Taapsee, Raajje in gos fashaanee "Haseen Dillruba"\nތާޕްސީ ޕަންނޫ އަކީ އޭނާގެ ހުނަރުވެރި ކަމުން ބޮލީވުޑްގައި ކުރިއަރައިގެން ދިޔަ ބަތަލާ އެކެވެ. ކުޅޭނެ ފިލްމުތައް ޚިޔާރު ކުރުމުގައި ތާޕްސީ ވަރަށް ލޯ ހުޅުވެ އެވެ. އެހެންކަމުން އޭނާ މިހާތަނަށް ކުޅެފައިވާ ހަމަ ކޮންމެ ފިލްމަކީ ވެސް އޭނާގެ އެކްޓްކުރުމުގެ ކުޅަދާނަކަން ދައްކާ ލެވުނު ފިލްމުތަކެވެ.\nފިލްމު އިންޑަސްޓްރީއާ ގުޅުމެއް ނެތް އާއިލާއަކަށް ނިސްބަތްވާތީ ތާޕްސީއަށް އެ އިންޑަސްޓްރީގައި ފައި ހަރުލެއްވުން ތަންކޮޅެއް އުނދަގޫވި އެވެ. ނަމަވެސް މިއަދު އޭނާއަކީ އަމިއްލަ މަސައްކަތުން އިންޑަސްޓްރީގައި ރަނގަޅު މަގާމަކަށް ވާސިލުވެފައިވާ ބަތަލާ އެކެވެ.\nކޮރޯނާވައިރަހުގެ ބަލިމަޑުކަމުގެ ސަބަބުން ތާޕްސީގެ ފިލްމުތައް ވެސް ހުރީ މަޑުޖެހިފަ އެވެ. ނަމަވެސް މިހާރު ޗުއްޓީގައި ރާއްޖެ އައިސް ހުރި ތާޕްސީ އެނބުރި ރަށަށް ގޮސް އަލުން ފިލްމީ މަސައްކަތް ފަށާނެކަމަށް އިންޑިޔާގެ ނޫސްތަކުން ވަނީ ބުނެފަ އެވެ. އެގޮތުން މިމަހުގެ 15 ވަނަ ދުވަހު "ހަސީން ދިލްރުބާ" ގެ ޝޫޓިން ތާޕްސީ ފަށަން ހަމަޖެހިފައިވާ ކަމަށް ވެސް ޚަބަރުތައް ބުނެ އެވެ.\nވިނިލް މެތިއު އުފައްދާ މި ފިލްމަކީ ލޮކްޑައުންގެ ކުރިން ވެސް ތާޕްސީ މަސައްކަތް ކުރަމުންދިޔަ ފިލްމެވެ. އެހެންކަމުން ރާއްޖޭގެ ޗުއްޓީ ނިންމާލާފައި އެނބުރި ގޮސް ތާޕްސީ މި ފިލްމުގެ މަސައްކަތުގައި ބުރަކޮށް އުޅެން ފަށަން ވަނީ ހަމަޖެހިފަ އެވެ. މި ފިލްމުގައި ތާޕްސީ އާއެކު ދެން ހަރަކާތްތެރިވަނީ ވިކްރާންތު މެސީ އާއި ހަރްޝްވަރްދަން ރާނޭ އެވެ. މިއީ ވަރަށް ޑްރާމާ ބޮޑު ފިލްމެއް ކަމަށާއި އެ ފިލްމެއްގައި ތާޕްސީ އުޅޭނަމަ އެ ފިލްމެއް މޮޅުވާނެކަމުގެ ޔަގީންކަން އޮންނަ ކަމަށް ވެސް އިންޑިއާ މީޑީއާއިން ބުނެފައި ވެއެވެ.\nޗުއްޓީ ހޭދަކޮށްލަން ރާއްޖެއަށް ތާޕްސީ އައީ ވިޖޭ ސެތުޕަތީ އާއެކު އޭނާ ކުޅެމުންދާ ތަމަޅަ ފިލްމެއްގެ ޝޫޓިންގް އިންޑިޔާގެ ޖައިޕޫރުގައި ފުރިހަމަ ކޮށްފަ އެވެ. އަދި ވަކި ނަމެއް ނުކިޔާ މި ފިލްމުގައި ދެ އެކްޓަރުން ވެސް ކުޅެނީ ޑަބަލް ރޯލެވެ.\nތާޕްސީ މިހާރު ކުޅެމުންދާ އަނެއް ފިލްމަކީ ޝަބާޝް މިތޫގެ "ރަޝްމީ ރޮކެޓް" އެވެ.\nތާޕްސީ ރާއްޖެ އައިސްފައިވަނީ އޭނާގެ "ގާލް ގޭންގް" އާ އެކުގަ އެވެ. މި "ގާލް ގޭންގް" ގައި ހިމެނެނީ ތާޕްސީގެ ކޮއްކޮ އާއި ދެބެންގެ ދެދަރި ކުއްޖެކެވެ.\nސަނާ ބުރުގާ އަޅައި ފިލްމީ ދުނިޔެއާ ދުރަށް


ވެރިކަން ވައްޓައެއް ނުލެވޭނެ، ބަރުލަމާނީއެއްވެސް ނުގެނެވޭނެ: ގާސިމް | | Sangu News\nވެރިކަން ވައްޓައެއް ނުލެވޭނެ، ބަރުލަމާނީއެއްވެސް ނުގެނެވޭނެ: ގާސިމް\n25 ސެޕްޓެމްބަރ 2019 - 02:56\n25 ސެޕްޓެމްބަރ 2019\nޖަލްސާގެ ތެރެއިން -- ސަން ފޮޓޯ\nރައީސް އިބްރާހިމްގެ މުހައްމަދު ސޯލިހްގެ ސަރުކާރު ވައްޓައި ނުލެވޭނެ ކަމަށާއި އަދި ރާއްޖެއަށް ބަރުލަމާނީ ނިޒާމްވެސް ނުގެނެވޭނެ ކަމަށް ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެއްޖެއެވެ.\nގާސިމް މިހެން ވިދާޅުވީ، އެމަނިކުފާނުގެ ޕާޓީއަށް މެންބަރުންތަކެއް ސޮއި ކުރަން ރޭ ބޭއްވި ރަސްމިއްޔާތެއްގައި ވާހަކަފުޅު ދައްކަވަމުންނެވެ.\nގާސިމް ރޭ ވެސް ވަނީ، ސަރުކާރުގެ ކޯލިޝަންގެ މައި ޕާޓީ، އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ފާޑުވިދާޅުވެ ވާހަކަ ދައްކަވާފައެވެ.\n'...އެއްގޮތަކަށް ވެސް އަޅުގަނޑުމެން މިތިބީކީ އެގޮތަށް ރައްޔިތުން ހޮވާފައި ހުރި މީހަކު ދުއްވާލާފައި އަނެއްކާ އޭނާގެ ބޯމައްޗަށް އަރާ ފިތާލާކަށެއް ނޫނޭ. އަޅުގަނޑުމެން އެ މަސައްކަތެއް ނުކުރާނަން. އާދެ، ސަރުކާރު ވައްޓައެއް ވެސް ނުލެވޭނެ އިރާދަކުރެއްވިއްޔާ، އަދި ސަރުކާރު ބަދުނާމު ކުރަން ކިތަންމެ ވާހަކައެއް ދެއްކިޔަސް އެކަމެއް ވެސް ވައިގައި ހިފައިގެން އެކަންތައްތައް ކުރެވޭ ހިސާބަކަށް ނުދާނެ.'' ގާސިމް ވިދާޅުވިއެވެ.\nޤާސިމް އިބްރާހިމް ވިދާޅުވީ، ސަރުކާރުން ކަންކަން ނުކުރެވޭކަމަށް ވިދާޅުވެ ވާހަކަ ދައްކަވާއިރު، މިސަރުކާރަށް މިވީ މުއްދަތުގައި ގިނަ މަސައްކަތްތަކެއްކޮށް އެއްބަސްވުންތައް ހެދިފައިވާ ކަމަށެވެ. އަދި ބޮޑެތި މަޝްރޫއުތައް ހިނގައިގަތުމަށް ވަގުތުވެސް ބޭނުންވާނެ ކަމަށެވެ.\nގާސިމް ވިދާޅުވީ ރިޔާސީ ނިޒާމެއް ރައްޔިތުން އިހްތިޔާރުކުރީ މާޒީގައި ކަންކަން ހިނގާފައި ހުރި ގޮތް ދެނެގަނެގެން ކަމަށެވެ. ރިޔާސީ ނިޒާމެއް ރައްޔިތުންގެ ވޯޓުން ކަނޑައަޅާފައި އޮއްވައި، އެކި ބާރުތަކުން ރައީސުލްޖުމްހޫރިއްޔާ ތާށިކޮށްލާ ހިސާބަށްދާ ކަމަށް ވެސް ގާސިމް ވިދާޅުވިއެވެ.\nގާސިމް ވިދާޅުވީ، މި ސަރުކާރުން ކަންތައްތައް ނުކުރެވޭ ކަމަށް ބުނެ ބައެއް ފަރާތްތަކުން ސަރުކާރަށް ދަތިކުރަމުންދާ ކަމަށާއި ނަމަވެސް ޖުމްހޫރީ ޕާޓީން އެ ފުރުސަތު ނުދެއްވާނެ ކަމަށެވެ.\nގާސިމް ވިދާޅުވީ ރައީސް ސޯލިހުގެ ސަރުކާރު ފެންނަނީ ގާނޫނީ އިމުގެ ތެރެއިން މަސައްކަތް ކުރަމުންދާ މަންޒަރު ކަމަށާ އެހެންކަމުން ސަރުކާރަށް އެ ޕާޓީގެ ފުރިހަމަ ތާއީދު އެބައޮތް ކަމަށެވެ.\nޖޭޕީއަކީ ސަރުކާރުގެ ތެރޭގައި އޮތް ޕާޓީއެއްކަން ފާހަގަ ކުރައްވާ ވިދާޅުވީ މަޖިލީސްތެރޭގައި ވަކިން މަސައްކަތް ކުރި ނަމަވެސް ސަރުކާރުން އެދޭ ކަމެއްގައި ފުރިހަމަ އެހީތެރިކަން ދޭނެ ކަމަށެވެ.\n"ބަޔަކު ކޮންމެ ވާހަކައެއް ދެއްކިޔަސް އަޅުގަނޑުމެން މިއުޅެނީ ސަރުކާރު ވައްޓާލައި، އިބްރާހިމް މުހައްމަދު ސޯލިހަށް ލޮޓިދީ، ލަނޑު ދޭކަށް ނޫން،" ގާސިމް ވިދާޅުވިއެވެ.\nގާސިމް ވިދާޅުވީ، މަޖިލިސް ތެރެއިން ބައެއް ބޭފުޅުން ސަލާމަތީ ބާރުތަކަށް ފާޑު ވިދާޅުވެ، އެ މުއައްސަސާތަކުގެ އަގު ވައްޓާލަމުންދާ ކަމަށެވެ.\nޖޭޕީއަކީ ވެސް ވަކި ސިޔާސަތުތަކަކަށް ތަބާވާ ޕާޓީއެއް ކަމަށާ އެހެންކަމުން ވަކި މީހެއްގެ މަސްލަހަތުގައި ނުވަތަ ވަކި ގައުމަކަށް އެކަނި ފައިދާއަށް ކުރާ ކަންކަމާ ދެކޮޅަށް އެ ޕާޓީން ވާހަކަ ދައްކާނެ ކަމަށް ގާސިމް ވިދާޅުވިއެވެ.\nޤާސިމް އިބުރާހިމް ވިދާޅުވީ، ޖޭޕީން މަސައްކަތް ކުރަނީ އެޕާޓީގެ މެމްބަރޝިޕް ކުރިއަށް އޮތް ދެއަހަރެއްހާ ދުވަހުގެ ތެރޭގައި 30 ހާހަަށް އިތުރު ކުރުމަށް ކަމަށެވެ. މީގެ އިތުރުން، އަންނަ އަހަރުގެ ޖެނުއަރީ މަހާއި ހަމައަށް ރާއްޖޭގެ އިދާރީ ކޮންމެ ދާއިރާއެއްގަި ޕާޓީގެ ރައީސުންނާއި ނައިބު ރައީސުން ބޭތިއްބުމަށްވެސް އަމާޒު ހިފާފައިވާ ކަމަށެވެ.\nގާސިމް ވިދާޅުވީ ދައްކަވާ ވާހަކައާ ދިމާ އިދިކޮޅަށް ބައެއް ބޭފުޅުން އަމަލު ކުރެއްވި ނަމަވެސް އެގޮތަށް އެމަނިކުފާނު އަމަލު ނުކުރައްވާނެ ކަމަށެވެ. އަދި ރައީސް ނަޝީދަށް އިޝާރާތް ކުރައްވާ ވިދާޅުވީ އެމަނިކުފާނަކީ ގައުމުގެ ރައީސްކަން ބޭނުންފުޅު ނުވާކަމަށާ މަޖިލީހުގެ ރައީސްކަން ވެސް ހޯއްދަވަން ނޫޅުއްވާ ކަމަށް ވިދާޅުވި ބޭފުޅެއް ކަމަށެވެ.\n"އަޅުގަނޑު އެކަމާ ދެބަހެއް ނުވަން. އަޅުގަނޑު ބޭނުން ކަންތައްތަކެއް. އެހެން ނަމަވެސް ނުހައްގު ގޮތުގައި، ނަހަމަ ގޮތުގައި، ދޭތެރެ ޖައްސައިގެން މާތްވެެގެންވާ އިސްލާމް ދީނުގައި ދޭތެރެ ޖެއްސުން އެއީ ކިހާވަރެއްގެ ކަމެއް ކަން އަޅުގަނޑަށް ސާފުކޮށް އެނގޭ،" ގާސިމް ވިދާޅުވިއެވެ.\nއެމަނިކުފާން ވިދާޅުވީ އެޕާޓީގެ ޚާއްސަ ކޮންގްރެސްއެއް ބާއްވާނެ ކަމަށާއި، ޕާޓީގެ ހުރިހާ މަޤާމުތަކަށް ކުރިމަތިލުމަށް ހުޅުވާލައި، ޖޭޕީއަށް ބޮޑެތި ބަދަލުތަކެއްވެސް ގެނެވޭނެ ކަމުގައި ޤާސިމް ވަނީ ވިދާޅުވެފައެވެ.\nރޭގެ ޖަލްސާގައި އިދިކޮޅު ޕީޕީއެމްގައި ކުރިން މަސައްކަތް ކުރެއްވި ބައެއް މެމްބަރުންނާއި، ބައެއް ޒުވާނުން ވަނީ ޖުމްހޫރީ ޕާޓީއަށް ސޮއި ކޮށްފައެވެ.\nގާސިމް އުޅުއްވަނީ ރައީސް ސޯލިހު އާއި ރައީސް ނަޝީދުއާ ދެމެދު ދޭތެރެ ޖައްސައިގެން ސަރުކާރުން ކަންތައްތަކެއް ހޯއްދަވަން ކަމަށް އެމްޑީޕީގެ މެމްބަރުން ވިދާޅުވަމުން ގެންދަވާތީވެ އެއަށް ރައްދު ދެއްވާ ގާސިމް ވިދާޅުވީ، ސަރުކާރުގެ ތެރެއިން ވަކި ކަމެއް ބޭނުންނުވާ މީހަކު ނުހުންނާނެ ކަމަށާއި، އެހެން ނަމަވެސް ނަހަމަ ގޮތުގައި ކަންތައްތަކެއް ކުރަން ބޭނުންނުވާ ކަމަށެވެ.\nގާސިމް ވަނީ މީގެ ކުރިންވެސް އެ ޕާޓީއަށް މެމްބަރުން ސޮއި ކުރުމަށް ބޭއްވި ޖަލްސާތަކުގައި ނަޝީދަށް ވަރަށް ބޮޑަށް ފާޑު ވިދާޅުވެ ވާހަކަފުޅު ދައްކަވާފައެވެ. ޖޭޕީއަށް ވަނީ ދާދި ފަހުން ވަނީ ޕްރޮގްރެސިވް ކޯލިޝަންގައި ހިމެނޭ ގިނަ މެމްބަރުންތަކެއް ސޮއި ކުރައްވާފައެވެ.


Report furihama vaane, hekuves hunnaane: Suood\nމަރު ކޮމިޝަންގެ ރައީސް ހުސްނުއްސޫއުދު -- ފޮޓޯ: އަވަސް ފައިލް\nމަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝިމް އަލީގެ މައްސަލާގައި ތުހުމަތު ކުރެވޭ މީހުންނަކީ ކޮން ބައެއް ކަން ސާފުވާ މިންވަރަށް، މަރުތައް ތަހުގީގު ކުރާ ކޮމިޝަންނުން ތައްޔާރުކުރި ރިޕޯޓްގައި ހެކިތައް ބަޔާން ކުރެވިފައިވާނެ ކަމަށް އެ ކޮމިޝަންގެ ރައީސް ހުސްނުއްސުއޫދު ވިދާޅުވެއްޖެ އެވެ.\nސުއޫދު މިއަދު ކުރެއްވި ޓްވީޓެެއްގައި ވިދާޅުވީ ޑރ. އަފްރާޝީމް އަވަހާރަ ކުރުމަށް ރޭވީ ދީނީ ހަރުކަށި ފިކުރުގެ ޖަމާއަތުން ކަމަށާއި އެ ކަން ކުރަން ބޭނުންވި ސަބަބާއި އެ ކަން ކުރުމަށް އެ ފަރާތްތަކުން ހަވާލު ކުރީ އެ ފިކުރުގެ ޖަމާއަތާ ގުޅިފައި އޮތް ޖިނާއީ ކުށް ކުރާ ގޭންގްއަކާ ކަން ކޮމިޝަންގެ ރިޕޯޓުން ސާފުވާ ކަމަށެވެ.\nއެ ގޮތުން ހަރުކަށި ފިކުރުމުގެ އިސްވެރިންނަކީ ކޮން ބައެއްކަން އެއްވެސް ޝައްކެއް ނެތް މިންވަރަށް ރިޕޯޓްގައިވާ ތިން ހެކިންގެ ހެކި ބަހުން ސާފުވާނެ ކަމަށް އޭނާ ވިދާޅުވި އެވެ. އަދި ވިދާޅުވީ ވޭތުވެދިޔަ ހަތް އަހަރު ދިވެހި ފުލުހުންނާއި ނޭޝަނަލް ކައުންޓާ ޓެރަރިޒަމް ސެންޓަރުން އެއްކޮށްފައިވާ މައުލޫމާތުތަކުން ވެސް އެނގޭނެ ކަމަށެވެ.\n"ވީމާ މަރު ކޮމިޝަންގެ ތަހުގީގު ފުރިހަމަ ނޫން ކަމަށް ބުނާނެ ތަނެއް ނެތް،" ސުއޫދުގެ ޓްވީޓްގައިވެ އެވެ.\nދީނީ އިލްމުވެރިޔާ އަފްރާޝީމް އަވަހާރަކޮށްލި މައްސަލާގައި އޭގައި ބައިވެރިވި މީހުން ކޮމިޝަންގެ ރިޕޯޓުން އެނގޭނެ ކަމަށް ސުއޫދު ވިދާޅުވެފައި ވަނީ، އެ މައްސަލާގައި ހައްޔަރު ކުރަންވީ ފަރާތްތަކެއް ކޮމިޝަނަކަށް ބުނެދެވިފައިނުވާ ކަމަށް ހޯމް މިނިސްޓަރު އިމްރާން އަބްދުﷲ މިއަދު ރައްޔިތުންގެ މަޖިލީހުގައި ވިދާޅުވެފައި ވަނިކޮށެވެ.\nމިނިސްޓަރު އިމްރާން ވިދާޅުވީ، މަރު ކޮމިޝަންގެ ރިޕޯޓަށް ލިބިފައިވާ ހެކިތަކާއި ބަޔާންތަކުގެ އަލީގައި ވަގުތުން ވަގުތަށް ހައްޔަރުކޮށް ދައުވާ ކުރެވޭ މީހަކު ނުވަތަ ބަޔަކު ތިބިތޯ ބެލުމަށް ކޮމިޝަންގެ މެންބަރުންނާއި ޕްރޮސެކިއުޓާ ޖެނެރަލް (ޕީޖީ) އާއި ފުލުހުންގެ އިސްވެރިންނާއެކު ދެ ފަހަރެއްގެ މަތިން ބައްދަލުކުރެއްވި ކަމަށެވެ. ނަމަވެސް މިހާތަނަށް ވެސް ހައްޔަރުކުރާނެ ބަޔަކު ނުދެއްކޭ ކަމަށް އިމްރާން ވިދާޅުވި އެވެ.\nއަފްރަޝީމްގެ ގަތުލުމުގައި ބައިވެރިވި މީހުން ސާފުކޮށް އެނގޭނެ ވަރަށް ރިޕޯޓްގައި ހެކި ހުންނާނެ ކަމަށް ސުއޫދު ވިދާޅުވިއިރު، ކޮމިޝަނުން ތަހުގީގު ކުރުމަށް ހަވާލުކޮށްފައިވާ މައްސަލަތަކުގައި ހައްޔަރު ކުރުމަށް އެދި އަދި ދައުވާ ކުރުމަށް އެދި ސީދާ ކޮމިޝަނުން ފޮނުވުމުގެ ބާރު ވަނީ މަޖިލީހުން ފާސްކުރި ރިޔާސީ ކޮމިޝަންތަކުގެ ގާނޫނުން ކޮމިޝަނަށް ދީފަ އެވެ.\nނަމަވެސް އެ މައްސަލާގައި އެއްވެސް ބަޔަކަށް މިހާތަނަށް ހައްޔަރުކޮށް ދައުވާ ކުރުމަށް އެދި ޕީޖީއަށް ފޮނުވާފައެއް ނެތެވެ. އަދި އެ ރިޕޯޓްގައި ފާހަގަކޮށްފައިވާ ހަރުކަށި ފިކުރުގެ ޖަމާއަތުގެ އިސް މީހުންގެ ތެރެއިން ބައެއް މީހުން ދުނިޔޭގައި ނެތްއިރު، އެއް ބަޔަކު ތިބީ ސީރިއާއަަށް ގޮސް ތިބި މީހުނެވެ.\nޓެރަރިޒަމް ހުސްނުއް ސުއޫދު މަރުތައް ތަހުގީގު ކުރާ ކޮމިޝަން + ޑރ. އަފްރާޝީމް އަލީ އަފްރާޝީމް ރިޕޯޓް


Qaumee footboalha team gadha kan'degai, salaamaiy kurey! | Mihaaru\nމާލެ: އޮކްޓޯބަރު 10، 2017: ރާއްޖެ-އޮމާން ބައްދަލުކުރި މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\n17 ނޮވެމްބަރ 2017 - 06:41 29 comments\nވޯލްޑް ކަޕް ކޮލިފައިންގައި 2001 ވަނަ އަހަރު ޗައިނާ އަތުން 10-1 އިން ރާއްޖެ ބަލިވި މެޗުގެ ހަނދާން ހުންނާނެ ކުޅުންތެރިއަކު އަދި ސަޕޯޓަރަކު މިހާރު މަދުވާނެ އެވެ. އެކަމަކު އޭގެ ފަހުން މިވީ 16 ވަރަކަށް އަހަރު ތެރޭގައި ދިވެހި ފުޓްބޯޅަ ހޯދި ކުރިއެރުން ގިނަ ބަޔެއްގެ ހަނދާނުގައި ހަރުލާފައި އެބަހުއްޓެވެ. ގަދަފަދަ ކޮރެއާއާ ލަނޑެއް ނުޖެހި އެއްވަރުކުރުމާ 2008 ވަނަ އަހަރުގެ ސާފް ޗެމްޕިއަންޝިޕް ކާމިޔާބުކުރުން ހިމެނެ އެވެ. އެކަމަކު މިހާރު ފެންނަ މަންޒަރުތަކަށް ބަލާއިރު އެ ކާމިޔާބީތަކަށް ދަނީ ފަސްއަޅައި ފޮރުވެމުންނެވެ. ރާއްޖެއާ އެހާ ބޮޑު ފަރަގެއް ނެތް ފަލަސްތީން އަތުން 8-1 އިން ބަލިވުމަކީ ދިވެހިންނަށް ގަބޫލުކުރެވޭނެ ނަތީޖާއެއް ނޫނެވެ.\nކުރިއާ ބަލާއިރު ފަހަކަށް އައިސް ރާއްޖެ ކުޅޭ މެޗުތައް ގިނަ އެވެ. އޭއެފްސީ އާއި ފީފާގެ މުބާރާތްތަކުގެ ކޮލިފައިން އޮނިގަނޑު އޮންނަ ގޮތުން ގިނަ މެޗުތައް ލިބެ އެވެ. އެކި ފެންވަރުގެ އެކި ފަންތީގެ ގައުމުތަކާ ދެކޮޅަށެވެ. އެކަމަކު އޭގެ ފައިދާ އެއް ނުފެނި، މުޅިން ފެންނަނީ ބަލިވަމުން އަންނަ މަންޒަރެވެ. ބައެއް ފަހަރަށް ލަދުވެތި ގޮތަކަށެވެ. ސަޕޯޓަރުންނަކީ ޓީމުން ކޮންމެ ނަތީޖާއެއް ނެރުނަސް ފަހަތުގައި ތިބެން ޖެހޭނެ ބަޔަކަށްވީ ނަމަވެސް، ފަހަކަށް އައިސް ހޯދާ ނަތީޖާތަކާ އެކު މިހާރު ސަޕޯޓަރުން ވެސް ފޫހިވެއްޖެ އެވެ. ކްލަބް ލެވެލް ފުޓްބޯޅައާ ސަޕޯޓަރުން ދުރުވި ނަމަވެސް މިހާތަނަށް ވެސް ގައުމީ ޓީމުގެ މެޗުތަކަށް ދަނޑު ފުރާލަ އެވެ. އެކަމަކު މިހާރު އެ މަންޒަރެއް ވެސް ނުފެނެ އެވެ.\nއެކަމާ ބެހޭގޮތުން ސުވާލުކުރުމުން ގައުމީ ކޯޗު ޑަރެން ސްޓެވާޓާ ބުނީ ސަޕޯޓަރުންގެ ނަޒަރުން އޭނާ ފުޓްބޯޅަ ބަލާނަމަ ފުޓްބޯޅަ ކޯޗަކަށް ނުވާނެ ކަމަށެވެ.\n"އަހަރެން ގާތުގައި ވަރަށް ކުރިން މީހަކު ބުނި ސަޕޯޓަރުންގެ ވިސްނުމުގައި އަހަރެން ހުރެފިނަމަ އަހަރެން ކޯޗަކަށް ނުވާނެއޭ. އަހަރެން އިންނާނީ އެމީހުންނާ (ސަޕޯޓަރުންނާ) އެކު މެޗު ބަލާށޭ. އަހަންނަށް އެނގޭ އަހަރެެމެން ބަލިވެއްޖެނަމަ ސަޕޯޓަރުން އުފާނުވާނެކަން. އެގޮތަށް ވިސްނައިގެން އަހަރެން ހުރެފިނަމަ ކޯޗަކަށް ނުވެ އަހަރެން ހުންނާނީ ސަޕޯޓަރެއްގެ ގޮތުގައި. އެއީ ހަމައެކަނި ނަތީޖާއަށް ވިސްނަންޏާ،" ސްޓެވާޓް ބުންޏެވެ.\nގައުމީ ޓީމާ ސްޓެވާޓް ހަވާލުވިއިރު އޭނާ އަށް ދިން ދެ ޓާގެޓަކީ އޭޝިއަން ކަޕަށް ކޮލިފައިވުމާއި ސާފް ޗެމްޕިއަންޝިޕެވެ. އޭޝިއަން ކަޕުގެ ދޮރު ބަންދުވެފައިވާއިރު، މިހާރު ހާލަތު އޮތްގޮތުން ސަރަހައްދީ ޓީމުތަކުން ހޯދަމުން އަންނަ ކުރިއެރުމަށް ބަލާއިރު ރާއްޖެ އަށް ސާފް ޗެމްޕިއަންޝިޕް ކާމިޔާބު ކުރުމުގެ ފުރުސަތު ވެސް އެހާ ބޮޑެއް ނޫނެވެ. އިންޑިއާގެ ފެންވަރު މާބޮޑުތަން ރަނގަޅުވެފައިވާއިރު ނޭޕާލާއި ބަންގްލަދޭޝް އަންނަނީ ފަހަތުން ވިއްދަމުންނެވެ.\nއޭޝިއަން ކަޕަށް ކޮލިފައިވާން ލިބުނު ރަނުގެ ފުރުސަތު ގެއްލުން\nއޭޝިއަން ކަޕް ކޮލިފައިންގެ ގުރުނެގުން ނިމުމާ އެކު އޮމާނާއި ފަލަސްތީނު އަދި ބޫޓާނާ އެއް ގްރޫޕަކަށް ރާއްޖެ ލައްވާލުމުން ފުޓްބޯޅައިގައި ގިނަ ފަރާތްތަކުންނާއި ގައުމީ ކޯޗު ސްޓެވާޓް ވެސް ބުނީ މިއީ ރާއްޖެ އަށް ނަތީޖާ ނެރެވޭނެ ގްރޫޕެއް ކަމަށެވެ. އެހެން ނަމަވެސް ފަސް މެޗު ކުޅުނުއިރު ރާއްޖެ އަށް ހަމައެކަނި ޕޮއިންޓެއް ލިބުނީ ބޫޓާން އަތުންނެވެ. އަމިއްލަ ދަނޑުގައި އެންމެ ކުޑަ މިނުން އަދި ޕޮއިންޓެއް ވެސް ނުލިބެ އެވެ.\nރާއްޖޭގެ ގައުމީ ޓީމަށް އެންމެ ފަހުން އައި ދެ ކޯޗުން ވެސް ނުސީދާ ގޮތަކަށް މެޗުތަކުގެ ނަތީޖާ ދަށްވުމުން ކުރި އެއް ޝަކުވާ އަކީ ތައްޔާރީތައް ރަނގަޅު ނުވުމެވެ. އެކުވެރިކަމުގެ މެޗުތަކެއް ކުޅެލަން ނުލިބުމެވެ. އޭޝިއަން ކަޕް ކޮލިފައިން މެޗުތަކަށް ގައުމީ ޓީމުން ތައްޔާރުވާން ކުޅުނީ ދެ މެޗެވެ. އެއީ ގަތަރުގެ ޑުހެއިލް އެފްސީ އާއި އަފްގާނިސްތާނާ ދެކޮޅަށް ކުޅުނު ދެ މެޗެވެ. ވާދަވެރި ފަސް މެޗަށް ދެ ރަހުމަތްތެރިކަމުގެ މެޗު ކުޅުނީ ރާއްޖޭން ބޭރުގަ އެވެ.\nކޮލިފައިންގައި ރާއްޖޭގެ ޓީމަށް ކުޅުންތެރިން ނެގުމުގައި ވެސް މައްސަލަތަކެއް ހުއްޓެވެ. ގައުމީ ކޯޗު ސްޓެވާޓް ދައްކަމުން އައި ވާހަކަތައް ދެކޮޅު ނުޖެހޭކަން ފެނިގެންދިޔަ އެވެ. ގައުމީ ޓީމަށް ކުޅުންތެރިން ނަގަނީ އެއިރަކު އެ ކުޅުންތެރިއަކު ދައްކާ ކުޅުމަކަށް ބަލައިގެން ކަމަށް ބުނި ބުނުން ފެނުނީ ދިމާ އިދިކޮޅަށެވެ. މެޗަަކަށް ނާރާ ކުޅުންތެރިން ޓީމުގައި ހިމެނުނުއިރު ގަވައިދުން ޓީމުތަކުގައި ރަނގަޅަށް ކުޅޭ ކުޅުންތެރިން ބާކީވެފައި ހުއްޓެވެ.\nމުސްތަބުގަލަށް ބޮޑު ޕްލޭނެއް ހެދިއިރު، މި ވަގުތު ހާލަތު ގޯސް\nސަރަހައްދީ ގޮތުން އެކި ގައުމުތަކާ ރާއްޖެއިން އަޅާކިޔަމުން އަންނައިރު، މި ވަގުތު އިންޑިއާ އާއި ރާއްޖޭގެ ފުޓްބޯޅައިގެ ފަރަގު އޮތީ އިންތިހާ އަށް ބޮޑުވެފަ އެވެ. އެހެން ކަމުން އިންޑިއާ އޮތީ މާ ކުރީގައި ކަމަށް ގަބޫލުކުރަން ޖެހެ އެވެ. އެހެން ނަމަވެސް ބަންގްލަދޭޝާއި ނޭޕާލް އަދި ބޫޓާން މީގެ އަހަރެއްހާ ދުވަސް ކުރިން ރަނގަޅު ޕްލޭނަކާ އެކު ކުރިއަށް ދަމުން އަންނައިރު، ރާއްޖެ އަށް މި ހޭލެވުނީ ތަންކޮޅެއް ފަހުންނެވެ.\nތަޖުރިބާކާރު ދެ ކޯޗުން ކަމަށްވާ އިހުސާން އަބްދުލް ގަނީ (ސާންތީ) އާއި މުހައްމަދު ޝާޒްލީ (ޝާޒް) އަށް ދިގު މުއްދަތުގެ އެއްބަސްވުން ދީގެން ޒުވާން ގައުމީ ޓީމުތައް ތަރައްގީ ކުރުމުގެ ފުރުސަތު ދީފި އެވެ. އަދި "ޓުވާޑްސް ފިއުޗާ" ޕްރޮޖެކްޓްގެ ތެރެެއިން މުޅި ރާއްޖެ އިން އަތްފުނާ އަޅައިގެން ކުޅުންތެރިން ހޯދުމުގެ މަސައްކަތް އެފްއޭއެމުން ފެއްޓުމަކީ އުފާކުރަން ޖެހޭ ކަމެކެވެ. އެހެން ނަމަވެސް މި ވަގުތުގެ ހާލަތަށް ބަލާއިރު އެ ކުޅުންތެރިން ޓޮޕް ލީގުގައި ހުނަރު ސާބިތުކޮށްދުމުން އަންނައިރު ގައުމީ ސީނިއާ ސްކޮޑުން އެކަށީގެންވާ ފުރުސަތު ނުލިބެ އެވެ. އެހެން ކަމުން ޒުވާން ކުޅުންތެރިން އުފެދިގެން އައިސް މަތީ ފަންތީގައި ތިއްބާ ސީނިއާ ޓީމުން ފުރުސަތު ނުލިބުމަކީ ނާއިންސާފު ކަމަށް ބެލެވުމުގެ ޖާގަ އެބައޮތެވެ. އޭގެ ސަބަބުން އަރަން ތިބި ކުޅުންތެރިން މާޔޫސްވާނެ އެވެ.\nފުޓްބޯޅައިގެ ޕްލޭން ހެދުމަށް ބޭއްވި ބައްދަލުވުމުގެ ތެރެއިން.-- ފޮޓޯ: އެފްއޭއެމް\nމިސާލަކަށް ބަލާނަމަ މި އަހަރުގެ މިހާތަނަށް ބެލިޔަސް އެންމެ މޮޅަށް ކުޅުނު ޒުވާން ދެ މިޑްފީލްޑަރުންނަކީ ޓީސީ ސްޕޯޓްސް ކްލަބަށް ކުޅޭ އިބްރާހިމް ވަހީދު ހަސަން (އިއްބެ) އާއި މާޒިޔާ އަށް ކުޅޭ މުހައްމަދު އިރުފާން (އިރޭ) އެވެ. އިރޭ އަށް ކޮލިފައިންގައި މިހާތަނަށް އެންމެ މިނިޓެއް ވެސް ނުލިބޭއިރު، އިއްބެ ކުޅެން އެރީ އެންމެ ފަހުން ފަލަސްތީނާ ދެކޮޅަށް ކުޅުނު މެޗުގެ ފަހު ހާފުގަ އެވެ. އަދި ގޯލްކީޕަރުން ނެތް ޝަކުވާ މެދުކެނޑުމެއްނެތި އެކި ފަރާތްތަކުން ކުރަމުން އަންނައިރު މުހައްމަދު ފައިސަލް ނޫން ކީޕަރަކަށް އަދި މިިނިޓެއްގެ ހިސާބު ވެސް ނުލިބެ އެވެ.\nކުރިން ވެސް ރާއްޖޭގެ ޖޫނިއާ ގައުމީ ޓީމުތަކަށް އެކަށީގެންވާ ރަނގަޅު ނަތީޖާތަކެއް ނުނެރެވެ އެވެ. ސަަރަހައްދީ ލެވެލްގައި ތަފާތު ދައްކަމުން އަންނަނީ ސީނިއާ ޓީމުންނެވެ. އެކަމަކު ފަހަކަށް އައިސް ކުޅުނު މެޗުތަކަށް ބަލާއިރު ފެންނަމުންދާ ހަގީގަތަކީ ސީނިއާ ފުޓްބޯޅަ ޓީމު ވެސް ދަށަށްދާ ކަމެވެ. މިދިޔަ އަންގާރަ ދުވަހުގެރޭ ފަލަސްތީން އަތުން 8-1 އިން ބަލިވުމުން އެނގިގެންދިޔައީ މި ވަގުތުގައި ރާއްޖޭގެ ފުޓްބޯޅަ އޮތީ ކަންބޮޑުވެޔޭ ބުނެގެން ފުއްދާލެވޭ ވަރަށް ވުރެ ގޯސް ހިސާބެއްގައި ކަމެވެ. ހުނަރުވެރި ކުޅުންތެރިން އެބަތިއްބެވެ. އެކަމަކު އޭގެ ވަށައިގެން ދެން ހިނގަން ޖެހޭ ކަންކަން ފެންނަނީ ފުރިހަމަ ނުވާ މަންޒަރެވެ.


މި ޒަމާނުގައި މޮބައިލް ފޯނަކީ މީހެއްގެ ގާތްގަނޑަކަށް ހުރިހާ މައުލޫމާތެއް ރައްކާކޮށްފައި އޮންނަ ވަސީލަތެކެވެ. އެހެންކަމުން ސިޔާސީ ކަންކަމާ ގުޅިގެން ފުލުސް އޮފީހަށް ހާޒިރުކުރާ ބައެއް މީހުންގެ ފޯނު އަތުލުން އާންމު ވުމަކީ ކުޑަ މައްސަލައެއް ނޫނެވެ. ފޯނު އަތުލާ ސަބަބާ މެދު ސުވާލު އުފައްދަން ޖެހޭ ހިސާބަށް މިހާރު އެކަން ވަނީ ގޮސްފަ އެވެ.\nއެމްޑީޕީ އަށް ގޮތް ހުސްވީތަ؟\nއެމްޑީޕީ އުފެދިގެން އައީ ވަރުގަދަ ރޫހަކާ އެކުގަ އެވެ. ސިޔާސީ ހަރަކާތްތަކުގައި އެއީ އެހެން ޕާޓީތަކަށް ނަމޫނާއެކެވެ. އެކަމަކު އެ ޕާޓީގެ ރައީސް މުހައްމަދު ނަޝީދު ޖަލަށް ލައި ސިޔާސީ މައިދާނުން އެކަހެރިވުމާ އެކު ޕާޓީގެ ރޫހު މަރުވެއްޖެ އެވެ. ގޮތް ހުސްވީހެއްޔެވެ؟


ނަމާދަކީ އެހެން އަޅުކަންތަކާ ވަރަށް ގިނަ ގޮތްގޮތުން ތަފާތު އަޅުކަމެކެވެ. މިގޮތުން އެއީ ޝަހާދަތުގެ ދެކަލިމަ އަށް ފަހު އެންމެ ފުރަތަމަ އަދާކުރަން ޖެހޭ އަޅުކަމެވެ. އެއީ ދީނުގެ ތަނބެވެ. އެއީ ޤިޔާމަތްދުވަހު އެންމެ ފުރަތަމަ ހިސާބު ބެއްލެވޭ އަޅުކަމެވެ. މިނޫން ވެސް ތަފާތުތައް ހުރެ އެވެ. މިގޮތުން ވަރަށް ބޮޑަށް ފާހަގަކޮށްލެވޭ އެއް ތަފާތަކީ...\nސޫރަތްތައް ފަށާފައިވާ އަކުރުތަކުގެ މާނައަކީ ކޮބާ؟\nކީރިތި ޤުރްއާނުގެ ބައެއް ސޫރަތްތައް ވަކިވަކި އަކުރުތަކަކުން ފަށާފައި ވުމުގެ ހިކުމަތާ މެދު ކުރީގެ ލިޔުމެއްގައި ވާނީ ބަލާލައިފަ އެވެ. މި ލިޔުމުގައި މި ބަލައިލަނީ އެފަދަ އަކުރުތަކުގެ މާނައާ މެދު ޢިލްމުވެރިން ވިދާޅުވެފައިވާ ބަސްފުޅުތަކަށެވެ. މި އަކުރުތަކުގެ މާނަ ކީރިތި ރަސޫލާ، ޞައްލަﷲ ޢަލައިހި ވަސައްލަމްގެ އަރިހުން ބަޔާންވެގެން...\nގުރުއާން ތަފްސީރުގެ ފޮތެއް ދިވެހި ބަހުން ނެރެނީ\nގުރުއާން ތަފްސީރުގެ ފޮތެއް ދިވެހި ބަހުން ނެރުމުގެ މަސައްކަތް ކުރަމުން އަންނަ ކަމަށް އިސްލާމިކް މިނިސްޓަރު ޑރ. އަހުމަދު ޒިޔާދު ބާގިރު މިއަދު ވިދާޅުވެއްޖެ އެވެ.\nބައެއް ސޫރަތްތައް ފެށުން އަކުރުތަކަކުން، ކީއްވެ؟\nކީރިތި ޤުރްއާނުގެ ބައެއް ސޫރަތްތައް ފެށުމުގައިވާ ވަކިވަކި އަކުރުތަކުގެ ހަގީގަތްތަކާ މެދު ޢިލްމުވެރިން ވަރަށް ބޮޑަށް ބަހުސް ކޮށްފައިވެ އެވެ. މިގޮތުން މި އަކުރުތައް ކީރިތި...\nދީނީ ކަންކަމަށް ސްކޫލް ހޯލްތައް ނުދޭތީ ކަންބޮޑުވެއްޖެ\nއަމިއްލަ ޖަމިއްޔާތަކުން ދީނީ ދަރުސްތަކާއި ވޯކްޝޮޕްތަކާއި ތަފާތު ހަރަކާތްތައް ބޭއްވުމަށް ސްކޫލްތަކުގެ ހޯލްތައް ދޫ ނުކުރާ ކަމަށް ބުނެ، މަޝްހޫރު ބައެއް ދީނީ އިލްމުވެރިން ކަންބޮޑުވުން ފާޅުކުރަން ފަށައިފި އެވެ.\nރޯދަ ޚާއްޞަވުމާއި ޖަޒާ ލިބުމުގައި ތަފާތުވުމުގެ ހިކުމަތް\nރޯދައިގެ އަޅުކަމަކީ އެހެން އަޅުކަންތަކާ އަޅާބަލާއިރު ޚާއްޞަ އަޅުކަމެކެވެ. އަދި އެއަށް ޖަޒާ ލިބުމުގައި މިންގަނޑެއް ނެތް އަޅުކަމެކެވެ. އިމާމް ބުޚާރީ އާއި މުސްލިމް ރިވާ ކުރައްވާފައިވާ ހަދީސެއްގައި ވެއެވެ. "ﷲ ތަޢާލާ ވަޙީ ކުރެއްވިއެވެ. އާދަމްގެ ދަރިޔާގެ ކޮންމެ ޢަމަލެއް ވަނީ އޭނާ އަށެވެ. ރޯދަ ފިޔަވައެވެ. ފަހެ އެ (ރޯދަ) ވަނީ ތިމަން ﷲ...\nކޮންމެ ހުކުރު ދުވަހަކު ކަހަފު ސޫރަތް ކިޔަވަން އަޅުގަނޑުމެން ފަރުވާތެރިވަމެވެ. އެއީ އެކަމުގެ މާތްކަމާ ބެހޭ ގޮތުން ވާރިދުވެފައިވާ ގިނަ ހަދީސްތަކެއް ހުރުމުންނެވެ. ސައްހަ މަގުން ރިވާވެގެންވާ ހަދީސްތަކުން އެނގޭ ގޮތުގައި އެ ސޫރަތް ކިޔަވާ މީހަކަށް އަލިކަމެއް ލިބިގެންވެ އެވެ. އެއް ހުކުރުން އަނެއް ހުކުރަށް ފާފަތައް ފުހެވިގެންދެ އެވެ....\nދުނިޔޭގެ އެކި ގައުމުތަކަށް ދަތުރުކޮށް، ތަފާތު މީހުންނާއި ކަންކަމާ ގުޅޭ ގޮތުން އެއް މިނިޓްގެ ވީޑިއޯ ހަދައި ނުސައިރު ޔާސިން (ނަސް) ގެ ފޭސްބުކް ޕޭޖުގައި، ރާއްޖެއާ ބެހޭ ގޮތުން...\nދުނިޔޭގެ އެކި ގައުމުތަކަށް ދަތުރުކޮށް، ސޯޝަލް މިޑިއާގައި އެއް މިނެޓްގެ ވީޑިއޯތަކެއް އާންމުކޮށްގެން މަޝްހޫރުކަން ހޯދާފައިވާ ނުސައިރު ޔާސީން (ނަސް) ރާއްޖެ އަށް އައިސް ހެދި ވީޑިއޯ...\nކޮންމެ ދުވަހަކު ގުރުއާނުން އާޔަތެއް ކިޔާލާ: މެންކް\nގުރުއާނަކީ ބަލިތަކަށް ޝިފާއަކެއް ކަމަށާއި އެ ފޮތް ކިޔެވުމުގެ ސަބަބުން ހިތްތަކަށް އުފާވެރިކަން ލިބޭނެ ކަމަށް ދީނީ އިލްމުވެރިޔާ މުފްތީ އިސްމާއިލް މެންކް މިރޭ ވިދާޅުވެއްޖެ އެވެ.\nނަފްސު ޠާހިރު ކުރުމަށް ރޯދައިގެ އައްޑަނަ ބޭނުން ކުރުން\nއިންސާނާގެ ނަފްސު، އެންމެހާ ނުބައި ސިފަތަކުން ޠާހިރުކޮށް އަދި އެންމެހާ ރަނގަޅު ސިފަތަކުން ޒީނަތްތެރި ކުރުމަކީ (އާދެ، ނަފްސު ތަޒުކިޔާ ކުރުމަކީ) ކޮންމެ މުސްލިމަކު ވެސް ކުރަން ޖެހޭ...\nއެމްއޭސީއެލްގެ ރޯދަ ހަދިޔާއަށް އެޕްލިކޭޝަނެއް\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން މި ރޯދަ މަހާ ގުޅުވައިގެން ދީނީ ގިނަ މައުލޫމާތުތައް ލިބޭ އެޕްލިކޭޝަނެއް އިއްޔެ ލޯންޗްކޮށްފި އެވެ.\nރީތި އަޚުލާގުގައި ދެމިތިބުމަށް ރައީސް އެދިވަޑައިގެންފި\nރޯދަ މަހުގެ ދުވަސްތަކުގައި އިސްލާމީ ރިވެތި އަޚުލާގުގައި ދެމިތިބުމަށް ރައީސް އަބްދުﷲ ޔާމީން މިރޭ އިލްތިމާސް ކުރައްވައިފި އެވެ.\nމުޖުތަމައުން އިސްލާމީ ސަމާޙަތު ފެންނަން ޖެހޭ\nދިރިއުޅުމުގެ އެންމެހާ ކަންކަން ފުރިހަމަ އަދި އަދުލުވެރި ގޮތުގައި އިންތިޒާމު ކުރެވޭނެ މުހިންމު އަސާސްތަކެއްގެ މަތީ މުޖުތަމައު ބިނާ ކުރުމަށް އިސްލާމް ދީން ވަރަށް ބޮޑަށް ބާރު އަޅަ އެވެ. މި އަސާސްތައް ބިނާވެފައިވަނީ މި އަސާސްތަކާ ގުޅޭ ވަރަށް މަތިވެރި އުސޫލުތަކެއް މުޖުތަމައުގައި ދެމެހެއްޓުމުގެ މައްޗަށެވެ. މިގޮތުން މުޖުތަމައުގައި...\nރައީސް އަބްދުﷲ ޔާމީންގެ ވެރިކަމުގައި ފައިސާގެ ގޮތުން އަގު ބޮޑު، ބިޔަ މަޝްރޫއުތަކެއް ހިންގަމުން ގެންދިޔަ ނަމަވެސް އެންމެ ބޮޑު ބިޔަ މަޝްރޫއަކީ ރާއްޖޭގައި އިސްލާމް ދީން ދަމަހައްޓައި...\nއެންމެ މުހިންމީ އެއްބައިވަންތަކަން ދެމެހެއްޓުން\nމުސްލިމުން އެއްބައިވަންތަވެ އެކަކު އަނެކަކާ ގުޅިގެން އުޅުމަށް އިސްލާމް ދީން ވަރަށް ބޮޑަށް ބާރު އަޅަ އެވެ. ހަމަ މިއާ އެކު އަނެއްކޮޅުން، ދެކޮޅުވެރިވެ ބައިބައިވެގެން އުޅެން އިސްލާމް...


އެމްޑީޕީ އާއެކު ވީހާލެއްގައިވި 'ސިއްޕެ'! | Mendhuru Online\nޒަމާނީ ޑިމޮކްރަސީ ވުޖޫދުވުމަށް ފަހު ދިވެހިރާއްޖޭގައި އުފެދުނު އެންމެ ފުރަތަމަ ސިޔާސީ ޕާޓީ، މޯލްޑިވިއަން ޑިމޮކްރަޓިކް ޕާޓީ(އެމްޑީޕީ) އުފެދި ހަރަކާތްތެރިވާން ފެށިފަހުން، ދިވެހިންގެ ލޮލުގައި އަޅައިގަންނަ މޫނެއް އުޅެއެވެ. އެމްޑީޕީގެ ކުރީގެ ޗެއަރޕާސަން އަދި ކުރީގެ ރައީސުލްޖުމްހޫރިއްޔާ އަދި މިހާރުގެ އެމްޑީޕީގެ ރައީސް މުހައްމަދު ނަޝީދުގެ ވާހަކަ ނުދައްކަމާހެއްޔެވެ. އެމަނިކުފާނުގެ ވާހަކަ ދިވެހިންނަށް ކިޔާ ދިނުމަކީ ބަސަރާއަށް ކަދުރު ވިއްކުން ކަހަލަ ކަމެކެވެ. ޒަމާނީ ޑިމޮކްރަސީ ރާއްޖެއަށް ތަޢާރަފްކުރުމުން ފެށިގެން އެމަނިކުފާނުގެ ހިތްވަރާއި އަޒުމްވަރުގަދަ ކަމަކީ އެމްޑީޕީ ޕާޓީއެއްގެ ގޮތުގައި އެންމެ ބޮޑުވެ، ބިޔަވި އެއް ސަބަބެވެ. މިތަނުގައި އަޅުގަނޑު ފާހަގަކޮށްލަން މަސައްކަތް މި ކުރަނީ، ރައީސް ނަޝީދުގެ މާލިމީކަމުގައި އެމްޑީޕީ ކުރިއެރުވުމަށް މިންނަތާއެކު މަސައްކަތްކުރެއްވި، އެމްޑީޕީގެ ނައިބު ރައީސް އަދި ބާރަށު ދާއިރާގެ ކުރީގެ އެމްޑީޕީގެ މެމްބަރު އަދި މިހާރު ރައީސުލްޖުމްހޫރިއްޔާ އޮފީހުގެ މިނިސްޓަރު މުހައްމަދު ޝިފާޒް(ސިއްޕެ)ގެ ވާހަކައެވެ.\nއެމްޑީޕީ ޕާޓީއެއްގެ ގޮތުގައި ހަރަކާތްތެރިވާން ފެށުމަށްފަހު، އެމްޑީޕީ ދަތުރުކުރި ކަނޑުތަކަކީ މަޑު ކަނޑުތަކެއް ނޫނެވެ. 2008 ވަނަ އަހަރު އެމްޑީޕީއަށް ރައްޔިތުން ވެރިކަން ދިން ނަމަވެސް، އެމްޑީޕީގެ ވެރިކަން ބަޣާވާތަކުން ވައްޓާލާ، އެމްޑީޕީގެ ރީދޫ ލަޝްކަރު މަގުމަތިވުމުން ވެސް ދެން ނިކުމެ، ކުރި މަސައްކަތުގައިވެސް އެންމެ ކުރީ ސަފުން ފެނިގެން ގޮސްފައި ވަނީ ސިއްޕެ އެވެ. އެއީ އުސްފަސްގަނޑު ކަމުގައި ވިޔަސް، ރާޅުގަނޑު ކަމުގައި ވިޔަސް ފަރުވާލެއްނެތި، ރައްޔިތުން ތިބި ތަނެއްގައި، ރައްޔިތުންނަށް ހިތްވަރު ދޭން ހުރީ ސިއްޕެ އެވެ. ސިއްޕެ އަކީ އާއްމު މެމްބަރުންގެ ”އޯލް-ޓައިމް“ ފޭވަރިޓެވެ. އެކަން އެގޮތަށް ވުމުގައި ލައްކަ ސަބަބުތައް އަޅުގަނޑަށް ފާހަގަކުރެވެއެވެ.\nމީހެއްގެ ސާބިތުކަން ފެންނާނީ މާޔޫސްވުމުންނެވެ. ގޮތް ހުސްވުމުންނެވެ. އެފަދަ ދަނޑިވަޅުތަކުގައި، ހިތްވަރު ގަދަ މީހާ މަގުހަދާ ނިކުމެ، ދެން ތިބި މީހުންނަށް ވެސް މަގު ކޮށައިދެއެވެ. މާޔޫސްކަމުގައި މޫނުމަތި މޯޅިވެފައި ތިބި މީހުންނަށް އުންމީދު ދެއެވެ. ގައުމެއްގެ ހަޔާތުގައި ރައްޔިތުން މޯޅިވާ ވަގުތު، ރައްޔިތުންނަށް ހިތްވަރުދީ، ރަތްޔިތުން ގޮވައިގެން ނިކުންނަ މީހަކީ ހަގީގީ ލީޑަރެވެ. 2012 ވަނަ އަހަރަށް ފަހު، ދިވެހިރާއްޖޭގެ ރައްޔިތުންގެ މާޔޫސްކަމަށް ނިމުމެއް އައީ 2018 ވަނަ އަހަރުގެ ފަހު ކޮޅެވެ. މިދެމެދުގައި ރާއްޖޭގެ ސިޔާސީ މަޝްރަހުގައި ރައްޔިތުންނަށް ޓަކައި ނިކުންނެވި ބޭފުޅުންގެ ލީޑަރުންގެ ގޮތުގައި ތިއްބެވީ ކޮންބޭފުޅުންނެއްތޯއެވެ. އާދެ، އެ ދުވަހުގައި ރައްޔިތުންނާއެކު މަގުމަތީގައި ހުންނެވި އެކަކީ ސިއްޕެ އެވެ. ނިކުމެ ވަޑައިގެން ވިދާޅުވީ، ތިމަންނާ މިހުރީ އެމްޑީޕީ އާއި ރައީސް ނަޝީދަށް ވީހާލެއްވާން ތައްޔާރަށް ކަމަށެވެ. ރައީސް ނަޝީދުގެ ޝަރީޢަތް ފެށި، ޖަލަށް ލުމުންވެސް ސިއްޕެ ވިދާޅުވީ، ތިމަންނާ ހުންނާނީ ވީހާލެއްވާން މަގުމަތީގައެވެ. އެއީ ތަދެކެވެ. ސިއްޕެ ހުންނެވީ އެހުރިހާ ދުވަހަކު ވެސް މަގުމަތީއެވެ.\nއަތުގައި މާބޮޑު ވިޔަފާރިއެއް ނެތް ނަމަވެސް، އަނބިދަރިންނަށް ކާންދެވޭނެ ހާލަތު ނެތްދުވަހު ވެސް ސިއްޕެ ހުންނެވީ މަގުމަތީއެވެ. އޭނާ ހިމާޔަތްކުރައްވާނެ ވިޔަފާރީގެ މަސްލަހަތެއް، އޭނާ ދިފާއުކުރައްވާނެ އޭރުގެ ސަރުކާރުގައި ހުރި ސިޔާސީ ބޮޑެއް ނެތެވެ. ކެރިގެން ހައްގުބަސް ބުނުމުގައި، އެމްޑީޕީގެ ލީޑަރޝިޕްގެ ދިފާއުގައި، ރައީސް ނަޝީދުގެ މިނިވަންކަމުގެ ދިފާއުގައި ނިކުމެ ހުންނެވީ މަގުމަތީއެވެ. އަދި ކީއްތޯއެވެ. ޖަލުގެ ކުޑަގޮޅި އަކީ ވެސް ސިއްޕެ އަށް އާތަނެއްނޫނެވެ. ހުރަގެއަކީ ސިއްޕެ ބިރުފުޅުގަންނަ ތަނެއް ވެސް ނޫނެވެ. އޭނާ ގޮޅިއަށް ލެވުނު އަދަދު ހުދު އޭނާއަށް ވެސް އެނގި ވަޑައިނުގަންނަވާނެއެވެ.\nރައީސް ޔާމީންގެ ސަރުކާރުގެ އަނިޔާވެރިކަން ބޮޑުވެ، ސިޔާސީ ލީޑަރުން ރާއްޖޭން ބޭރުގެ ހިމާޔަތް ހޯދުމުން، އެ ލީޑަރުންގެ އިރުޝާދުގެ ދަށުން ޕާޓީ ރުކުރުވާލާ ހިނގުމުގެ މޭސްތިރިއަކަށް ހުންނެވީ ސިއްޕެ އެވެ. އެދުވަހުގައި ވެސް ޕާޓީގެ ނައިބެއްގެ ގޮތުގައި، އާއްމު މެމްބަރުންނާއި އެއް ހަމައެއްގައި ހުންނެވީ ”ގްރައުންޑް ސީޒޯ“ ގައެވެ. ސީދާ ހަރަކާތުގައެވެ. އޭގެ ނަތީޖާވެސް ފެނުނެވެ. 2018 ވަނަ އަހަރުގެ އިންތިހާބު ކާމިޔާބުވި ރޭ ސިއްޕެ ގެ ލޮލުން އޮހޮރުނު އުފާވެރިކަމުގެ ކަރުނަ އަޅުގަނޑު ވެސް ދުށީމެވެ. އެކަރުނައިގާ ވަނީ މައުސޫމު ކަމެވެ. އެކަރުނައިގާ ވަނީ އޭނާގެ ބުރަ މަސައްކަތެވެ.\nވެރިކަމަށް އެމްޑީޕީ އައުމަށް ފަހު، ރައީސުލްޖުމްހޫރިއްޔާ އޮފީހުގައި މަސައްކަތް ކުރައްވާއިރު ވެސް، ސިއްޕެ އަކީ މިއަދުވެސް އިއްޔެގެ ސިއްޕެ އެވެ. ވީވަރަކުން މީހުންނާއެކު ކޮފީ އަށް އަރުއްވައެވެ. ވީވަރަކުން، މީހުންގެ ހިޔާލާއި ކަންބޮޑުވުން އަޑު އައްސަވައެވެ. ސަރުކާރު ތެރޭގައި މަސްލަހަތު ފެއްލޭ ފަދަ ގޮތަކަށް ދުވަހަކުވެސް ވާހަކަފުޅު ނުދައްކަވައެވެ. ބޮޑާކަމެއް ނެތެވެ. ކައިރިވާން ފަސޭހަ، އާއްމު މެމްބަރުންނަށް އިންތިހާއަށް އިތުބާރުކުރައްވާ، އެހާމެ ގަދަރާއި އިޚުތިރާމް އެ ފަރާތްތަކަށް ދެއްވައެވެ.\nމިއަދު އެމްޑީޕީގެ ރައީސް މުހައްމަދު ނަޝީދުގެ ފަހަތްޕުޅުގައި ހުންނަވައިގެން މަސައްކަތް ކުރުމުގެ އިތުރު ފުރުސަތެއް އެދިގެން ސިއްޕެ ނިކުންނެވީ ”ޓްރެކް ރިކޯޑް“ ސާފުކޮށްނެވެ. ދުވަހަކު ވެސް އެމްޑީޕީ ނޫން އެހެން ސިޔާސީ ޕާޓީއެއްގައި މަސައްކަތް ނުކޮށް، އެމްޑީޕީއަށް ޓަކައި ގުރުބާންވެވަޑައިގެން ހުންނަވައިގެންނެވެ. އެމްޑީޕީގެ އެންމެ ރައްޔިތުން ސިއްޕެ އަށް މިފަހަރު އާ ބަސް ބުނުމަކީ އެމްޑީޕީގެ އެންމެ ނިކަމެތި މީހާ އިން ފެށިގެން އެންމެ އުހުގައި ހުންނެވި ބޭފުޅާގެ ވެސް އުންމީދެވެ.


Abduhraheem ge thuhumathu: Raees Yameen ah aniyaa kuramun gendhanee India ge boduvazeeru ge order ah!\nއަބްދުއްރަހީމްގެ ތުހުމަތު: ރައީސް ޔާމީނަށް އަނިޔާކުރަމުންދަނީ އިންޑިއާގެ ބޮޑުވަޒީރުގެ އޯޑަރަށް!\nމަނީލޯންޑްރިންގގެ ކުށް ސާބިތުވެ ފަސް އަހަރުގެ ޖަލުހުކުމެއް ތަންފީޒުކުރައްވަމުން ގެންދަވާ ކުރީގެ ރައީސް ޔާމީނަށް މިސަރުކާރުން އަނިޔާކުރަމުންގެންދާ ކަމަށާއި، އެކަން ކުރަމުންދަނީ އިންޑިއާގެ ބޮޑުވަޒީރު ނަރެންދްރަ މޯދީގެ އެންގެވުމުގެ މަތިންކަމަށް އިދިކޮޅު ކޯލިޝަންގައި ހިމެނޭ ޕީއެންސީގެ ރައީސް އަބްދުއްރަހީމް (އަދުރޭ) ވިދާޅުވެއްޖެއެވެ.\nއެބޭފުޅާ މިފަދައިން ވިދާޅުވީ ރޭ ޕީޕީއެމް-ޕީއެންސީގެ އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުންނެވެ.\nކުރީގެ ރައީސް ޔާމީންގެ މައްޗަށް 2019 ވަނަ އަހަރުގެ ނޮވެމްބަރ މަހުގެ ތެރޭގައި މަނީލޯންޑްރިންގގެ ކުށުގައ އިއްވި ފަސް އަހަރުގެ ޖަލުހުކުމް އިސްތިއުނާފްކުރުމަށް އެމަނިކުފާނުގެ ފަރާތުން ހައިކޯޓަށް ހުށައެޅިއެވެ. މި އިސްތިއުނާފީ މައްސަލައިގައި، ފަނޑިޔާރުންގެ ބެންޗްގެ ތިން ފަނޑިޔާރުންގެ ތެރެއިން ދެ ފަނޑިޔާރުންގެ އަހުލަބިއްޔަތުން ވަނީ ދަށުކޯޓުގެ ހުކުމަށް ތާއިދުކޮށްފައެވެ. މި މައްސަލައިގައި ރައުޔު ތަފާތުވެފައިވަނީ ފަނޑިޔާރު ހުސައިން ޝަހީދެވެ.\nހައިކޯޓުގެ ހުކުމަށްފަހު ރޭ ޕީޕީއެމް-ޕީއެންސީގެ އޮފީހުގައި އޮތް ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން އަދުރޭ ވިދާޅުވީ ހައިކޯޓުން އިއްވީ ބާތިލް ހުކުމެއް ކަމަށާއި، އެހުކުމުގެ ފަހަތުގައި ހުންނެވީ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހާއި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ކަމަށެވެ. އަދި މިވަގުތު ދިވެހިރާއްްޖޭގައި އޮތީ ގޮނޑިކޮއްކޮ ސަރުކާރެއް ކަމަށްވެސް އެބޭފުޅާ ވިދާޅުވިއެވެ.\nމީގެ އިތުރުން އަދުރޭ ވަނީ އިންޑިއާގެ ބޮޑުވަޒީރު ނަރެންދްރަ މޯދީގެ އޯޑަރަށް ރައީސް ޔާމީނަށް އަނިޔާކުރަމުންގެންދާ ކަމަށްވެސް ތުހުމަތުކުރައްވާފައެވެ.\nއެބޭފުޅާ ވަނީ ޝަރުއީ ނިޒާމްގެ ތެރެއިން ރައީސް ޔާމީނަށް އިންސާފު ލިބޭނެކަމަށް ގަބޫލުކުރައްވާކަމަށް ވިދާޅުވެފައެވެ. ނަމަވެސް އިއްޔެގެ ހުކުމަކީ ރައީސް ޔާމީނަށް އަނިޔާވެރިވުމުގެ ގޮތުން އިއްވި ހުކުމެއްގެ ގޮތުގައި އަދުރޭ ވަނީ ސިފަކުރައްވާފައެވެ.\nއެގަންޖާ 19 ގެސަރުކާރުގައި ނިމިދިއަ ސަރުކާރުގެ ވެރިއަކަށް އެއްވެސްކޯޓަކުން އިންސާފެއްނުލިބޭނެ ކޯޓުތަކުގައިތިބީ އެގަންޖާ 19ގެ ސަރުކާރުގެ ޕަޕެޓުން ވަރައްސާފް އިނގޭތޯ\nއިންސާފަކީ ބޮޑު ގޮނޑިއަށް ސަވާރުވެވުމުން ހަނދާންނެތޭ އެއްޗެއްތޯ؟: މަލީހު054 seconds ago\nމަޖިލީހުގައި ޖަވާބުދާރީ ވާނީ ޤާނޫނު އަސާސީގެ ދިފާޢުގައި: މަލީޙު08 hours ago\nއެމްޑީޕީ އަކީ ކޮންބައެއްކަން ދިވެހިން ދަސްކޮށްފި: ޝުޖާއު010 hours ago\nރަށްވެހި ފަތިސް ހަފްލާ އެޗްޕީއޭ މިންގަނޑާ ހިލާފު، ފިޔަވަޅު އަޅަންޖެހޭނީ ފުލުހުންކަމަށް އެޗްޕީއޭއިން ބުނެފި22 days ago\nބޮޑު މެޖޯރިޓީއަކުން ލޯކަލް ކައުންސިލް އިންތިހާބު އެމްޑީޕީން ކާމިޔާބުކުރާނެ: ޝިފާއު 304days ago\nޒިންމާދާރުކަމާ ދުރު އިދިކޮޅު ކޯލިޝަން؟ 12weeks ago\nމިނިސްޓަރު މަލީހުގެ އިތުބާރު ނެތްކަމުގެ މައްސަލައިގެ ބަހުސް ފަށައިފި012 minutes ago\nޢަލީ ވަޙީދުގެ ޕާސްޕޯޓު ދޫކުރި މައްސަލައިގެ އިސްތިއުނާފު ހައިކޯޓުން ބޭރުކޮށްލައިފި 1 14 hours ago\nރިޔާސީ އިންތިޚާބުގައި ވާދަކުރުމަށް ތައްޔާރު: ޑރ. ވަޙީދު 1 21 hours ago


ޔޯގާ ހަމަނުޖެހުން - ތުހުމަތު ކުރެވޭ މީހުން ހައްޔަރަށް\nފޮޓޯ: ޔޯގާ އިވެންޓުގައި ހަމަނުޖެހުން ހިންގި ކަމަށް ތުހުމަތު ކުރެވޭ މީހުން ހައްޔަރަށް\n23 ޖޫން 2022 - 10:20 0\nބައިނަލްއަގްވާމީ ޔޯގާ ދުވަސް ފާހަގަކުރުމަށް އިއްޔެ ގަލޮޅު ދަނޑުގައި ބޭއްވި ހަރަކާތް ހުއްޓުވައި، ތަންތަނަށް ގެއްލުންދީ މީހުންނަށް އަނިޔާކުރި މައްސަލައިގައި ފުލުހުން ރޭ ބޮޑު އޮޕަރޭޝަނެއް ހިންގައި ހަ މީހުން ވަނީ ހައްޔަރުކޮށްފަ އެވެ.\nޖޫން 22، 2022 - ބައިނަލްއަގްވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ބޭއްވި ހަރަކާތް ހުއްޓުވައި، ތަންތަނަށް ގެއްލުންދީ މީހުންނަށް އަނިޔާކުރި މައްސަލައިގައި ފުލުހުން ހިންގި ބޮޑު އޮޕަރޭޝަންގެ ތެރެއިން. ލެވެންޑާ ރެސްޓޯރެންޓް އިން ކުރީގެ މަޖިލިސް މެމްބަރު މުހައްމަދު އިސްމާއިލް އާއި ޕީޕީއެމްގެ އެކްޓިވިސްޓް މުހައްމަދު ރައްޒާން ހައްޔަރުކުރުން --- މުހައްމަދު ޝާބިން / އަދަދު\nޖޫން 22، 2022 - ބައިނަލްއަގްވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ބޭއްވި ހަރަކާތް ހުއްޓުވައި، ތަންތަނަށް ގެއްލުންދީ މީހުންނަށް އަނިޔާކުރި މައްސަލައިގައި ފުލުހުން ހިންގި ބޮޑު އޮޕަރޭޝަންގެ ތެރެއިން. ލެވެންޑާ ރެސްޓޯރެންޓު އިން ކުރީގެ މަޖިލިސް މެމްބަރު މުހައްމަދު އިސްމާއިލް އާއި ޕީޕީއެމްގެ އެކްޓިވިސްޓް މުހައްމަދު ރައްޒާން ހައްޔަރުކުރުން --- މުހައްމަދު ޝާބިން / އަދަދު\nޖޫން 22، 2022 - ބައިނަލްއަގްވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ބޭއްވި ހަރަކާތް ހުއްޓުވައި، ތަންތަނަށް ގެއްލުންދީ މީހުންނަށް އަނިޔާކުރި މައްސަލައިގައި ފުލުހުން ހިންގި ބޮޑު އޮޕަރޭޝަންގެ ތެރެއިން. މާވެޔޮ މަގު އޭޑީކޭ ފާމަސީ ކުރިމައްޗަށް ވާ ގޮތަށް އޮންނަ މަގުން ޝެއިޙް ފަޒްލޫން ހައްޔަރު ކުރަނީ --- މުހައްމަދު ޝާބިން / އަދަދު\nޖޫން 22، 2022 - ބައިނަލްއަގްވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ބޭއްވި ހަރަކާތް ހުއްޓުވައި، ތަންތަނަށް ގެއްލުންދީ މީހުންނަށް އަނިޔާކުރި މައްސަލައިގައި ފުލުހުން ހިންގި ބޮޑު އޮޕަރޭޝަންގެ ތެރެއިން. ޝެއިޙް ނިޝާން ދިރިއުޅޭ ރެހެނދި ފްލެޓް ކައިރީގައި ފުލުހުންގެ ވެހިކަލް. --- މުހައްމަދު ޝާބިން / އަދަދު\nޖޫން 22، 2022 - ބައިނަލްއަގްވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ބޭއްވި ހަރަކާތް ހުއްޓުވައި، ތަންތަނަށް ގެއްލުންދީ މީހުންނަށް އަނިޔާކުރި މައްސަލައިގައި ފުލުހުން ހިންގި ބޮޑު އޮޕަރޭޝަންގެ ތެރެއިން. ޝެއިޙް ނިޝާން ދިރިއުޅުއްވާ ގެ ކައިރިން ހައްޔަރު ކުރަނީ --- މުހައްމަދު ޝާބިން / އަދަދު


ދުނިޔޭގެކަންކަން ހިނގަމުންދާގޮތަށް ބަލައި އެއިން ޢިބްރަތެއް ލިބިގަތުމަކީ ބުއްދިވެރިންގެމައްޗަށް އޮތް ކަމެކެވެ. އަދި ޚާއްޞަކޮށް އެ ބައެއްގެތެރޭ އުޅޭ ބަޔަކަށެވެ.\nތިމާމެންގެ ވެށީގައި ކަންކަން ހިނގާފައިވާ ގޮތަކީ ކޮބައިތޯ އަދި ހިނގަމުންދާ ގޮތަކީ ކޮބައިތޯ އޭގެ ނަތީޖާއަކީ ކޮބައިތޯ ބެލުމަކީ ކަންކަމާއި އެއްޗެހި ބެލެހެއްޓުމަށް އިސްވެތިބޭ ބަޔަކަށާއި އެ ބަޔަކުލައްވައި އެކަމެއް ކުރުވަން ތިބި ބައެއްގެ މައްޗަށް ވެސް ލާޒިމުކަމެކެވެ.\nމާއްދީ އެއްޗެތީގައި އޭގެޒާތުގައި ކަތުރުފަނި އެޅުމާއި އޭގެޒާތުގައިނޫން ގޮތަކަށް ކަތުރުފަނި އެޅުވުމަކީވެސް ވަމުންދާ ކަމެކެވެ. ޢާއްމުގޮތެއްގައި ކަތުރުފަނި އަޅަނީ ރަނގަޅަށް ނުބެލެހެއްޓޭ ފޮތްފޮތާއި ކަރުދާހުގައެވެ. ނަމަވެސް އެކި އެއްޗިއްސާއި ކަންކަމަށް ނިސްބަތްކޮށްވެސް އެއެއްޗެއްގައި ނޫނީ އެކަމެއްގައި ކަތުރުފަނި އެޅުމޭ ބުނެ އުޅެއެވެ. އެއީ މިސާލުބަހެކެވެ. އެބަސް މާނަކުރެވިދާނެ އެއްގޮތަކީ އެއްޗެއްގެ ނުވަތަ ކަމެއްގެ އެކި ތަންތާނގައި ފަނިއަޅައި އެއެއްޗެއް ނުވަތަ އެކަމެއް ކައި ހުސްކޮށްލުމެވެ. ހަލާކުވުމެވެ. އޭގެބޭނުން ރަނގަޅަށް ނުކުރެވޭގޮތް ވުމެވެ. އެންމެފަހުން އެއެއްޗެއް ނުވަތަ އެކަމެއްނެތިގެން ދިޔުމެވެ.\nއެއްޗެއްގައި ކަތުރުފަނި އަޅައިފާނެ ގޮތްގޮތް ހުރެއެވެ. އެއްގޮތަކީ އެއެއްޗެއް ރަނގަޅަށް ނުބެލެހެއްޓުމުގެ ސަބަބުން އޭގެ ޒާތުގައި ކަތުރުފަނި އެޅުމެވެ. އަނެއްގޮތަކީ އެހެން ފަރާތެއްގެ ފޮރުވިފައިވާ ބޭނުމެއްގައި އެފަރާތަކުން ކަތުރުފަނި އެޅުވުމެވެ. އެކަމަށްޓަކައި މަސައްކަތް ކުރުވުމެވެ. ކޮންމެސަބަބެއް މެދުވެރިވެގެންވިޔަސް މިކަން މިހެންވުމެވެ. މިއީ ވެދާނެކަމެކެވެ. ވަމުންދާކަމެކެވެ. މިފަދަ ކަންކަން ދުނިޔޭގެ އެކި ކަންކޮޅުތަކުން ފެނިފައިވެއެވެ. އަދި ފެންނަމުން އެބަދޭވެސްމެއެވެ. ނަމަވެސް ތިމާމެންގެންގުޅެ ބަލަހައްޓަމުންދާ އެއްޗަކީ ފަރުވާތެރިކަމާއި ވިސްނުންތެރިކަމާއެކު ބަލަހައްޓަމުންދާ އެއްޗެއްކަމުގައިވަނީނަމަ ކަތުރުފަންޏެއްގެ ސަބަބުން އެއްޗެއް ކައި ހުސްކޮށް އޭގެ ބޭނުން ނުކުރެވޭގޮތްވުމަކީ ވާނޭކަމެއްނޫނެވެ. އެފަދަ ޖާގައެއް ފުރުޞަތެއް ނޯންނާނެއެވެ.\nމިހެންވުމުން އެބައެއްގެ ވެށީގައި ކަންކަން ހިނގާފައިވާ ގޮތަކީ ކޮބައިތޯ އަދި ހިނގަމުންދާ ކޮބައިތޯ އޭގެ ނަތީޖާއަކީ ކޮބައިތޯ ބެލުމަކީ ކަންކަމާއި އެއްޗެހި ބެލެހެއްޓުމަށް އިސްވެތިބޭ ބަޔަކަށާއި އެ ބަޔަކުލައްވައި އެކަމެއް ކުރުވަންތިބި ބައެއްގެ މައްޗަށްވެސް ލާޒިމުކަމެކެވެ. ތިމާމެންގެ އެއްޗެއްގައި ނުވަތަ ތިމާމެން ކުރާކަމެއްގައި ކަތުރުފަނި އެޅިޔަ ނުދީވޭތޯ ބެލުމަކީ ބުއްދިވެރިންގެމައްޗަށް އޮތް ކަމެކެވެ. އެފަދަމީހުން ކުރަންޖެހޭ ކަމެކެވެ.


ސަލާމަތާއި ރައްކާތެރިކަން ކަށަވަރުކުރުމުގައި ސްޓްރެޓީޖިކް އިންޓެލިޖަންސްގެ ދައުރު ވަރަށް ބޮޑު: މާރިޔާ | Sangu News\nސަލާމަތާއި ރައްކާތެރިކަން ކަށަވަރުކުރުމުގައި ސްޓްރެޓީޖިކް އިންޓެލިޖަންސްގެ ދައުރު ވަރަށް ބޮޑު: މާރިޔާ\n11 ސެޕްޓެމްބަރ 2021 - 13:03\nސިޔާސަތު ކަނޑައަޅާ ފަރާތްތަކަށް މަގުދައްކާ އަދި އާންމު ރައްޔިތުންގެ ދިރިއުޅުން ބައްޓަންކުރުމުގައި ސްޓްރެޓީޖިކް އިންޓެލިޖަންސްގެ ދައުރު ވަރަށް ބޮޑު ކަމަށާއި، ބައިނަލްއަޤްވާމީގޮތުން ސަލާމަތާއި ރައްކާތެރިކަން ކަށަވަރުކުރުމުގައި އިންޓެލިޖަންސްގެ ޙިއްސާ ވަރަށް ބޮޑު ކަމަށް، މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ ވިދާޅުވެއްޖެއެވެ.\nމިނިސްޓަރ މާރިޔާ މިހެން ވިދާޅުވީ، 20 އަށް ވުރެ ގިނަ ޤައުމުގެ ޑިފެންސް އިންޓެލިޖަންސްގެ އިސްވެރިން ބައިވެރިވެޑައިގެންނެވި އަދި މިމަހުގެ6އިން 8 އަށް ކުރުނބާ މޯލްޑިވްސްގައި ކުރިއަށްދިޔަ 14 ވަނަ އިންޑޯ-ޕެސިފިކް އިންޓެލިޖަންސް ޗީފްސް ކޮންފަރެންސް ހުޅުވުމަށް، ހޯމަދުވަހު ހެނދުނު ކުރުނބާ މޯލްޑިވްސްގައި ބޭއްވި ރަސްމިއްޔާތު ޝަރަފުވެރިކޮށްދެއްވާ ވާހަކަފުޅު ދައްކަވަމުންނެވެ.\nމިއަހަރުގެ ކޮންފަރެންސްގެ މަޢުޟޫޢަކީ "އޯވަރކަމިންގ ގްލޯބަލް އިންޓެލިޖަންސް ޗެލެންޖަސް ތުރޫ ޕާޓްނަރޝިޕްސް"، ނުވަތަ ބައިނަލްއަޤްވާމީ އިންޓެލިޖަންސް އިދާރާތަކަށް ކުރިމަތިވެފައިވާ ގޮންޖެހުންތަކުން އަރައިގަތުމަށްޓަކައި ޕާޓްނަރުންނާ ގުޅިގެން މަސައްކަތްކުރުމުގެ މުހިންމުކަމެވެ.\nމިނިސްޓަރުގެ ވާހަކަފުޅުގައި އެކަމަނާ ވަނީ،2ބިލިއަނަށްވުރެ ގިނަ މީހުން ދިރިއުޅޭ އަދި ކަނޑުމަގުން ކުރާ ވިޔަފާރީގައި އެންމެ ކުރިއަރާފައިވާ އިންޑިޔާ ކަނޑު ހިމެނޭ ސަރަޙައްދުގައި އިސްތިރާޖީގޮތުން އައިސްފައިވާ މައިގަނޑު ބަދަލުތަކާއި ގޮންޖެހުންތަކުގެ މައްޗަށް އަލިއަޅުއްވާލައްވާފައެވެ.\nމިގޮންޖެހުންތަކުން އަރައިގަތުމަށްޓަކައި ދޭދޭ ޤައުމުތަކުން ގުޅިގެން، އިންޓެލިޖަންސް މަޢުލޫމާތާއި ބެސްޓް ޕްރެކްޓިސް ޙިއްސާކުރުމާއި، ޓެރަރިޒަމާއި ހަރުކަށި ފިކުރު ފަދަ ގޮންޖެހުންތަކާ ދެކޮޅަށް ޓްރެއިނިންގްތައް ހިންގުމަކީ ރައީސް އިބްރާހީމް މުޙައްމަދު ޞާލިޙްގެ ސަރުކާރުން އަބަދުވެސް ބާރުއަޅުއްވާ ކަމެއް ކަމަށާއި، މި ކޮންފަރެންސް މެދުވެރިކޮށް، އެކަން ކުރުމަށް އިތުރު ދޮރުތައް ހުޅުވިގެންދާނެކަމަށް އުންމީދުކުރައްވާ ކަމަށް، މިނިސްޓަރ މާރިޔާ ވަނީ ވިދާޅުވެފައެވެ.\nބޮޑު ބައެއް ފެނުގެ މައްޗަށް އެކުލެވިފައިވުމުގެ އިތުރުން، އެއްހާހަށްވުރެ ގިނަ ރަށުގެ ތެރެއިން، އެއްބައި ރަށްރަށުގައި މީސްކޮޅު މަދު، އަދި ތޮއްޖެހި ފިތިފައި އޮންނަ މާލެއަކީ ވެރިރަށްކަމުގައިވާ ރާއްޖެ ފަދަ ޖަޒީރާ ޤައުމެއްގެ ސަލާމަތާއި ރައްކާތެރިން ކަށަވަރުކުރުމުގައި، ކުރިމަތިވާ ގޮންޖެހުންތަކުގެ މައްޗަށްޗެސް މިނިސްޓަރ ވަނީ އަލިއަޅުއްވާލައްވާފައެވެ.\nއިންސާނީ ވަގުފާރިއަކީ އިންސާނީ ޙައްޤުތަކާ ދެކޮޅަށް ހިންގޭ ބޮޑު ޖަރީމާއެއް: މާރިޔާ\nއައްބާސް ފާއިޒަކީ ރާއްޖެއަށް ތެދުވެރި ރަހުމަތްތެރިއެއް: މާރިޔާ\nރައީސްގެ ހާއްސަ މަންދޫބު، މިނިސްޓަރު މާރިޔާއާ ބައްދަލުކުރައްވައިފި\nރައީސް ނަޝީދުގެ އިތުބާރު މާރިޔާއަށް އެބައޮތް، ގެއްލުމެއް ދީފާނެކަމަށް ގަބޫލެއް ނުކުރައްވާ!


SunOnline: Sirru heki negumaa medhu Supreme Courtun gotheh ninmandhen Ameen ge shareeai madujassaalanee\nސިއްރު ހެކި ނެގުމާ މެދު ސުޕްރީމް ކޯޓުން ގޮތެއް ނިންމަންދެން އަމީންގެ ޝަރީއަތް މަޑުޖައްސާލަނީ\nނަޖާހު މަސްއޫދު 23 Feb 2020, 12:45\nކުރިމިނަލް ނޯޓް ސަރަހައްދުގައި ފުލުހުން ހަރަކާތްތެރިވަނީ ---ސަން ފޮޓޯ: މުހައްމަދު އަފްރާހް\nޝަރީއަތްތަކުގައި ސިއްރުން ހެކިބަސް ސުޕްރީމް ކޯޓުން ގޮތެއް ކަނޑައަޅަންދެން ޓެރަރިޒަމްގެ ތުހުމަތު ކުރެވިފައިވާ ޏ. ފުވައްމުލައް، މާދަޑު، ކަރިއްޔާވިލާ، މުހައްމަދު އަމީން ޝަރީއަތުގެ އަޑުއެހުންތައް މަޑުޖައްސާލަން މިއަދު ކްރިމިނަލް ކޯޓުން ނިންމައިފި އެވެ.\nއަމީންގެ މައްޗަށް ދައުލަތުން އުފުލާފައި ވަނީ ދެ ދައުވާއެކެވެ. އެއީ ޓެރަރިސްޓު ޖަމާއަތެއްގައި ބައިވެރިވުމުގެ ދައުވާއާއި ޓެރަރިޒަމްގެ އަމަލެއް ކުރަން ރޭވުމުގެ ދައުވާ އެވެ. މި ދެ މައްސަލަ ސާބިތު ކުރަން ދައުލަތުން ހުށަހެޅި ހެކީގެ ތެރޭގައި ސިއްރު ހެކިވެރިން ހިމެނެއެވެ.\nމިއަދު އަމީންގެ މައްސަލައިގައި ބޭއްވި އިބްތިދާއީ އަޑުއެހުމުގައި ދައުލަތުގެ ސިއްރު ހެކިވެރިންގެ ބަޔާންތައްވެސް ހާމަކޮށްދިނުމަށް އޭނާގެ ވަކީލު އަހުމަދު ޔާމީން އެދިވަޑައިގެންނެވި އެވެ. ސިއްރު ހެކިވެރިންގެ ބަޔާންތައް ހާމަކުރެވެންޖެހޭ ކަމަށް އޭނާ ގަބޫލުފުޅު ކުރައްވާ ސަބަބަކީ ސިއްރު ހެކިބަސް ނެގޭނެ ގޮތެއް ނެތް ކަމަށް ހައިކޯޓުން ނިންމާފައި އޮތުމުންނެވެ.\nސިއްރުން ހެކިބަސް ނެގޭނެ ގޮތެއް ނެތް ކަމަށް ހައިކޯޓުން ކަނޑައެޅީ ކުރީގެ އުއްތަމަ ފަނޑިޔާރު އަބްދުﷲ ސައީދަށް ކުރި ހުކުމުގެ އިސްތިއުނާފު މައްސަލައެއްގައެވެ. އެއީ މިދިޔަ ޖެނުއަރީ މަހުގެ 27 ވަނަ ދުވަހު އެވެ.\nޖިނާއީ އިޖުރާއަތުގެ ގާނޫނުގައިވާ ގޮތުން ޝަރީއަތުގެ މަޖިލީހުގައި ހެކިބަސް ދިނުމުގެ އާންމު އުސޫލަކީ ހެކިވެރިޔާއަކީ ކާކުކަން އެނގޭ ގޮތަށް އަދި ދައުވާ ލިބޭ މީހުންނާ އެއް ހާޒިރަކަށް ހެކިވެރިން ގެނެސްގެން އެ މީހުންގެ ހެކިބަސް ނެގުމެވެ. އެކަމަކު، ދައުލަތުން ހުށަހަޅާ ހުށަހެޅުމަކަށް ބިނާކޮށް، ގާނޫނު ނަމްބަރު 24/76 (ހެއްކާ ބެހޭ ގާނޫނު) ގައި ބަޔާން ކުރާ ހާލަތްތަކުގައި އަދި އެ ގާނޫނުގައި ހެކިބަސް ދޭ މީހުން ހިމާޔަތްކޮށް، ރައްކާތެރި ކުރެވޭނެ ގޮތަށް ހެކިބަސް ނެގުމަށް ކަނޑައަޅާފައިވާ ގޮތްތަކުގެ ތެރެއިން ގޮތަކަށް ސިއްރު ހެކި ބަސް ނެގޭނެ ކަމަށްވެސް ޖިނާއީ އިޖުރާއަތުގެ ގާނޫނުގައި އޮވެއެވެ. އެހެންނަމަވެސް، 1976 ވަނަ އަހަރު އަމަލު ކުރަން ފެށި ހެއްކާ ބެހޭ ގާނޫނުގައި ސިއްރު ހެކިބަސް ނެގޭނެ ހާލަތްތަކެއް ބަޔާންކޮށްފައި ނުވެއެވެ. އަދި ހެކިބަސް ދޭ މީހުން ހިމާޔަތްކޮށް، ރައްކާތެރި ކުރެވޭނެ ގޮތަށް ހެކިބަސް ނެގޭނެ ގޮތެއްވެސް ކަނޑައަޅާފައި ނުވެއެވެ.\nއަބްދުﷲ ސައީދުގެ މައްސަލައިގައި ހައިކޯޓުން ކުރި ހުކުމްގައިވެސް ފާހަގަކޮށްފައި ވަނީ ހެއްކާ ބެހޭ ގާނޫނުގައި ހެކި ބަސް ދޭ މީހުން ހިމާޔަތްކޮށް ރައްކާތެރި ކުރެވޭނެ ގޮތެއް ކަނޑައަޅާފައި ނުވާ ކަމަށެވެ. އަދި މިއަދާ ހަމައަށް އެ ގާނޫނަށް އެއްވެސް އިސްލާހެއް ގެނެސްފައި ނުވާކަންވެސް ފާހަގަކޮށްފައިވެއެވެ. ޖިނާއީ އިޖުރާއަތުގެ ގާނޫނުގައި ސިއްރުން ހެކި ބަސް ނެގޭނީ ހެއްކާ ބެހޭ ގާނޫނުގައި ކަނޑައަޅާފައިވާ ގޮތަށް ކަމަށް ބުނާއިރު އެ ގޮތްތައް އެ ގާނޫނުގައި ނެތުމަކީ އެ އިޖުރާއަތް ފުރިހަމަ ކުރެވިފައިވާ ކަމަށް ބެލެވެން ނެތް ހާލަތެއް ކަމަށް ހުކުމުގައިވެއެވެ. އަދި ސިއްރު ހެކިތަކަށް ނަން ދީގެން އެ މައްސަލާގައި ހެކި ބަސް ނަގާފައި ވަނީ ގޯސްކޮށް ކަމަށް ހުކުމްގައި ކަނޑައަޅާފައިވެއެވެ. އެ ހުކުމް އިސްތިއުނާފު ކުރަން މިހާރު ޕީޖީ އޮފީހުގެ ފަރާތުން ވަނީ ސުޕްރީމް ކޯޓަށް ހުށަހަޅައިފައެވެ.\nއަމީންގެ މައްސަލަ ބައްލަވާ ގާޒީ އަހުމަދު ޝަކީލު ބޭނުންފުޅުވެވަޑައިގެންނެވީ މިއަދު އެ މައްސަލައިގެ ދައުވާ އިއްވައި ޖަވާބުދާރީ ވުމުގެ ބައި ކުރިއަށް ގެންދަވާށެވެ. އަދި ސިއްރު ހެއްކާ ބެހޭގޮތުން ހައިކޯޓުން ކަނޑައެޅި ކަނޑައެޅުން ސުޕްރީމް ކޯޓުގައި އިސްތިއުނާފު ކުރާކަންވެސް ފާހަގަ ކުރިއެވެ. ދައުލަތުގެ ވަކީލު އެދިވަޑައިގަތީ ހެއްކާ ބެހޭގޮތުން ވާހަކަދެއްކުމުގެ ބަޔަށް ސިއްރު ހެކި ނެގުމާ ބެހޭގޮތުން ވާހަކަ ދެއްކުން ބޭއްވުމަށެވެ.\nދިފާއީ ވަކީލު ޔާމީން ވިދާޅުވީ، މިވަގުތު ހައިކޯޓުގެ ނިންމުން އިސްތިއުނާފަށް ހުށަހަޅާފައިވީނަމަވެސް އެއަށް އަަމަލު ނުކުރެވޭނެ ހަމައެކަނި ގޮތަކީ ސުޕްރީމް ކޯޓުން ވަގުތީ އަމުރެއް ނެރުން ކަމަށެވެ. ސިއްރު ހެއްކާ ބެހޭގޮތުން ސުޕްރީމް ކޯޓުން ގޮތެއް ނިންމަންދެން މަޑުކުރަން އޭނާގެ މުވައްކިލުގެ އިއުތިރާޒެއް ނެތް ކަމަށް ވިދާޅުވެ، ޔާމީން އެދިވަޑައިގަތީ ދައުވާއަށް ޖަވާބުދާރީވުމުގެ ބައިވެސް ސިއްރު ހެއްކާ ބެހޭގޮތުން ސުޕްރީމް ކޯޓުން ގޮތެއް ނިންމަންދެން މަޑުޖައްސާލުމަށެވެ.\nގާޒީ ޝަކީލް ނިންމެވީ އެގޮތަށެވެ. އޭނާ ވިދާޅުވީ، އެ މައްސަލައިގައި 15 މާޗްއަށް ތާވަލުކޮށްފައިވާ އަޑުއެހުމުގެ ކުރިން ސުޕްރީމް ކޯޓުން ސިއްރު ހެއްކާ ގުޅޭ ގޮތުން ގޮތެއް ނިންމައިފި ނަމަ ދައުވާއަށް ޖަވާބުދާރީވުމުގެ ބައި ކުރިއަށްގެންދަވާނެ ކަމަށެވެ. އަދި 15 މާޗްގެ ކުރިން ގޮތެއް ނުނިމިއްޖެ ނަމަ އަނެއްކާވެސް ފަސް ކުރާނީ ކަމަށް ގާޒީ ވިދާޅުވިއެވެ.\nމިއަދުގެ އަޑުއެހުމުގައި ޝަރުތުތަކަކާ އެކު ނަމަވެސް އަމީން ބަންދުން ދޫކޮށްލުމަށް ޔާާމީން އެދިވަޑައިގަތެވެ. އަމީންގެ އާތްރައިޓިސް އަދި އެހެނިހެން ސިއްހީ މައްސަލަތައް ހުންނަ އިރު ކްރިމިނަލް ކޯޓުން ކުރިންކޮށްފައިވާ އަމުރަކާ އެއްގޮތަށް އޭނާ ޑޮކްޓަރަށް ނުދެއްކޭ ކަމަށް ޔާމީން ވިދާޅުވިއެވެ. އަމީން އަކީ މުޖުތަމައުގެ ސަލާމަތާއި ރައްކާތެރިކަމަށް ކުރި ނުރައްކަލެއް ކަމަށް ބުނެ ދައުލަތުން އޭނާ ދޫކުރުމާ މެދު އިއުތިރާޒު ކުރިއެވެ. ގާޒީ ނިންމެވީ އަމީން ބަންދުން ދޫނުކުރުމަށެވެ.\nއަމީންއަކީ 2007 ވަނަ އަހަރު ސަލްޓަން ޕާކުގައި ބޮން ގޮއްވި މައްސަލާގައި ތުހުމަތު ކުރެވުނު އެކަކެވެ. އެ މައްސަލާގައި ހައްޔަރު ކުރަން އުޅުމުން އޭނާ ވަނީ ފިލައިގެން ލަންކާއަށް އެތެރެވެފަ އެވެ. އަދި އޭނާ ހޯދަން އިންޓަޕޯލް ރެޑް ނޯޓިސް ވެސް އޭރު ނެރުނެވެ. އެމެރިކާގެ ޑިޕާޓްމަންޓް އޮފް ޓްރެޝަރީގެ އޮފީސް އޮފް ފޮރިން އެސެޓްސް ކޮންޓްރޯލް (އޯއެފްއޭސީ) އިން އެކުލަވާލި ޓެރަރިސްޓުންގެ ލިސްޓުގައި ވެސް އަމީން ވަނީ ހިމަނައިފަ އެވެ. އޭނާ އަކީ އެ ލިސްޓުގައި ހިމެނި ފުރަތަމަ ދިވެއްސެވެ.\nރާއްޖެ އިން ބޭރުގައި ހިނގާ ހަނގުރާމަތަކަށް ދިވެހީން ފޮނުވައި، އަދި ހަނގުރާމަވެރި ޖަމާއަތްތަކަށް މީހުން ރެކްރޫޓުކުރުމުގައި އިސްކޮށް ހަރަކާތްތެރިވާކަމުގެ ތުހުމަތުގައި އަމީން ހައްޔަރު ކުރީ މިދިޔަ އޮކްޓޫބަރު މަހުގެ 23 ވަނަ ދުވަހު އެވެ. އަމީން އަކީ އަލަށް ތަސްދީގު ކުރެވުނު ޓެރަރިޒަމް ހުއްޓުވުމުގެ ގާނޫނުގެ އިސްލާހުތަކާ އެކު ހައްޔަރުކޮށް، ދައުވާކުރި ފުރަތަމަ މީހާ އެވެ.


Moosun Goasve Dhekunah Ves Reendhoo Samaalu Nerefi - Vaguthu\nމޫސުން ގޯސްވެ ދެކުނަށް ވެސް ރީނދޫ ސަމާލު ނެރެފި\nރާއްޖެއަށް ކުރަމުންދާ ވިއްސާރައިގައި ދެކުނުގެ ބައެއް އަތޮޅުތަކަށްވެސް މޫސުން ގޯސްވެ ރީނދޫ ސަމާލު ނެރެފިއެވެ.\nމޫސުމާއި ބެހޭ ޤައުމި އިދާރާ، މޯލްޑިވްސް މީޓިއޮލޮޖިކަލް ސެންޓަރ (މެޓް) އިން މި ސަމާލު ނެރެފައި ވަނީ ރާއްޖޭގެ އެންމެ ދެކުނުގައި އޮންނަ ދެ އަތޮޅު ކަމަށްވާ ފުވައްމުލަކާއި އައްޑޫ ސިޓީ ހިމެނޭ ސަރަޙައްދަށެވެ.\nމި ސަރަޙައްދުތަކަށް ރީނދޫ ސަމާލު ނެރެފައި ވަނީ މިއަދު މެންދުރުފަހު 3:00 އިން ފަށައިގެން އިރުއޮއްސި 6:00 އާއި ހަމައަށެވެ. މޫސުމާއި ބެހޭ އިދާރާއިން ވިދާޅުވީ، މި ސަމާލުގެ ވަގުތުތަކުގައި ފުވައްމުލަކާއި އައްޑޫ ހިމެނޭ ސަރަޙައްދަށް ބޯކޮށް ވާރޭވެހޭނެ ކަމަށެވެ. އަދި މި ސަރަޙައްދަށް ވިލާގަނޑުގައި ގަޑިއަކު 45 މޭލަށް ވައިގަދަވާނެ ކަމަށްވެސް އެ އިދާރާއިން ވަނީ ލަފާކޮށްފައެވެ.\nމޫސުމާއި ބެހޭ އިދާރާއިން ދެކުނުގެ ދެ އަތޮޅަށް ރީނދޫ ސަމާލު ނެރުނުއިރު، އެ އިދާރާ އިން ވަނީ މިއަދު މެންދުރު އިތުރުގެ ހަ އަތޮޅަކަށްވެސް ރީނދޫ ސަމާލު ނެރެފައެވެ.\nމޫސުމާއި ބެހޭ އިދާރާއިން ވިދާޅުވީ، ކުރިޔަށް އޮތް 24 ގަޑިއިރު ރާއްޖޭގެ އެކިހިސާބަށް ވިއްސާރަކޮށް ގުގުރުމާއެކު ބޯކޮށް ވާރޭވެހޭނެ ކަމަށެވެ. އަދި ދެކުނުގެ އަތޮޅުތަކަށް އިރުދެކުނާއި ދެކުނުން އަދި އެހެން ހިސާބުތަކަށް ހުޅަނގުދެކުނާއި ހުޅަނގުން ގަޑިއަކު7މޭލާއި 17 މޭލާ ދެމެދުގެ ބާރު މިނުގައި ވައިޖެހޭނެ ކަމަށާއި، ވިލާގަނޑުގައި ގަޑިއަކު ގާތްގަނޑަކަށް 50 މޭލު ބާރުމިނަށް ވައިގަދަވުން އެކަށީގެންވާ ކަމަށްވެސް އެ އިދާރާއިން ވިދާޅުވެއެވެ.\nމޫސުމާއި ބެހޭ އިދާރާއިން އިތުރަށް ވިދާޅުވިގޮތުގައި ރާއްޖޭގެ ކަނޑުތައް އާދައިގެވަރަކަށް ގަދަވެފައި ވިލާގަނޑުގައި ގަދަވާނެއެވެ. އަދި ދިޔަވަރު ބޮޑުވާގަޑިތަކުގައި ބައެއް ރަށްތަކަށް އުދައިގެ އަސަރުކުރުން އެކަށީގެންވާ ކަމަށްވެސް އެ އިދާރާއިން ވިދާޅުވިއެވެ.\nރާއްޖޭގެ ބޮޑު ބަޔަކަށް އިއްޔެއިން ފަށައިގެން މޫސުން ގޯސްވެ ވިއްސާރަ ކުރަމުންދާއިރު، މިއަދު ވ. ފެލިދޫއަށް ވަނީ ނަގޫރޯޅިއެއް އަރައި ބޮޑެތި ގެއްލުން ލިބިފައެވެ.\nފާއިތުވެދިޔަ ދެވަރަކަށް ދުވަހުގައި ރާއްޖޭގެ އެކި ހިސާބުތަކަށް ވަރަށް ބޮޑަށް މޫސުން ގޯސްވެ ވިއްސާރަވަމުން ދާއިރު، ބައެއް ސަރަޙައްދުތަކަށް ވައިބާރުވެ ކަނޑުތައް ވަނީ ގަދަވެފައެވެ. މި ސަބަބަށްޓަކައި ހުރިހާ ފަރާތްތަކުންވެސް، ޚާއްސަކޮށް ކަނޑު ދަތުރުފަތުރުކުރާ ފަރާތްތަކުން މޫސުމަށް ސަމާލުވުމަށް އިދާރާތަކުން އިލްތިމާސްކުރެއެވެ.


Raajjey gai America ge Embassy hin'gaane thaneh hoadhanee | Mihaaru\nރާއްޖޭގައި އެމެރިކާގެ އެމްބަސީ ހިންގާނެ ތަނެއް ހޯދަނީ\nއެމެރިކާއިން ރާއްްޖެއަށް ކަނޑައަޅާފައި ހުންނަވާ ސަފީރު އެލައިނާ ޓެޕްލީޒް، ރާއްޖެއަށް ކުރެއްވި ދަތުރެއްގައި ފޮރިން މިނިސްޓަރު އަބްދުﷲ ޝާހިދާ ބައްދަލުކުރައްވަނީ. ރާއްޖޭގައި އެމެރިކާގެ އެމްބަސީއެއް ގާއިމްކުރަން ބިމެއް ހޯދުމުގެ މަސައްކަތް ފެށިކަން ވަނީ އެނގިފައި.\n14 އޮކްޓޯބަރ 2021 - 12:12\nރާއްޖޭގައި އެމެރިކާގެ އެމްބަސީ ހިންގާނެ ތަނެއް ހޯދަން އެ ގައުމުގެ ސަރުކާރުން މަސައްކަތް ފަަށައިފި އެވެ.\nއެނގިފައިވާ ގޮތުގައި، މާލޭގައި އެމްބަސީ ހިންގާނެ ތަނެއް ކަނޑައެޅުމަށްޓަކައި ދިވެހި ސަރުކާރުގެ ކަމާބެހޭ ފަރާތްތަކާ އެކު އެމެރިކާގެ އިސް އޮފިޝަލުންތަކެއް ވަރަށް ފަހުން ވަނީ ބައްދަލުވުމެއް ބާއްވައިފަ އެވެ. މާލޭ ސިޓީ ކައުންސިލާއި ކަމާ އެހެން ފަރާތްކަކާ އެކު ބޭއްވި އެ ބައްދަލުވުމުގައި އެމެރިކާ އިން ހިޔާލު ހޯދީ ސަލްޓަންޕާކާއި ޕާކިސްތާނު ހައިކޮމިޝަނާ ކައިރި ސަރަހައްދަކުން ޖާގައެއް ހޯދުމާ ގުޅޭ ގޮތުންނެވެ.\nޕާކިސްތާނު ހައި ކޮމިޝަން ހުންނަނީ ސީއެޗްއެސްއީ ކައިރިން ލިލީ މަގުގަ އެވެ.\nއެ ބައްދަލުވުމުގައި ބައިވެރިވެވަޑައިގެންނެވި ރާއްޖޭގެ ބައެއް އޮފިޝަލުން އެމެރިކާގެ ސަރުކާރަށް ދިން ލަފައަކީ މާލޭގައި އެމެރިކާ ފަދަ ގައުމެއްގެ އެމްބަސީއެއް ގާއިމު ކުރުމުން ސަލާމަތީ ގޮތުން ކަންކަން ބަލަހައްޓަން އުނދަގޫ ވެދާނެތީ ހުޅުމާލެ އިން ޖާގައެއް ހޯދުން ރަނގަޅު ކަމަށެވެ. ހާއްސަކޮށް އެމެރިކާގެ އޮފިޝަލުން ބޭނުން ވެގެން މަޝްވަރާކުރި ސަރަހައްދުގައި މިހާރު ވެސް ޓްރެފިކްގެ އުނދަގޫ ބޮޑުކަމުން އެއީ އެންމެ ރަނގަޅު ސަރަހައްދު ނޫން ކަމަށް ދިވެހި ސަރުކާރުގެ ބައެއް އޮފިޝަލުން ވިދާޅުވި އެވެ.\nރާއްޖޭގައި ބޭރުގައުމުތަކުގެ އެމްބަސީތައް ގާއިމުކުރުމަށްޓަކައި ހުޅުމާލޭގެ ދެވަނަ ފޭހުން ބޮޑު ސަރަަހައްދެއް ވަނީ ހާއްސަ ކޮށްފަ އެވެ. "ޑިޕްލޮމެޓިކް އެންކްލޭވް"ގެ ނަމުގައި ހާއްސަ ކޮށްފައިވާ އެ ސަރަހައްދުން، އިންޑިއާ އާއި އެހެން ބައެއް ގައުމުތަކަށް ބިން ދީފައި ވާއިރު އެ ތަނުގައި އަދިވެސް ޖާގަ އެބަ އޮތެވެ.\nރާއްޖޭގައި އެމްބަސީއެއް ގާއިމު ކުރުމުގެ ޝައުގުވެރިކަން އެމެރިކާ އިން ފާޅުކުރީ އެ ގައުމުގެ ކުރީގެ ރައީސް ޑޮނަލްޑް ޓްރަމްޕް ސަރުކާރުގެ ފަހު ދުވަސްކޮޅު، އޭރުގެ ސެކްރެޓަރީ އޮފް ސްޓޭޓް މައިކް ޕޮމްޕިއޯ ރާއްޖެ އަށް ކުރެއްވި ރަސްމީ ދަތުރުގަ އެވެ. ޕޮމްޕިއޯ ރާއްޖެ އަށް ދަތުރެއް ކުރެއްވީ އެމެރިކާ އާއި ރާއްޖެއާ ދެމެދު ވަރުގަދަ ދިފާއީ އެއްބަސްވުމެއްގައި ސޮއިކުރިތާ ކުޑަދުވަސްކޮޅެއް ފަހުންނެވެ.\nއެމެރިކާ އިން ރާއްޖެ އަށް ކަނޑައާފައި ހުންނަވާ ސަފީރު އެލައިނާ ޓިޕްލީޒް މިހާރު ހުންނަވަނީ ސްރީ ލަންކާގެ ވެރިރަށްް ކޮލަމްބޯގައި ހުންނަ އެމްބަސީގަ އެވެ. އޭނާ އަކީ ރާއްޖެ އާއި ލަންކާ އަށް އެމެރިކާ އިން ކަނޑައަޅާފައި ހުންނަވާ ސަފީރެވެ.\nރާއްޖޭގައި މިހާރު އެމެރިކާގެ ކޮންސިއުލޭޓް އޮފީހެއް ވެސް ނުހުރެ އެވެ. އެ ގައުމުން ރާއްޖޭގައި ކުރާ ޑިޕްލޮމެޓިކް މަސައްކަތްތައް ކުރަނީ އެމެރިކަން ސެންޓަރުގެ ނަމުގައި ހިންގާާ އޮފީހެއްގަ އެވެެ.\nއެމެރިކާ އިން ރާއްޖެއާ ޑިޕްލޮމެޓިކް ގުޅުން ގާއިމްކުރީ 1966 ވަނަ އަހަރު އެވެ.\nފޮރިން މިނިސްޓްރީ ރާއްޖެ-އެމެރިކާ ޑިޕްލޮމެސީ އެމެރިކާ\nހައްދު ފަހަނަ އެޅި މޫނު ބުރުގާ އަޅާ މި ފާޑަށް ހެދުން އަޅާ މީހުންނަށް މި ހަބަރު ހަޖަމު ނުވާނެ. މި ގައުމުގަ މީގެ މީހުން މާ ބޮޑަށްވެސް ގިނަވެށްޖެ.\nތިކަން ކުރަން ލަސްވެސްވެއްޖެ! ހައްދުފަހަނަ އެޅި މީހުން ދަނީ ދުވަހުން ދުވަހަށް އިތުރު ވަމުން.\nއެމެރިކާ ގެ އެއްވެސް އެއްޗެއް މިރާއްޖޭގަ ހުންނާކަށް ބޭނުމެއް ނޫން. އިންޑިޔާއަށް ވުރެވެސް ބޮޑަށް ޔުނައިޓެޑް ސްޓޭޓްސް އޮފް އިމްޕީރިއަލިޒަމް އައުޓް.\nﷲ ގެ އިރާދަ ފުޅުން މީ ވަރަށް އުފާވެރި ޚަބަރެއް.\nހިޔާގެ ޓަވަރެއް ހުސްކޮށްފަ ދީބަލަ\nމަގެެެ ކޮަޓަރި ހުންނާނެ ހުސްކޮ\nﷲ ގެ މިންވަރުފުޅުން ބާރުގަދަ އެމެރިކާގެ އެމްބަސީ ހުޅުވިގެން ދިއުމަކީ މި ދިވެހި ރާއްޖެ އަށް ލިބުނު މަތިވެރި ނަސްރެކެވެ. މިކަމުގައި މަސައްކަތް ކޮށް ދެއްވި ފަރާތްތަކަށް ހެޔޮ ދުއާ ކުރަމެވެ\nކަންތަކާޖެހުނީ. ދިވެހިން ބޭސް ފަރުވާއަށް ދެންދާނީ އެމެރިކާއަށް.\nމި ގައުމުގައި ޓެރަރިސްޓް އަމަލުތައް ގިނަވެ އިންތިހާއަށް ދާނެ ކަމުގެ ފެށުން ފެށިގެން ތިއަންނަނީ.....\nޓެރަރިސްޓު އަމަލު ފެއްޓުނީ ތުނބުޅި ކަންކަށި މަށްޗާ ހަމައަށް ދިގުކޮށް މޫނު ބުރުގާ އަޅާ މީހުން ގިނަ ވާން ފެއްޓި ފަހުން. މުޅި ގައުމު މިމީހުން ހަލާކު ކޮށްފި!


Nafsaanee balimeehunai alhaalaane faraatheh nei meehunah maalee ehy dheyn thahyaaruvany\nނަފްސާނީ ބަލި މީހުންނަށާއި އަޅާލާނެ ފަރާތެއް ނެތް މީހުނަށް މާލީ އެހީ ދޭން ތައްޔާރުވަނީ\nއަންނަ އަހަރުން ފެށިގެން ނަފްސާނީ ބަލި މީހުންނަށާއި އަޅާލާނެ ފަރާތެއް ނެތް މީހުންނަށް މާލީ އެހީދޭން ފަށާނެކަމަށް ނޭޝަނަލް ސޯޝަލް ޕްރޮޓެކްޝަން އެޖެންސީ (އެންސްޕާ) އިން ހާމަކޮށްފި އެވެ.\nއެންސްޕާގެ ސީއީއޯ އިސްމާއިލް އައްޒާމް ވަޖީހް ހާމަކުރެއްވި ގޮތުގައި އިޖްތިމާއީ ރައްކާތެރިކަމުގެ ޤާނޫނުގެ ދަށުން 11 ދާއިރާއަކުން މާލީ އެހީތެރިކަން ފޯރުކޮށްދިނުން ލާޒިމްކުރާކަމަށެވެ. ނަމަވެސް މިހާތަނަށް މާލީ އެހީ ފޯރުކޮށްދެމުން އައިސްފައިވަނީ މަދު ދާއިރާތަކަކަށްކަން އައްޒާމް ފާހަގަކުރެއްވި އެވެ.\nއެންސްޕާއިން މިހާރު މާލީ އެހީ ފޯރުކޮށްދޭ ދާއިރާތަކުގެ ތެރޭގައި ފަގީރުހާލަތުގައި ދިރިއުޅޭ އެކަނި ދަރިން ބަލަހައްޓާ މައިން ނުވަތަ ބަފައިންނަށް ދޭ މާލީ އެހީއާއި، ފަގީރު ހާލަތުގައި ދިރިއުޅޭ މައިންބަފައިންގެ އެހީތެރިކަން ނެތި އެހެން މީހުން ބަލަހައްޓާ ކުދިންނާއި އެކުދިން ބަހަލަހައްޓާ ފަރާތްތަކަށްދޭ މާލީ އެހީއާއި، ފަގީރު ހާލަތުގައި ދިރިއުޅޭ ފަރާތްތަކަށް ކާބޯތަކެތި ގަތުމަށްދޭ މާލީ އެހީތެރިކަމުގެ އިތުރުން ނުކުޅެދުންތެރިކަން ހުންނަ ފަރާތްތަކަށްދޭ މަލީ އެހީއާއި، ބޭސްފަރުވާގެ ގޮތުގައި ދެވޭ މާލީ އެހީ ހިމެނެއެވެ.\nރައްޔިތުންގެ މަޖިލީހުގެ އިޖުތިމާއީ ކޮމިޓީގައި ވާހަކަ ދައްކަވަމުން އެންސްޕާގެ ސީއީއޯ ހާމަކުރިގޮތުގައި އިޖުތިމާއީ ރައްކާތެރިކަމުގެ ގާނޫނުގެ ދަށުން މާލީ އެހީތެރިކަން ދިނުން ލާޒިމްކުރާ ދެ ޕްރޮގްރާމެއް އަންނަ އަހަރު ތައާރަފްކުރައްވާނެކަމަށެވެ.\nއެގޮތުން ނަފްސާނީ ބަލި މީހުންނަށް މާލީ އެހީ އަންނަ އަހަރުން ފެށިގެން ދިނުމަށް ތައްޔާރުވަމުން އަންނަކަމަށް އޭނާ ވިދާޅުވިއެވެ. އަދި އަޅާލާނެ ފަރާތެއް ނެތް މީހުންނަށްވެސް އަންނަ އަހަރު މާލީ އެހީދިނުމަށް ނިންމާފައިވާކަމަށާއި، އެކަމަށްޓަކައި ހަދަންޖެހޭ ގަވާއިދުތައް އެކުލަވާލާފައިވާކަމަށް ޢައްޒާމް ވިދާޅުވިއެވެ. އަދި އެ ގަވާއިދުތަކާ ގުޅޭގޮތުން ކަމާގުޅުންހުރި ފަރާތްތަކާއި މަސްވަރާކުރައްވަމުން ގެންދަވާކަމަށްވެސް އައްޒާމް ވިދާޅުވިއެވެ.\nއަންނަ އަހަރު ނަފްސާނީ ބަލިމީހުންނަށް މާލީ އެހީތެރިކަން ދިނުމަށް ނިންމާފައިވާއިރު ނަފްސާނީ ބަލިމީހުންނަށް ބޭނުންވާ ފަރުވާ ރާއްޖެއިން ހޯދައިދިނުމަކީ މި ސަރުކާރުގެ ވައުދެކެވެ. އެގޮތުން ސަރުކާރުން މިހާރު ވަނީ ނަފްސާނީ ބަލި މީހުންނަށް ހާއްސަ ފަރުވާދޭ މަރުކަޒެއްވެސް އައިޖީއެމްއެޗްގައި ހުޅުވާފައެވެ.\nއެންސްޕާގެ ސީއީއޯ ވަނީ މާލީ އެހީތެރިކަން ހޯދުމަށް އެންސްޕާއަށް ހުށައެޅޭނެ ފަސޭހަ އިންތިޒާމްތަކެއް ހަމަޖައްސާފައިވާކަންވެސް ފާހަގަކުރައްވާފައެވެ. އެގޮތުން މާލީ އެހީތެރިކަން ފޯރުކޮށްދޭ ދާއިރާތަކަށް އެހީ ހޯދުމަށް އެދި ސިޓީ ފޮނުވާގޮތަށް އޮތް އޮތުން ބަދަލުކޮށް އާންމުންނަށް ފަސޭހަކުރުމުގެ ގޮތުން މިހާރު ކޮންމެ ކަމަކަށްވެސް ހާއްސަ ފޯމްތަކެއް ތައާރަފްކޮށްފައިވާކަމަށް އޭނާ ވިދާޅުވި އެވެ.


Finance kairin park kureveyne jaaga hadhai, Ameenee magun baeh gai park kurun manaa koffi | Mihaaru\nފިނޭންސް ބިލްޑިން ކައިރީގައި ހެދި އާ ޕާކިން ޒޯން\nފިނޭންސް މިނިސްޓްރީ ކައިރިން ޕާކު ކުރެވޭނެ ޖާގަ ހަދައި، އަމީނީމަގުގެ ބައެއްގައި ޕާކު ކުރުން މަނާކޮށްފި\n07 މެއި 2019 - 21:12 15 comments\nއެ ކައުންސިލުން މިއަދު ކުރި ޓްވީޓެއްގައި ބުނީ ފިނޭންސް ބިލްޑިންގެ ކައިރީގައި އޮންނަ ހުސް ޖާގައިގައި، ދެ ފުރޮޅުލީ އުޅަނދުތަކަށް މިހާރު ޕާކު ކުރެވޭނެ ކަމަށެވެ. އެކަމަކު ފެން ބިލްޑިންގުގެ އިރުމަތީ ކަންމަތިން ފެށިގެން، ގިޔާސުއްދީން ސްކޫލާ ހަމައަށް އަމީނީމަގުގައި ޕާކުކޮށްފައި ހުރި އުޅަނދުތައް ނަގާނެ ކަމަށް އެ ތަނުން ބުންޏެވެ.\nމާލޭގެ ޑެޕިއުޓީ މޭޔަރު ސަމާއު ޝަރީފް ވިދާޅުވީ އަލަށް ހެދި ޕާކިން ޒޯނަށް އަމީނީ މަގުން ވަދެވޭނެ ކަމަށާއި އެތަނުގައި 350 އެއްހާ ސައިކަލް ޕާކު ކުރެވޭނެ ކަމަށެވެ. އަދި ވިދާޅުވީ ފިނޭންސް ބިލްޑިންގުގެ ފުރަގަހުން، އާސަހަރާ ކުރިމައްޗަށްވާ ގޮތަށް، ހަތަރު ފުރޮޅުލީ ވެހިކަލް ޕާކް ކުރެވޭނެ ގޮތް ވެސް ހަމަޖައްސާނެ ކަމަށެވެ.\nފިނޭންސް ބިލްޑިން ކައިރީގައި ހަދާފައިވާ އާ ޕާކިން ޒޯން\nއޭނާ ވިދާޅުވީ މިއީ ރޯދަ މަހާ ދިމާކޮށް ގެނައި ބަދަލެއް ނޫން ކަމަށާއި ދާއިމީ ބަދަލެއް ކަމަށެވެ.\nރޯދަމަހާ ގުޅިގެން މާލޭގެ އެކި ހިސާބުތަކުގައި ތޮއްޖެހުން ކުޑަކުރުމަށް ފުލުހުން އަންނަނީ މަސައްކަތްތަކެއް ކުރަމުންނެވެ.\nއެގޮތުން މާލޭގައި އެންމެ ބާރުބޮޑުވާނެ 15 ސަރަހައްދެއް ބަލައި، އެތަންތަނުގެ ޓްރެފިކް ކޮންޓްރޯލް ކުރުމަށް މަސައްކަތް ކުރާނެ ކަމަށް ފުލުހުން ވަނީ ބުނެފަ އެވެ.\nއެންމެ ބާރުބޮޑު ކަމަށް ފުލުހުންނަށް ފާހަގަ ކުރެވިފައި ވަނީ ބާޒާރުމައްޗާއި މަޖީދީ މަގުގެ އެކި ހިސާބުތަކާއި ސޯސަން މަގެވެ. އެހެންވެ، ބާރުބޮޑުވާ ހިސާބުތައް ބަލަހައްޓަން ޓްރެފިކް ފުލުހުންނާއި އެހެން ޑިޕާޓްމަންޓުތަކުގެ ފުލުހުން މަގުތަކަށް ނެރޭނެ ކަމަށް ފުލުސް އޮފީހުން ބުނެފައި ވެ އެވެ.\nއިތުރު ލިޔުންތައް ފިނޭންސް މިނިސްޓްރީ މާލެ ސިޓީ ކައުންސިލް ވެހިކަލްތައް ޓްރެފިކް ޕާކިން ޒޯން މާލެ\nއީދު ދުވަހާއި ވަޅު އީދު ދުވަހު ހަވީރު ވެހިކަލް މަނާ!


Emme rangalhu ageh hushahalhaa faraathakah Naagoashi vikkaalanee | Mihaaru\nއެމްޓީޑީސީން ރިސޯޓެއްގެ ގޮތުގައި ތަރައްގީކުރަން ފެށި ހދ. ނާގޯށި. މި ރަށް ވިއްކާލަން އެ ކުންފުނިން މިހާރު ވަނީ ނިންމާފައި.\nއެންމެ ރަނގަޅު އަގެއް ހުށަހަޅާ ފަރާތަކަށް ނާގޯށި ވިއްކާލަނީ\n21 މާޗް 2018 - 15:453comments\nރިސޯޓެއްގެ ގޮތުގައި މޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަން (އެމްޓީޑީސީ)ން ތަރައްގީކުރަމުން އަންނަ ހދ. ނާގޯށި ގަންނަން އެންމެ ރަނގަޅު އަގެއް ހުށަހަޅާ ފަރާތްތަކަށް ވިއްކާލަން ނިންމައިފި އެވެ.\nރިސޯޓު ތަރައްގީކޮށް ހިންގަން ސަރުކާރުން އުފައްދާފައިވާ ކުންފުނީގެ އިސް އޮފިޝަލަކު މިއަދު ވިދާޅުވީ 37 ޕަސެންޓް މަސައްކަތް ނިމިފައިވާ ރަށް ގަންނަން ހަ ފަރާތަކުން ޝައުގުވެރިކަން މިހާރު ވެސް ފާޅުކޮށްފައިވާ ކަމަށެވެ.\n"ޝައުގުވެރިކަން ފާޅުކުރި ނަމަވެސް އެކަށީގެންވާ ރަނގަޅު އަގެއް ނުލިބޭތީ އަދިވެސް މަޑުކޮށްލައިގެން މިތިބީ. އަޅުގަނޑުމެން ބޭނުންވޭ މި ރަށް ވިއްކާލައިގެން ވެސް ހިއްސާދާރުންނަށް ރަނގަޅު ފައިދާއެއް ހޯދައިދޭން،" އޭނާ ވިދާޅުވި އެވެ.\nގާތްގަނޑަކަށް 30 މިލިއަން ޑޮލަރު (462.6 މިލިއަން ރުފިޔާ) އިންވެސްޓްކޮށްފައިވާ ރަށް ނުނިމި ލަސްވުމުން އެމްޓީޑީސީއާއެކު ސަރުކާރުން ސޮއިކޮށްފައިވާ އެއްބަސްވުން ބާތިލުކުރި އެވެ. އަދި އަލުން އެ ރަށް ސަރުކާރުން އެ ކުންފުންޏާ 50 އަހަރަށް ހަވާލުކުރީ މިދިޔަ އަހަރުގެ އޮގަސްޓްމަހުގެ އެވެ.\n"އަޅުގަނޑުމެންނާ އަލުން ރަށް ހަވާލުކުރީ ކުރިން ނުދައްކާ ހުރި ކުއްޔާއި ޖޫރިމަނާ ވެސް މައާފްކުރުމަށް ފަހު. އެހެންވީމަ މިހާރު އެ ރަށާ ގުޅޭ އެއްވެސް ދަރަންޏެއް ނޯންނާނެ،" އެމްޓީޑީސީގެ އޮފިޝަލް ވިދާޅުވި އެވެ.\nއޭނާ ވިދާޅުވީ ނާގޯށި ވިއްކާލަން ނިންމީ ކުންފުނީގެ މާލީ ހާލަތު ހުރި ގޮތުން އަލުން ބޭންކުން ލޯނު ނަގައިގެން އެ ރަށް ތަރައްގީކުރުމަށް ދަތިތަކެއް ހުރުމުން ކަމަށެވެ.\nއިތުރު ލިޔުންތައް އެމްޓީޑީސީ ހދ. ނާގޯށި ރިސޯޓްތައް ޓޫރިޒަމް\nނާގޯށި ތަރައްގީކުރަން އަނެއްކާ ވެސް އެމްޓީޑީސީއަށް


Maldives Living Expo 2018 Fashaifi, Ziyaarai Kohgenves Agu Huri Inaamu Thakeh - Vaguthu\nމޯލްޑިވްސް ލިވިންގ އެކްސްޕޯ 2018 ފަށައިފި، ޒިޔާރަތް ކޮށްގެންވެސް އަގުހުރި އިނާމުތަކެއް\nލިވިން އެކްސްޕޯ 2018 - ވަގުތު އިމޭޖްސް: އަމީން ފަހުމީ\nމޯލްޑިވްސް ލިވިންގ އެކްސްޕޯ 2018 ފަށައިފިއެވެ.\nހައިރައިޒުން އިންތިޒާމުކޮށްގެން ބާއްވާ މި އެކްސްޕޯ މިއަދު މެންދުރު ފެށިއިރު، ތިން ދުވަހުގެ މުއްދަތަކަށް މި އެކްސްޕޯ ކުރިއަށްދާނެއެވެ. މިއަދު ނޭޝަނަލް އާޓް ގެލަރީގައި ބޭއްވި ރަސްމިއްޔާތެއްގައި މި އެކްސްޕޯ ހުޅުވައިވެއްދީ މޯލްޑިވްސް ފައިނޭންސް އެންޑް ލީސިންގ ކޮމްޕެނީގެ ޑެޕިޔުޓީ ޑައިރެކްޓަރ އަދި ސީއީއޯ މުހައްމަދު ގިޔާސްއެވެ.\nއެކްސްޕޯ ކުރިޔަށްދާ ގަޑިތަކަށް ބަލާއިރު، މިއަދު މެންދުރު ފަހު 2:00 އިން އިރުއޮއްސި 6:00 އަށް އަދި ރޭގަނޑު 8:00 އިން 11:00 އަށް ކުރިއަށްދާނެއެވެ. އަދި މާދަމާ ހަވީރު 4:00 އިން އިރުއޮއްސި 6:00 އަށް، އަދި ރޭގަނޑު 8:00 އިން 11:00 އަށް ކުރިއަށްދާނެއެވެ. އަންނަ ހޮނިހިރު ދުވަހަކީ މި އެކްސްޕޯ އޮންނަ އެންމެ ފަހު ދުވަހެވެ. އެ ދުވަހުމެންދުރުފަރު 2:00 އިން އިރުއޮއްސި 6:00 އަށް، އަދި ރޭގަނޑު 8:00 އިން 11:00 އަށް މި އެކްސްޕޯ ކުރިއަށްދާނެއެވެ.\nލިވިން އެކްސްޕޯ 2018 ފެށުމުގެ ރަސްމިއްޔާތު - ވަގުތު އިމޭޖްސް: އަމީން ފަހުމީ\nމޯލްޑިވްސް ލިވިންގ އެކްސްޕޯގެ މިފަހަރުގެ މެއިން ސްޕޮންސަރަކީ ކޮލަންބޯގައި ރިއަލް އެސްޓޭޓްގެ ޚިދުމަތް ދިނުމުގައި މިހާރު އެންމެ ކުރިއަރާފައިވާ އެއް ކުންފުނިކަމަށްވާ ކޮލަންބޯ ސިޓީ ސެންޓަރެވެ. މި އެކްސްޕޯގެ ކޯސްޕޮންސަރަކަށް ކޮރަލް ބްލެވަރޑް ހަމަޖައްސާފައިވާއިރު ހޮސްޕިޓަލިޓީ ޕާޓްނަރަކީ ޗަންޕާ ސެންޓްރަލް ހޮޓެލްއެވެ.\nމި އެކްސްޕޯގެ ޒަރިއްޔާއިން ދިވެހިންނަށް އެޕާޓްމެންޓްސް ބެލުމާއި، ރެޖިސްޓަރކުރުމުގެ ފުރުސަތު ލިބޭނެއެވެ. އަދި ރާއްޖެ އާއި ރާއްޖެއިން ބޭރުގެ ޕްރޮޕަޓީސްތަކުގެ އަގުވެސް އެއްތަނަކުން ބަލާލެވޭނެކަމަށް ހައިރައިޒްއިން މައުލޫމާތުދެއެވެ.\nމިފަހަރު އެކްސްޕޯގެ ތެރެއިންވެސް ވިޒިޓް އެންޑް ވިންގެ ނަމުގައި ގިނަ ލަކީޑްރޯތަކެއް ކުރިއަށްދާނެއެވެ. އެ ލަކީ ޑްރޯއިން ހޮވޭ ފަރާތްތަކަށް މުނި ހޯމްކެއާ އަދި ލިންޓެލް އިންވެސްޓްމަންޓް އެންޑް މެނޭޖްމަންޓް ސާވިސްގެ ފަރާތުން ހުށަހަޅާފައިވާ އިނާމުތައް ލިބޭނެއެވެ.\nތެރޭގައި ބެޑްރޫމް ސެޓު، ސޯފާ ސެޓު އަދި ޑައިނިން ޓޭބަލް ފަދަ އަގުހުރި އިނާމުތައް ހިމެނެއެވެ.\nމިފަހަރުގެ އެކްސްޕޯގައި 28 ވުރެ ގިނަ ފަރާތުން ބައިވެރިވާނެކަމަށް ހައިރައިޒުން ބުނެއެވެ.\nހައިރައިޒްއިން ލިވިންގ އެކްސްޕޯ ކުރިއަށްދާތާ މިއީ ހަ ވަނަ އަހަރެވެ.


Badhalu Hifumattakai Iran ah Kurevidhaane Kankan - vNews.mv\nއީރާނުގެ ޒަމާނީ މިސައިލްތަކެއް ތައްޔާރީ ހާލަތުގައި: ބަދަލުހިފާނޭކަން ވަނީ ކަށަވަރުވެފައި\nބަދަލުހިފުމަށްޓަކައި އީރާނަށް ކުރެވިދާނެ ކަންކަން\nއިމާދު ލަތީފު 05 January 2020, 20:37\nއެމެރިކާއިން އީރާނުގެ އަސްކަރިއްޔާގެ ވެރިޔާ ޖެނެރަލް ގާސިމް ސުލައިމާނީ އަވަހާރަކޮަށްލުމުން ވޭންދެނިވި ގޮތަކަށް ބަދަލުހިފާނޭކަމަށް އީރާނުން ވަނީ ބުނެފައެވެ. މިހާތަނަށް ދުވަހަކުވެސް ނަގާފައި ނުވާ ހަގުރާމައިގެ ބޮޑު ރަތްދިދަ ނަގައިފިއެވެ. ދުނިޔެ އޮތީ އީރާނުން އަޅާ ފިޔަވަޅެއް ދެނެގަތުމުގެ އިންތިޒާރުގައެވެ. ތަޖުރިބާކާރުން އެއްބަސްވާގޮތުގައި ރައީސް ޓްރަމްޕާއި އޭނާގެ އެޑްވައިޒަރުން ވަރަށް ބޮޑު ގޯހެއް ހައްދަވައިފިއެވެ. އީރާނު ދަސްނުކޮށް ނުރައްކާތެރި ކަމެއް ކޮށްފިއެވެ. ޖެނެރަލް ސުލައިމާނީ އަވަހާރަކޮށްލީމާ ހިތްވަރު އެލި ދޫދީފާނެކަމަށް ހީކޮަށްފިއެވެ.\nއީރާނުން ބަދަލު ހިފާނީ އީރާން ބޭނުންވާ ވަގުތަކާއި ތަނެއްގައެވެ. މިކަން އައުންގާތީ އެންމެ ދިމާލަކުން ނޫނެވެ. އެއްފަހަރާ އެތައް ދިމާލަކުންނެވެ. އެމެރިކާގެ ކުރީގެ ދިފާއީ ވަޒީރު ޑޮނަލްޑް ރަމްސްފެލްޑުވެސް ވިދާޅުވިފަދައިން ހުޅުވިފައިވާ ހަގުރާމައެއްގައި އީރާނުގެ އަމާޒުފަތްގަޑަކަށް ވެދާނެ އެމެރިކާގެ ކިތަންމެ މަރުކަޒެއް އީރާނުގެ އަރްފޯރާ ފަށުގައި އެބަހުއްޓެވެ. އޭގެ ތެރެއިން އެއްތަނަކީ އެމެރިކާގެ ކަނޑުގެ ލަޝްކަރުގެ ފަސްވަނަ ފުލީޓުގެ ހެޑްކުއާޓަރެވެ. މިތަން ހުންނަނީ ބަހުރޭނުގައެވެ. އެއީ ގޮނޑުދޮށުގައި ތިބެގެން ގާ އުކިޔަސް ފޯރާ ހިސާބެވެ. އެމެރިކާގެ އަމާޒަކަށް މިހާ ފާޅުކަންބޮޑުކޮށް ސީދާ ހަމަލައެއް ދިނުމަކީ ތަޖުރިބާކާރުން ގަބޫލުކުރާ ގޮތުގައި އީރާނުން ކުރާނޭ ކަމެއް ނޫނެވެ.\nބޮޑަށް ގާތީ އީރާނުގެ މަދަދު ލިބޭ އެކި ޖަމާއަތްތައް މެދުވެރިކޮށް ހަރަކާތްތަކެއް ހިންގުމެވެ. ގަލްފުގައިވާ އެމެރިކާގެ އެންމެ މުހިންމު ދެ ބައިވެރިންނަކީ ސައުދީ އަރަބިޔާ އާއި އެމިރޭޓްސްއެވެ. އެތަންތަނުގެ ތެޔޮ އުފައްދާ ކާރުޚާނާތަކަށް ވަރަށް ފަސޭހައިން ހަމަލަދީ ފުނޑައިލެވިދާނެއެވެ. އީރާން ބޭނުން ކޮންމެ ވަގުތެއްގައި ހޮރްމުޒް ކަނޑުއޮޅި ބަންދުކޮށް ގަލްފުގެ ތެރެއިން ދުނިޔޭގެ ބާޒާރަށް ނެރޭ ތެޔޮ ހުއްޓުވިދާނެއެވެ. އޭރުން އިސާހިތަކު ދުނިޔެ ތެލަށް ޖެހޭނެއެވެ. އިޒްރޭލަށް ހަމަލާދީނުމަކީވެސް ވަރަށް ފަސޭހައިން ކުރެވިދާނެ ކަމެކެވެ. ލުބުނާނާއި ސީރިޔާގައި އީރާނުން މަދަދުކުރާ ޖަމާއަތްތައް ގިނަގުނައެވެ. އެމީހުންގެ އަތުގައި އިޒްރޭލުގެ ކޮންމެ ސަހަރަކަށްވެސް ފޮނުވާލެވޭވަރުގެ މިސައިލާއި ރޮކެޓް އެބަހުއްޓެވެ. އީރާނުން ކުރަންޖެހޭނެހާވެސް ކަމަކީ ހުއްދަ ދިނުމެވެ. އިޒްރޭލަށް ހަމަލައެއް އަމާޒުކުރާނަމަ އެކަން ކުރާނީ ލުބުނާނުގެ ހިޒްބު ﷲ ޖަމާއަތުންނެވެ. އެއީ އިޒްރޭލުވެސް ޖެހިލުންވާ ޖަމާއަތެކެވެ.\nއިރާގަކީވެސް އީރާނު ބޭނުންވެއްޖެނަމަ ހަގުރާމައިގެ މައިދާނަކަށް ހެދިދާނެ ތަނެކެވެ. ޖެނެރަލް ސުލައިމާނީ އަވަހާރަކޮށްލުމާ ގުޅިގެން ބައުދާދުގައި ހުންނަ އެމެރިކާ އެމްބަސީއަށް ދެވުނު ހަމަލަޔާއި އެމެރިކާ ސިފައިންގެ މަރުކަޒަކަށް ދެވުނު ހަމަލަޔަކީ މިކަމުގެ ހެއްކެކެވެ. ޑްރޯން ބޭނުންކޮށްގެން އެކި އަމާޒުތަކަށް ހަމަލާދިނުމާއި ބޮންގޮއްވުމުގެ އެތަކެއް ހަމަލާވެސް އެކި ޖަމާއަތްތައް މެދުވެރިކޮށް މުޅި މެދުއިރުމަތީގައި އެއްވަގުތެއްގައިވެސް ދެވިދާނެއެވެ. ސައުދީ އަރަބިޔާއަކީ ފަސޭހައިން ސިހޭ ގައުމެކެވެ. އެހެންވީމާ އީރާނުން ހަމަލާއެއް އެބައާދެޔޭ ހީވަންޏާ އިސްވެ އީރާނަށް ހަމަލައެއް ދިނުމަކީ ސައޫދީންވެސް ކޮށްފާނެ ކަމެކެވެ. އެކަހަލަ ކަމެއްވެއްޖެނަމަ ދެން އެއްވެސް ބަޔަކަށް ފަސްއެނބުރި ބަލައިލާން ފުރުސަތެެއް ނުލިބޭނެއެވެ.\nއީރާނަށް ޑިޕްލޮމެޓިކް މައިދާނުގައިވެސް ކުރެވިދާނެ ކަންތައް ގިނަގުނައެވެ. އިރާގުގެ ސަރުކާރަށް މަޖުބޫރުކޮށްގެން އެމެރިކާ ސިފައިން ބާލަން ޕްރެޝަރު އިތުރު ކުރެވިދާނެއެވެ. ރަޝިޔާއާއި ޗައިނާ އަދި ތުރުކީގެ އެހީގައި ބައިނަލްއަގުވާމީ ކެމްޕޭނެއްވެސް ހިންގިދާނެއެވެ. އެމެރިކާގެ އަމަލަކީ ދުނިޔޭގެ ހުރިހާ ގާނޫނުތަކެއް މުގުރައިލުމުގެ ޓެރަރިޒަމެވެ. އެހެންވީމާ އދ ގެ ސަލާމަތީ މަޖިލީހަށް މައްސަލަ ގެންދެވިދާނެއެވެ. ބައިނަލްއަގުވާމީ ކޯޓަށްވެސް މައްސަލަ ހުށައެޅިދާނެއެވެ. އެކަމަކު އީރާނުގެ ރަތްދިދަޔާއި ބަސްމަގަށް ވިސްނާއިރު ޑިޕްލޮމަސީއާއި ގާނޫނީ ވިޔުގައިގެ ތެރެއިން ބަދަލެއް ބޭނުންވެގެން އެކަމުގެ އިންތިޒާރުގައި ތިބޭނޭކަމަށް ލަފައެއް ނުކުރެވެއެވެ.


މިއީ އާދައިގެ މައްސަލައެއް ނޫން، ފަރުވާ ކުޑަކޮށްނުލާ!\nފުރަގަސްފަރާތުގައި އިތުރު މަސްކޮޅެއް އިންނަނަމަ ޕައިލްސް ކަމަށް ވެދާނެ\nޕައިލްސް ގެ ސަބަބުން ފުރަގަސް ފަރާތުން ލޭ އާދޭ\n15 ޖެނުއަރީ 2017 | އާދީއްތަ 01:15\nޕައިލްސް ގެ ސަބަބުން ފުރަގަސްފަރާތުން ލޭ އާދޭ\nހެމަރޮއިޑްސް ނުވަތަ ޕައިލްސްއަކީ ފުރަގަސްފަރާތުގެ ވަށައިގެން ދުޅަވެފައި ހުންނަ ހުރުމަށް ކިޔާ ނަމެކެވެ. ޕައިލްސްގެ ޢަލާމާތްތައް ބައެއް ފަހަރު ވަރަށް މަދުން ނުވަތަ ވަގުތީ ގޮތަކަށްވެސް ފެނިދާނެއެވެ. ބައެއް ފަހަރު އެއްވެސް ފަރުވާއެއް ނުދިނަސް ބައެއް މީހުންގެ ޕައިލްސް އުފެދުމަށްފަހު ރަނގަޅުވެއެވެ. އެހެން ނަމަވެސް، ޕައިލްސްގެ ސަބަބުން ބައެއް ފަހަރު ތަފާތު އުނދަގޫތައް ތަޙައްމަލުކުރަންޖެހެ އެވެ.\nޕައިލްސް އަކީ ފުރަގަސް ފަރާތު ބޭރުގައި ނުވަތަ އެތެރޭގައިވެސް އުފެދިދާނެ އެއްޗަކަށް ވީއިރު، "އޭނަލް ކެނަލް" ގައިވެސް އުފެދިދާނެއެވެ. "އޭނަލް ކެނަލް" އަކީ ބޮޑުކަމުދާ ތަކެތި ބޭރުކުރުމަށް ފުރަގަސް ފަރާތުގައި ހުންނަ ދޮރެކެވެ. "އޭނަލް ކެނެލް" ގުޅިފައިވަނީ ބޮޑު ގޮހޮރު (ލާޖް އިންޓެސްޓައިން) އާއެވެ.\n"އޭނަލް ކެނަލް" ގެ ވަށައިގެން އެތަކެއް ލޭ ނާރުތަކެއް ހުންނައިރު، މި ނާރުތައް ބައެއް ފަހަރު ފުޅާވެ، އާދަޔާ ޚިލާފަށް ގިނައިން ލެއާއެކު ފުފިފައި ހުރެއެވެ. ފުފިފައި ހުންނަ ލޭ ނާރުތަކާއި އޭގެ މަތީގައި ހުންނަ ޓިޝޫތަކުގެ ފަށަލަ ބައެއް ފަހަރު ދުޅަވެ، ޕައިލްސްއަށް މަގުފަހިވެއެވެ.\nމި ބައްޔަށް މަގުފަހިވާ އަސްލު ސަބަބެއް އަދި ހޯދިފައި ނެތެވެ. ސިއްޚީ މާހިރުން ލަފާކުރާ ގޮތުގައި ޕައިލްސް އުފެދެނީ ފުރަގަސްފަރާތަށް ލާންޖެހޭ ވަރަށްވުރެ ބޮޑަށް ބާރުލުމުގެ ސަބަބުން ލޭނާރުތައް ފުއްޕާތީއެވެ.\nދިރާސާތަކުން ދައްކާ ގޮތުގައި އިނގިރޭސިވިލާތުގެ އާބާދީގެ ދެބައިކުޅަ އެއްބައި މީހުންނަކީ ދިރިއުޅުމުގެ ކޮންމެވެސް ހިސާބެއްގައި ޕައިލްސް އުފެދިގެން އެކަމާއި ކުރިމަތިލާފައިވާ މީހުންނެވެ.\nޕައިލްސްއަށް މަގުފަހިވާ ކަމަށް ޞިއްޚީ މާހިރުން ލަފާކޮށްފައިވާ ބައެއް ކަންތައްތަކުގެ ތެރޭގައި "ކޮންސްޓިޕޭޝަން" ނުވަތަ ބަނޑުހަރުވުން، މާބަނޑުވުން އަދި އުމުރުން ދުވަސްވުން ހިމެނެއެވެ.\nޕައިލްސްގެ ސަބަބުން މައިގަނޑު ގޮތެއްގައި ފެންނާނެ ޢަލާމާތަކީ ފުރަގަސްފަރާތުން ލޭއައުމެވެ. ބޮޑުކަމުދާ ވަގުތު ފުރަގަސްފަރާތުން ލޭ އައިސް ފުރަގަސް ފަރާތުގައި ރިއްސާ ނަމަ ޕައިލްސް ކަމުގައި ވެދާނެއެވެ. ބައެއް މީހުންނަށް އެފަދަ އެއްވެސް ޢަލާމާތެއް ނުފެނިވެސް ޕައިލްސް އުފެދިފައި ހުރެދާނެއެވެ.\nބައެއް ފަހަރު އުފެދިފައި ހުންނަ ޕައިލްސް ފުރަގަސް ފަރާތު ބޭރުގައި ވަކިން އިންނަ މަސްކޮޅެއްގެ ގޮތުގައި އިނދެދާނެއެވެ. އެ މަސްކޮޅު ބައެއް ފަހަރު އެތެރޭގައި ހުރެފައި، ބޮޑުކަމު ގޮސް ނިމޭއިރު ބޭރުވެފައި އިނދެދާނެއެވެ.\nކުޑަ ޕައިލްސް އުފެދިފައި ހުރެއްޖެ ނަމަ ތަދު އިޙުސާސް ނުކުރެވުނު ނަމަވެސް، ބޮޑެތި ޕައިލްސް އުފެދިފައި ހުންނަ މީހެއްގެ ފުރަގަސްފަރާތުގައި ރިއްސުމުގެ އިތުރުން ފުރަގަސް ފަރާތުން ލޭ ނުވަތަ ދޮސް އަންނާނެއެވެ. އަދި އޭގެ އިތުރަށް އެސަރަޙައްދު ކަހައި، އިށީނދެ އިންނަން އުނދަގޫވެސް ވެދާނެއެވެ. ޢާއްމު ގޮތެއްގައި ޕައިލްސް ތަޙައްމަލު ކުރަމުންދާ މީހަކަށް ބޮޑު ކަމު ދިއުމަށްފަހު ވެސް އަދި ދާންޖެހޭ ފަދަ އިޙުސާސެއް ކުރެވޭނެއެވެ.\nފުރަގަސްފަރާތުގައި މައްސަލައެއް ކުރިމަތިވެ، ދަތިތަކެއް ދިމާވާނަމަ އެންމެ ބުއްދިވެރީ ވަގުތުން ޑޮކްޓަރަކަށް ދައްކާ ލަފާ ހޯދުމެވެ. މިކަމުން ރައްކާތެރިވުމަށް އޮތް ހަމަ އެކަނި ޙައްލަކީ ކޮންސްޓިޕޭޝަންއިން ރައްކާތެރިވުން ނުވަތަ ބަނޑު ހަރުވުމުން ދުރުހެލިވުމުގެ ގޮތުން ކުރެވިދާނެ ކަންތައްތައް ކުރުމެވެ. އެގޮތުން ގިނައިން ފައިބަރުގެ ބާވަތްތައް ބޭނުންކޮށް، ދިޔާ ތަކެތި ބޭނުން ކުރުމަކީ ބަނޑު ހަރުވުމުން ދުރުކޮށްދޭނެ ކަންތައްތަކެވެ. ބައެއް ޞިއްޚީ މާހިރުން ލަފާ ދެއްވާ ގޮތުގައި ބަނޑު ހަރުވުމަށް މަގުފަހިވާ މާއްދާތައް އެކުލެވޭ ޕެއިންކިލާ ފަދަ ތަކެތި ބޭނުން ނުކުރުމާއި ފާޚާނާއަށް ދާންޖެހޭ ހެން ހީވާ އިރަށް ފާޚާނާއަށް ދިއުން އެއީ އެދެވިގެންވާ ކަންތައްތަކެވެ.


Russia - Ukraine sulhaige vaahaka thah Erdogan fattavai dhevvaifi - vNews.mv\nތުރުކީގެ ރައީސް ރަޖަބް ތައްޔިބް އުރުދުޣާން، ވާހަކަތައް ފަށްޓަވައިދެއްވަނީ:\nރަޝިޔާ–ޔޫކްރެއިން ސުލްހައިގެ ވާހަކަތައް ތުރުކީގެ ރައީސް އުރުދުޣާން ފަށްޓަވައިދެއްވައިފި\nސައިފް އަޒްހަރު 29 March 2022, 15:11\nރަޝިޔާ – ޔޫކްރެއިން ސުލްހައިގެ މަޝްވަރާތައް ތުރުކީގައި މިއަދު ފަށައިފިއެވެ.\nމިއީ، ހަނގުރާމަ ހުއްޓާލުމާ ގުޅޭގޮތުން ތުރުކީގެ އިސް ނެގުމުގެމަތިން ބައްވާ ވާހަކަތަކެވެ.\nއިސްތަމްބޫލްގައި މަޝްވަރާތައް ފަށްޓަވައި ދެއްވީ ތުރުކީގެ ރައީސް ރަޖަބް ތައްޔިބް އުރުދުޣާންއެވެ.\nމަޝްވަރާތައް ފަށްޓަވައި ދެއްވަމުން އުރުދުޣާންވަނީ، ހަނގުރާމަ ހުއްޓާލުމަށް، ރަޝިޔާ އަދި ޔޫކްރެއިނުން މަޝްވަރާތަކުގައި ބައިވެރިވާ ވަފުދުތަކުގެ މައްޗަށް ތަރީޚީ ޒިންމާއެއް އޮތްކަން ހަނދާންކޮށް ދެއްވާފައެވެ.\nތުރުކީގެ ރައީސް ވިދާޅުވީ، އަދުލުވެރި ސުލްހައެއް ހޯދުމަށް ކުރެވޭ މަސައްކަތެއްގައި އެއްވެސް ބަޔަކީ ނާކާމިޔާބުވާނެ ބައެއް ނޫން ކަމަށެވެ.\nހަނގުރާމަ ދިގުލައި ދިއުމަކީ އެއްވެސް ބައެއްގެ މަސްލަހަތު ހިމެނޭ ކަމެއް ނޫން ކަމަށާއި، ޔޫކްރެއިންގައި މިހާރު ހިނގަމުންދާ ގެއްލުންބޮޑު ހަނގުރާމަ ހުއްޓާލުމުގެ އިޚްތިޔާރު އޮތީ ދެފަރާތުގެ އަތްމަތީގައި ކަމަށްވެސް ތުރުކީގެ ރައީސް އުރުދުޣާން ވިދާޅުވިއެވެ.\nހަނގުރާމައާ ގުޅިގެން ޔޫކްރެއިން އަދި ރަޝިޔާގެ ކަންބޮޑުވުމަކީވެސް ސައްހަ ކަންބޮޑުވުންތަކެއް ކަމަށާއި، ތުރުކީގައި ބާއްވާ ވާހަކަތަކުން އާރުލާ ނަތީޖާއެއް ނެރެންޖެހޭ ކަމަށްވެސް އުރުދުޣާން ވިދާޅުވިއެވެ. އަދި ހަނގުރާމަ ވަގުތުން ހުއްޓާލަންވެސް އުރުދުޣާން ގޮވާލެއްވިއެވެ.\nމަޝްވަރާތަކުގައި ރަޝިޔާ އަދި ޔޫކްރެއިންގެ ފަރާތުން ބައިވެރިވަނީ ކޮން ފެންވަރެއްގެ ބޭފުޅުންކަމެއް ސާފެއް ނުވެއެވެ.\nޔޫކްރެއިން ޓީވީން ބުނެފައިވަނީ، ވާހަކަތއް ފެށުނީ ވަރަށް ފިނިގޮތަކަށް ކަމަށެވެ. ދެގައުމުގެ ވަފުދު އެއްބަޔަކު އަނެއްބަޔަކަށް ސަލާންވެސް ނުކުރާ ކަމަށް ބުނެފައި ވެއެވެ.


Sifainge vazeefaa ah husha'elhey muhdhathu ithuru koffi\nސިފައިންގެ ވަޒީފާއަށް ކުރިމަތިލެވޭ ވަގުތު އިތުރުކޮށްފި\nސިފައިންގެ ވަޒީފާއަށް ވަނުމުގެ ހުޅުވާލި ފުރުސަތުގެ މުއްދަތު އިތުރުކޮށްފި އެވެ.\nއެމްއެންޑީއެފުން މިއަދު ބުނީ މިއަހަރުގެ ފަހު ދުވަހުގެ ނިޔަލަށް އެ މުއްދަތު އިތުރުކޮށްފައިވާ ކަމަށެވެ. އަދި މި ބަދަލާއެކު އުމުރުފުރާ ބަލާ ތާރީހު 2021، ފެބްރުއަރީ4ގެ ނިޔަލަށް އިތުރުކޮށްފައިވާ ކަމަށެވެ.\nސިފައިންގެ ވަޒީފާއަށް ކުރިމަތިލާ މީހުން ޝަރުތުތަކުގެ ތެރޭގައި ޖީސީއީ އޯ ލެވެލް ފެންވަރު ހުރުން ނުވަތަ އެ ފެންވަރުގެ ވޮކޭޝަނަލް ސެޓްފިކެޓެއް އޮތުމާއި، އުމުރުން 18 އަހަރު ފުރި 25 އަހަރު ނުފުރޭ މީހަކު ކަމުގައިވުމާއި، ސިފައިންގެ ވަޒީފާ އަދާކުރެވޭފަދަ ސިއްހަތެއްގައި ހުރުން ހިމެނެ އެވެ.\nއަދި ވޭތުވެދިޔަ ފަސް އަހަރު ދުވަހުގެ ތެރޭގައި ކުށުގެ ރެކޯޑެއް އޮތް މީހަކު ކަމުގައި ނުވުމާއި ފިރިހެނެއް ނަމަ އިސްކޮޅުގައި5ފޫޓް5އިންޗި އަދި އަންހެނެއް ނަމަ އިސްކޮޅުގައި5ފޫޓް3އިންޗި ހުރުމާއެކު ސިޔާސީ ޕާޓީއެއްގެ މެމްބަރަކަށް ވެގެން ނުވެއެވެ.\nވަޒީފާއަށް އެދޭ މީހުން މެއިލް މެދުވެރިކޮށް އެކަމަށް އެދި ހުށައެޅުމަށް ވަނީ އެދިފައެވެ.\nއައްޑަނަ މަޖައްލާގެ 30 ވަނަ އަދަދު ނެރެފި


Vote Karudhaas Nahthaalumuge Kurin Faahaga Funmaalaa Tho Rayyathunnah Dhahkaalanee - vNews.mv\nވޯޓް ކަރުދާސް ނައްތާލުމުގެ ކުރިން "ފާހަގަ ފުއްމާލާތޯ" ރައްޔިތުންނަށް ދައްކާލަނީ\nއަހުމަދު ހަމީދު އާދަމް 02 November 2018, 15:59\nރިޔާސީ އިންތިޚާބުގައި ބޭނުންކުރި ވޯޓްކަރުދާސްތައް ނައްތާލުމުގެ ކުރިން ރައްޔިތުންނަށް ދައްކާލާ ހުސް ވޯޓްކަރުދާސްކޮޅުތަކުގައި ފާހަގަޖަހަން ފުރުސަތުދީ، އެ ފާހަގަ ފުންމާލާތޯ ބަލާލުމަށް ފުރުސަތުދޭން ގަސްތުކުރާކަމަށް އިލެކްޝަންސް ކޮމިޝަންގެ ރައީސް އަހުމަދު ޝަރީފް ވިދާޅުވެއްޖެއެވެ.\nޝަރީފް މިހެން ވިދާޅުވީ މިއަދު މެންދުރުފަހު ވީޓީވީން ގެނެސްދިން "މެހެމާންސަރާ" ޕްރަގްރާމްގައި މެހެމާނެއްގެ ގޮތުގައި ބައިވެރިވެވަޑައިގެން ޕްރެޒެންޓަރު ދެންނެވި ބައެއް ސުވާލުތަކަށް ޖަވާބު ދެއްވަމުންނެވެ.\nޝަރީފް ވިދާޅުވީ ރިޔާސީ އިންތިޚާބުގައި ގާނޫނާއި ޚިލާފް އެއްވެސްކަމެއް ހިނގާފައިނުވާކަމަށާ އަދި އިލެކްޝަންސް ކޮމިޝަންގެ މެންބަރުން ގާނޫނާއި ޚިލާފް އެއްވެސްކަމެއް ކޮށްފައިނުވާނެކަމަށެވެ. ނަމަވެސް ކޮމިޝަންގެ މެންބަރުންގެ ބޮލުގައި އަސާސެއްނެތް ދޮގު ތުހުމަތުތަކެއް އެޅުވުމަށްފަހު، ޕީޕީއެމުން ކޯޓަށް މައްސަލަ ހުށައެޅުމަކީ ދެރަވެ، ލަދުވެތިވިކަމެއްކަމަށެވެ.\nއިންތިޚާބުގައި ކަންކަން ހިނގާދިޔައީ ރަނގަޅަށްކަން ހުރިހާ ރައްޔިތުންވެސް ގަބޫލުކުރާކަމަށާ ނަމަވެސް ބަޔަކު އިންތިޚާބާއިމެދު ސުވާލުތަކެއް އުފައްދާފައިވާތީ، އިންތިޚާބުގައި ބޭނންކުރި ވޯޓް ކަރުދާސްތައް ނައްތާލުމުގެ ކުރިން ރައްޔިތުންނަށް އެ ކަރުދާސްތައް ދައްކާލުމަށްވެސް ގަސްތުކުރައްވާކަމަށް ޝަރީފް ވިދާޅުވިއެވެ. އަދި އިންތިޚާބުގައި ބޭނުންނުކޮށް ހުރި ހުސް ވޯޓްކަރުދާސްކޮޅުތަކުގައި ފާހަގަޖެހުމަށް ފުރުސަތު ރައްޔިތުންނަށް ދިނުމަށްވެސް ގަސްތުކުރައްވާކަމަށް ޝަރީފް ވިދާޅުވިއެވެ. އޭރުން ވޯޓް ކަރުދާހުގައި ޖެހި ފާހަގަ ފުންމައިގެން ދޭތޯ ރައްޔިތުންނަށް އިތުރަށް ޔަގީންކުރެވޭނެކަމަށްވެސް ޝަރީފް ވިދާޅުވިއެވެ.\n"އެ ގޮތަށް އަމަލުކުރުމަށް ކޮމިޝަންގެ މެންބަރުންގެ މެދުގައި ވަނީ މަޝްވަރާކުރެވިފައި. ނަމަވެސް އެކަމުގައި ގޮތް ނިންމާނީ ލީގަލް ޓީމާއި މަޝްވަރާކުރުމަށްފަހު. އަޅުގަނޑުމެންޖެހޭނެ ދެއްތޯ ކަމެއްކުރުމުގެ ކުރިން އަންނަން އޮތް މުސްތަގްބަލަށް އެކަންކަމުން ކުރާނެ އަސަރަކާއިމެދުވެސް ވިސްނަން. މި ދެންނެވީ މިގޮތަށް އަމަލުކުރުމުން ދެން ކޮންމެ ފަހަރަކުވެސް ކަރުދާސްތައް ނައްތާލާއިރު އެގޮތަށް އަމަލުކުރަންޖެހިދާނެތީ." ޝަރީފް ވިދާޅުވިއެވެ.\nޝަރީފް މިއަދުވެސް ވިދާޅުވީ ރައީސުލްޖުމްހޫރިއްޔާގެ މަގާމަށް އިބްރާހިމް މުހައްމަދު ސާލިހް ހޮވިވަޑައިގެންނެވީ އިލެކްޝަންސް ކޮމިޝަނުންކަމެއް ކޮށްދީގެނެއް ނޫންކަމަށާ ރައީސް ޔާމީން އިންތިޚާބުން ބަލިވެވަޑައިގެންނެވީ ގާނޫނީގޮތުން ކޮށްދޭންޖެހޭކަމެއް އިލެކްޝަންސް ކޮމިޝަނުން ނުކޮށްދީގެންވެސް ނޫންކަމަށެވެ.\nއަދި އިލެކްޝަންސް ކޮމިޝަންގެ މެންބަރުކަމަށް އައްޔަންކުރެއްވުމަށްފަހު ގާނޫނާއި ޚިލާފްކަމެއް ކުރެއްވުމަށް ރައީސް ޔާމީން އަންގަވާފައިނުވާކަމަށާ ނަތީޖާ ބަދަލުކޮށްދިނުމަށް ރައީސް އެދިވަޑައިގެންފައިވެސް ނުވާކަމަށެވެ. އަދި ރައީސް ޔާމީން އެދިވަޑައިގެންނެވީ ގާނޫނީގޮތުން، ހާމަކޮށް ބޮޑުކޮށް އިންތިޚާބު ގެންގޮސް ދެއްވުމަށްވެސް ޝަރީފް ވިދާޅުވިއެވެ.\nޝަރީފް ވިދާޅުވީ ލާޒިމް ނޫންނަމަވެސް، މުޅި ގައުމުގެ މަސްލަހަތު ހިމެނޭކަމަކަށްވާތީ ސަލާމަތީ ޚިދުމަތްދޭ މުއައްސަސާތަކާއި، އިންތިޚާބުގައި ވާދަކުރެއްވި ދެ ކެންޑިޑޭޓުންނަށްވެސް ނަތީޖާ އިއުލާނުކުރުމުގެ ކުރިން ގުޅުއްވިކަމަށެވެ. އަދި ދެ ކެންޑިޑޭޓުންވެސް އެދިވަޑައިގަތީ އަވަހަށް ނަތީޖާ އިއުލާނުކޮށްދެއްވުމަށްކަމަށް ޝަރީފް ވިދާޅުވިއެވެ.\nނަމަވެސް ސަރުކާރުގައި ތިބެ، ހުރިހާ ރިސޯސްތަކެއް ހުރެ، އެންމެ ބޮޑު ޕާޓީކަމަށް ދައުވާކުރާ ޕީޕީއެމުން އެއްވެސް އަސާސެއްނެތް ޚިޔާލީ ވާހަކަތަކެއްގެ މައްޗަށް ބިނާކޮށް، އިންތިޚާބު ބާތިލްކުރުމަށް ސުޕްރީމް ކޯޓަށް ހުށައެޅުމަކީ ލިބުނު ވަރަށް ބޮޑު ހައިރާންކަމެއްކަމަށެވެ.\nޝަރީފް ވިދާޅުވީ ކޯޓަށް ހުށައަޅާފައިވާ މައްސަލައަށް ބަލާއިރު، އެއީ އިންތިޚާބީ ނިޒާމުގެ ކަންކަން އެނގޭވެސް ބޭފުޅެއް ތައްޔާރުކޮށްފައިވާ މައްސަލައެއް ނޫންކަން އެނގޭކަމަށެވެ.\n"އަޅުގަނޑު މިވަގުތުވެސް ދަންނަވާލަން ބޭނުނުން ކޮންމެ ގޮތަކަށް ތަހުގީގުކުރިނަމަވެސް އެ ވިދާޅުވާ ކަންތައްތަކެއް ނުފެންނާނެ. ހަމަ ޔަގީން. ކީއްވެގެންތޯ ފެންނަންވީ ނުކުރާކަމެއް." ޝަރީފް ވިދާޅުވިއެވެ.


ޗެއަރޕަރސަން މޫސާ މަނިކު ރިޔާސީ އިންތިޚާބަށް އަތޮޅުތަކަށް ކުރެއްވި ކެމްޕެއިން ދަތުރުފުޅުތައް ނިންމަވައިލައްވައިފި – Maldivian Democratic Party\n03 ސެޕްޓެމްބަރު 2013\nޗެއަރޕަރސަން މޫސާ މަނިކު ރިޔާސީ އިންތިޚާބަށް އަތޮޅުތަކަށް ކުރެއްވި ކެމްޕެއިން ދަތުރުފުޅުތައް ނިންމަވައިލައްވައިފި\nކުރިއަށް އޮތް ރިޔާސީ އިންތިޚާބަށް ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ރިޔާސީ ކެނޑިޑޭޓު ރައީސް މުހައްމަދު ނަޝީދަށް ތާއީދު ހޯއްދެވުމަށްޓަކައި ޕާޓީގެ ޗެއަރޕަރސަން މޫސާ މަނިކު އަތޮޅުތަކަށް ކުރެއްވި ކެމްޕެއިން ދަތުރުފުޅުތައް މިއަދު (3 ސެޕްޓެމްބަރ 2013) ނިންމަވައިލައްވައިިފިއެވެ. ޗެއަރޕާސަން އަތޮޅުތަކުގެ ކެމްޕެއިން ދަތުރުފުޅުތައް ނިންމަވާ7ސެޕްޓެމްބަރާ ދެމެދު މި އޮތް ދުވަސްކޮޅު މާލެ ސިޓީގައި ކެމްޕެއިން ހަރަކާތްތައް ކުރިޔަށް ގެންދާވާގޮތަށް ވަނީ ހަމަޖެހިފައެވެ.\nޖުލައި މަހުގެ ފަހު ހަފްތާއިން ފެށިގެން މިއަދާހިސާބަށް ކުރެއްވި ދަތުރުތަކުގައި ރާއްޖޭގެ އެކިކަންކޮޅުތަކުން 71 ރަށަށް އެމަނިކުފާނު ވަޑައިގެންފައިވެއެވެ. މިގޮތުން ރައީސް މުހައްމަދު ނަޝީދާއެކު އެއްބުރުން ކެމްޕެއިން ދަތުރުފުޅުތަކާއި، ރައީސް ނަޝީދުގެ ރަނިންމޭޓް ޑރ. މުސްތޮފާ ލުތުފީ އާއިއެކު ‘ނެތޭ ވެވޭކަށް ބާޣީއަކަށް’ ކެމްޕެއިން ދަތުރުފުޅުގައި ބައިވެރިވެލައްވައިފައިވެއެވެ. އަދި ރައްޔިތުންގެ މަޖިލީހުގެ ރައީސް އަބްދުﷲ ޝާހިދު އާއި އެކު ‘އާ ބާރެއް އެއްބުރުން’ގެ ނަމުގައި ކުރިއަށް ދިޔަ ކެމްޕެއިން ދަތުރުތަކުގައި ބައެއް ރަށްތަކަށް އެމަނިކުފާނު ވަޑައިގެންފައިވާއިރު ޗެއަރޕާސަންގެ ހައިސިއްޔަތުން ބައެއް ދަތުރުފުޅުތައް ވަނީ ލީޑް ކުރައްވާފައެވެ.\nޗެއަރޕަރސަން މޫސާ މަނިކު ކެމްޕެއިން ކުރެއްވުމަށް ވަޑައިގެންނެވި ރަށްތަކުގައި ދޮރުން ދޮރަށް ހިންގަވައި ރައްޔިތުންގެ ހާލު އޮޅުންފިލުވައިފައިވެއެވެ. އަދި އެމްޑީޕީއިން ނެރެމުންދިޔަ ސިޔާސަތުތަކާއި ބެހޭ މައުލޫމާތު ރައްޔިތުންނަށް ދެއްވައިފައިވެއެވެ. އެމަނިކުފާނުވަނީ ވަރަށް ގިނަ ރަށްރަށުގެ ޕާޓީ ހަރުގެ އާއި ކެމްޕެއިން ޖަގަހަ ހުޅުވައިދެއްވައިފައެވެ. ހަމައެހެންމެ ޖަލްސާތަކާއި ކަންމަތީ ބައްދަލުވުންތައް ބާއްވަވައި ޕާޓީއަށް އޮންނަ ތާއިދު އިތުރުކުރެއްވުމަށް މަސައްކަތްކުރައްވައިފައިވެއެވެ. މިކެމްޕެއިން މުހިންމު ދަތުރުތަކުގެ ސަބަބުން ރައީސް ނަޝީދު އެއްބުރުން އިންތިޚާބު ކާމިޔާބުކުރުމަށް އިތުރު ބާރެއް ލިބިގެންދިޔަކަން ފާހަގަކޮށްލަންޖެހެއެވެ.


Yoga hamanujehun: ithuru thin meehaku hahyarukohf\nޔޯގާ ހަމަނުޖެހުން: އިތުރު ތިން މީހަކު ހައްޔަރުކޮށްފ\nއިއްޔެގެ ހަމަނުޖެހުމާއި ގުޅިގެން މީހަކު ހައްޔަރު ކުރަނީ: މިހާތަނަށް ނުވަ މީހަކު ވަނީ ހައްޔަރުކޮށްފައި --\nބައިނަލްއަގްވާމީ ޔޯގާ ދުވަސް ފާހަގަކުރުމަށް އިއްޔެ ގަލޮޅު ދަނޑުގައި އިވެންޓެއް ބާއްވަނިކޮށް އެތަނަށް ވަދެ ހަމަނުޖެހުން ހިންގި މައްސަލައިގައި އިތުރު ތިން މީހަކު ހައްޔަރު ކޮށްފި އެވެ.\nއެ މީހުން ހައްޔަރު ކޮށްފައިވަނީ މީގެ ކުޑައިރުކޮޅެއް ކުރީންނެވެ.\nހެލްތު މިނިސްޓްރީގެ ނަމުގައި ފޭކް ކޯލްތަކެއް\nޔޯގާ ހަމަނުޖެހުން: އިތުރު ދެ މީހަކު ހައްޔަރަށް\nޔޯގާ ހުއްޓުވަން ފަތުވާ ނެރުނީ ގަވާއިދާ ހިލާފަށް\nޔޯގާ ޑޭ ފާހަގަ ނުކުރަން ނާންގާ: ޔޫތު


MACL muvahzafunnah bonus ge gothugai 7,879 rufiyaa\nއެމްއޭސީއެލް ކޮންމެ މުވައްޒަފަކަށް ބޯނަސްގެ ގޮތުގައި 7،879 ރުފިޔާ\nއެމްއޭސީއެލް އަހަރީ ދުވަހުގެ މުނާސަބަތުގައި ބައެއް މުވައްޒަފުން ކޭކު ފަޅަނީ- ފޮޓޯ: އެމްއޭސީއެލް\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) ގެ ކޮންމެ މުވައްޒަފަކަށް މިދިޔަ އަހަރުގެ އަހަރީ ބޯނަސްގެ ގޮތުގައި 7،879.79 ރުފިޔާ ލިބިއްޖެ އެވެ.\nރާއްޖޭގެ މައި އެއާޕޯޓް ހިންގާ ކުންފުނި، އެމްއޭސީއެލް އިން މުވައްޒަފުންނަށް ފޮނުވާފައިވާ ސާކިއުލާއެއްގައި ބުނީ މިދިޔަ އަހަރުގެ އަހަރީ ބޯނަސް ދިނުމަށް ހަމަޖެހިފައިވަނީ ހުރިހާ މުވައްޒަފުންނަށް ވެސް ހަމަހަމަ އުސޫލެއްގެ ދަށުން ކަމަށެވެ. އެގޮތުން މިދިޔަ އަހަރުގެ ބޯނަސްގެ ގޮތުގައި 7،879.79ރ. ވަނީ ލިބިފަ އެވެ. މި ސާކިއުލާގައިވާ ގޮތުން އީދު ބަންދުގެ ކުރިން ފައިސާ ވަނީ މުވައްޒަފުންނަށް ޖަމާކޮށްދީފަ އެވެ.\nއެ ކުންފުނިން ބުނި ގޮތުގައި މިދިޔަ އަހަރު ވަޒީފާއިން ވަކިވެފައިވާ މުވައްޒަފުންގެ ތެރެއިން ހަ މަސް ދުވަހު ނުވަތަ އެއަށްވުރެ ގިނަ ދުވަހު ވަޒީފާގައި އުޅުނު މުވައްޒަފުންނަށް ބޯނަސް ދީފައިވަނީ ވަޒީފާގައި އުޅުނު ދުވަހަށް ބަލާފަ އެވެ. ނަމަވެސް "ޑިސިޕްލިނަރީ ޕޮލިސީ"ގެ ދަށުން ވަޒީފާއިން ވަކިކޮށްފައިވާ މީހުންނަށް ބޯނަސް ނުލިބޭނެ ކަމަށް އެ ކުންފުނިން ބުނެފައިވެ އެވެ.\nއެމްއޭސީއެލް އިން މި އަހަރު ހަމަހަމަ އުސޫލެއްގެ ދަށުން ބޯނަސް ދީފައިވާއިރު، ފިނޭންސް މިނިސްޓްރީން ދާދި ފަހުން ވަނީ ސަރުކާރުގެ ކުންފުނި ތަކުން ބޯނަސް ދިނުމުގެ އުސޫލެއް އާންމުކޮށްފަ އެވެ. މި އުސޫލުގެ ދަށުން ބޯނަސް ދެވޭނީ ސަރުކާރަށް ޑިވިޑެންޑް ދެއްކުމަށްފަހު އެވެ.\nއެމްއޭސީއެލްއަކީ އެންމެ ގިނަ ދިވެހި މުވައްޒަފުން މަސައްކަތް ކުރާ އެއް ކުންފުންޏެވެ. އަދި ސަރުކާރު ކުންފުނިތަކުގެ ނިސްބަތުން އެންމެ ބޮޑު އާމްދަނީއެއް ލިބޭ އެއް ކުންފުންޏަކީވެސް އެމްއޭސީއެލް އެވެ. އަދި އެ ކުންފުނިން ދަނީ މުވައްޒަފުންނަށް ގިނަ ކަންތައްތަކެއް ކޮށްދެމުންނެވެ.\nއެމްއޭސީއެލްގެ މުވައްޒަފުންނަށް ބަހުގެ ހިދުމަތްދޭނެ ފަރާތެއް ހޯދަނީ


Flight Therein Fenunu Ecchakun Emmen Birun "Fihkandaigen" - Vaguthu\nފްލައިޓް ތެރެއިން ފެނުނު އެއްޗަކުން އެންމެން "ފިތްކަނޑައިގެން"\nވައިގެ މަގުން ކުރާ ދަތުރުތަކުގައި ނުރައްކާތެރި އަދި ބިރުވެރި ހާދިސާ ތަކާއި ކުރިމަތިވާ ވާހަކަތަކަކީ އާންމުކޮށް އަޑު އިވޭ ވާހަކަތަކެވެ. ނަމަވެސް ފްލައިޓެއްގެ ތެރެއިން ގިނަ ބަޔަކު ބިރުން "ފިތްކަނޑައިގެން"ދާ ފަދަ އެއްޗެއް ފެނުނު މި ހާދިސާއާއި އެކު ދަތުރުކުރަން ބިރުގަންނަ މީހުންނަށް މިވަނީ އިތުރު މާޔޫސްކަމެއް ކުރިމަތި ކުރުވާފައެވެ.\nމިދިޔަ ހަފްތާގައި މި ހާދިސާ ހިނގާފައި ވަނީ އެމެރިކާގެ އުތުރު ކެރޮލީނާ އިން ނިއުޖާޒީގެ ނެވާކް ސިޓީއަށް ދަތުރުކުރަމުން ދިޔަ ސްޕިރިޓް އެއާލައިންސްގެ ފްލައިޓެގެ ތެރޭގައެވެ. މި ހާދިސާ ހިނގާފައި ވަނީ، ފްލައިޓް ދަތުރުކޮށްފައި ދަނިކޮށް، އޭގެ އޯވަހެޑް ކޮމްޕާޓްމަންޓެއްގެ ތެރެއިން ވާލެއް ނިކުމެ ކެބިން ތެރޭގައި އުދުހެން ފެށުމުންނެވެ.\nމި މަންޒަރު ފެންނަ ވީޑިއޯތަކާއި ފޮޓޯތައް މިހާރު މީސްމީޑިއާގައި ދައުރުވަމުންދާއިރު، ވީޑިއޯތަކުން ފެންނަނީ ފްލައިޓުގެ ކެބިން ތެރޭގައި ވާ އުދުހެމުންދިޔަ މަންޒަރާއި އެކަމާއި ގުޅިގެން ފްލައިޓުގައި އެވަގުތު ތިބި ގިނަ އަދަދެއްގެ ފަސެންޖަރުން ބިރުން ހަޅޭލަވައި ދުވެހަދާ މަންޒަރެވެ.\nމި ހާދިސާ ހިނގި ވަގުތު ފްލައިޓުގައި ތިބި ބައެއް ފަސެންޖަރުން ނޫސްތަކުގައި ބުނެފައިވާ ގޮތުގައި، ފްލައިޓް ނައްޓާލި ފަހުން ވާ ނިކުތީ ލަގެޖް ލާފައި ހުރި ކޮމްޕާޓްމަންޓަކުން ކަމަށާއި، ދަތުރުގެ 90 މިނެޓުގެ ތެރެއިން 30 މިނެޓު ވަންދެން ވާ ފްލައިޓު ތެރޭގައި އުދުހުނު ކަމަށެވެ. އެކަމާއި ގުޅިގެން ގިނަ އަދަދެއްގެ ފަސެންޖަރުން ބިރުން ތިބިއިރު، ބައެއް މީހުންނަށް މި ހާދިސާގެ ސަބަބުން ނަފްސާނީ ގޮތުންވެސް އަސަރުކޮށްފައި ވާނެ ކަމަށް އެފަރާތްތަކުން ބުނެއެވެ.\nކެބިންތެރޭގައި އުދުހެމުންދިޔަ ވާލުން ފަސެންޖަރުން ސަލާމަތްވީ، ފްލައިޓުގައި އެވަގުތު ހުރި މީހަކު އެ ވާ އުދުހިފައި ގޮސް ފްލައިޓުގެ ފާހަނާއަށް ވަތް ވަގުތު ފާހަނާގެ ދޮރު ލެއްޕުމުންނެވެ. އެއާއެކު ދަތުރު ނިމެންދެން ވާ އޮތީ ފްލައިޓުގެ ފާހަނާ ތެރޭގައި ބަންދުވެފައެވެ.\nމި ހާދިސާ އާއި ގުޅިގެން ސްޕިރިޓް އެއާލައިންސް އިން ނެރުނު ބަޔާނެއްގައި ބުނެފައިވަނީ، އެފަދަ ހާދިސާއެއް ފްލައިޓެއްގެ ތެރޭގައި ހިނގާފައިވާ ކަމަށާއި، ފްލައިޓަށް ވާލެއް އަރާފައި ވަނީ ދަތުރުގެ ކުރިން ފްލައިޓު މަރާމާތު ކުރުމުގެ މަސައްކަތެއް ކުރަމުން ދިޔަ ވަގުތެއްގައި އޮފިޝަލުންނަށް ނޭނގި ކަމަށް ބެލެވޭ ކަމަށެވެ.\nއެ ބަޔާނުގައި ފަސެންޖަރުންގެ ކިބައިން މަޢާފަށް އެދޭކަން ހާމަކޮށް އެ އެއާލައިންސް އިން ބުނެފައިވަނީ، ހާދިސާއަށްފަހު ފްލައިޓް ނިއުޖާޒީގެ އެއާޕޯޓުގައި ޖެއްސުމުން ފްލައިޓުން ވާ ބޭރުކޮށް ކެބިން ބަލައި ފާސްކޮށް ޑިސް އިންފެކްޓްކޮށްފައިވާ ކަމަށެވެ. މި ހާދިސާގައި އެއްވެސް ފަސެންޖަރަކަށް އަނިޔާއެއް ނުވަތަ ގެއްލުމެއް ލިބިފައިނުވާ ކަމަށްވެސް ސްޕިރިޓް އެއާލައިންސް އިން ބުނެފައި ވެއެވެ.\nސްޕިރިޓް އެއާލައިންސްގެ ފްލައިޓެއް ދަތުރުކޮށްފައި ދަނިކޮށް ކެބިން ތެރެއިން ވާލެއް އުދުހުނު ހާދިސާ އާއި ގުޅިގެން ގިނަ ބައެއްގެ ފާޑުކިއުން އެ އެއާލައިންސް އަށް އަމާޒުވެފައިވާއިރު، ދާދި ފަހުން އެ އެއާލައިންސްގެ ފްލައިޓެއްގައި ކްރޫ މެމްބަރަކު ލަޖެގް ކޮމްޕާޓްމަންޓުގެ ތެރެއަށް ވަދެ އޮތް މަންޒަރު ފެންނަ ފޮޓޯތަކަކަށް ގިނަ ބައެއްގެ ސަމާލުކަން ލިބިގެން ދިޔައެވެ.\nއޮގަސްޓް 5, 2019 20:53\nކަލޯ އެއީ ވާލެކޭ\nސުޕަ ކެބިންކުރޫ ތަމުރީނު ކުރާމީހަ\nއޮގަސްޓް 6, 2019 01:32\nމިއަކީ ބަޔަކު އާދަޔާޙީޅަފައް ބީރުގަންނަވަރު ކަމެއްނޫން! އަދި ވީޑިޔޯންވެސް ހިނުވޭ ބަޔަކު ފިއްކަޑައިގެން ދާވަރު ކަމެއް ވެގެންއުޅޭހެނެއް! ފައިދިކު މަކުނު ދެކެ ބިރުގަންމީހަކައް ފައިދިގު މަކުނެއް ފެނީމަވެސް ބިރުގަންނޭ! ކޮންމެ ސީޓެއްގަ ރަޖައެއް އޮންނާނެ އުދުހެމުންދިޔަ ވާލު ކުރިމައްޗައް ކުއްލިއަކައް ރަޖާ ހުރަސް ކޮލިނަމަ ވާލުއޭގަ ތައްލާނެ ތައްލީމަ މަޑުމަޑުން އޮޅަލާފަ ބޭއްވީމަ ތިކަމުން ސަލާމަތްވީ\nއޮގަސްޓް 10, 2019 19:23\n??????މޮޅު ޚިޔާލެއް ??\nހަ ހަަ ހަހަހަހަހަހަހަހަހަ


Nora Fatehi ge khaahsa fenilumeh ‘Bharat’ in.\nލުއި ޚަބަރު - ނޯރާ ފަތޭހީ\nނޯރާ ފަތޭހީގެ ހާއްސަ ފެނިލުމެއް\nބާރަތު އަކީ ސަލްމާން ޚާންގެ ފިލްމެއް\nމިފިލްމު ރިލީޒްކުރުމަށް ހަމަޖެހިފައި ވަނީ 2019\nނޯރާގެ އިތުރު ފިލްމެއް ވަރަށް އަވަހަށް ރިލީޒްވާނެ\nކ. މާލެ 26 ޖުލައި 2018 | ބުރާސްފަތި 22:30 3,508\nއެކްޓްރެސް، ޑާންސަރ ނޯރާ ފަތޭހީ: ބެލުންތެރިން ބަލައިގެންފައިވާ ތަރިއެއް - ގޫގުލް\nބޮލީވުޑުގައި ފިޔަ ޖަހަމުން އަންނަ މަޝްހޫރު އެކްޓެރެސް، އަދި ނެށުންތެރިޔާ ނޯރާ ފަތޭހީގެ އެންމެ ފަހުގެ ފެނިލުން ކަމަށްވާ "ދިލްބަރު" މިލަވަ ދަނީ އިންޑިޔާގެ ޓޮޕް ޗާޓުތަކުން އެއްވަނަ ހޯދަމުންނެއެވެ. ޖޯން އަބްހަރަމްގެ ފަހުގެ ފިލްމު ކަމަށްވާ 'ސަތްޔަވަމް ޖަޔެތޭ" ގެ އައިޓަމް ލަވައިން ފެނިގެންދާ ނޯރާ ވަނީ މި ލަވައަށް ފަހު ބެލުންތެރިންގެ ހިތް އަތުލާފައެވެ.\nހަބަރުތައް ބުނާ ގޮތުން ދެން އެންމެ އަވަހަށް ނޯރާ ފެނިގެން ދާނީ ސަލްމާން ޚާންގެ ފަހުގެ ފިލްމު ކަމަށްވާ "ބާރަތް" އިންނެވެ. އެހެން ނަމަވެސް މި ފިލްމުން ނޯރާ ފެނިގެން ދާނީ އައިޓަމް ލަވައަކުން ނޫން ކަމަށާއި މިފިލްމުގައި ނޯރާ ހާއްސަ ފެނިލުމަކުން ކަމަށް ހަބަރުތައް ބުނެއެވެ.\nމިފިލްމުގައި ނޯރާގެ ފެނިލުމާއި ގުޅޭގޮތުން ފިލްމު ޑައިރެކްޓަރ އަލީ އައްބާސް ޒަފަރު، މުމްބާއި މިރާއަށް ބުނެފައި ވަނީ މިފިލްމުގައި ނޯރާ ފެނިގެން ދާނީ ވަރަށް ހާއްސަ ފެނިލުމަކުން ކަމަށާއި މިއީ މިފިލްމުގެ ވާހަކައަށް ވަރަށް މުހިއްމު ރޯލެއް ކަމަށެވެ.\n"ބާރަތު" އަކީ ސައުތު ކޮރެއަން ފިލްމެއް ކަމަށްވާ 'އޮޑެ ޓު މައި ފާދަރ" އަސްލަކަށް ބަލައިގެން ހަދާ ފިލްމެކެވެ. އަދި ފިލްމު ރިލީޒްކުރުމަށް ތައްޔާރުވަމުން ދަނީ 2019 ގެ އީދަށެވެ.\nމިފިލްމުގެ ޝޫޓިންގައި އަންނަ މަހުން ފެށިގެން ނޯރާ ބައިވެރިވާން ފަށާއިރު ދެން އޭނާ ފެނިގެން ދާނީ ރާޖްކުމާރު ރާއޯ އަދި ޝްރަދާ ކަޕޫރާއި އެކު ކުޅޭ "ސްޓްރީ" އިންނެވެ. މިއީ ހޮރޯ ކޮމެޑީ ފިލްމެއް ކަމަށްވާއިރު މިފިލްމުގައި ނޯރާގެ އައިޓަމް ލަވައެއް ފެނިގެންދާނެ ކަމަށް ހަބަރުތައް ބުނެއެވެ. ޑައިރެކްޓަރ އަމަރު ކައުޝިކްގެ "ސްޓްރީ" ބެލުންތެރިންނާއި ހަމައަށް ފެނިގެންދާނީ މިއަހަރުގެ އޮގަސްޓް 31 ގައެވެ.\nއެންމެ ފަހުން އަޕްޑޭޓް ކުރީ: 18 ގަޑިއިރު ކުރި | ރިވިއު ކުރީ: އަހްމަދުﷲ ޖަމީލް


Gahanaa Thakeh Vagah Negumun Kandaali Gulhun Saudi Aai Thailand In Iyaadha Kuranee - Vaguthu\nމީގެ 30 އަހަރު ކުރިން ސައުދީ އަރަބިއްޔާގެ ޝާހީ އާއިލާގެ ވަލީއަހްދު އަރިހުގައި މަސައްކަތް ކުރި ތައިލެންޑް މީހަކު ވަގަށް ނެގި ގަހަނާތަކެއްގެ ސަބަބުން އުފެދުނު ދެބަސްވުންތަކާއި ހިނގި ކަންތައްތަކާއި ގުޅިގެން ސައުދީ އަރަބިއްޔާ އިން ތައިލެންޑާއި ސިޔާސީ ގުޅުން ކަނޑާލުމަށް ފަހު އެގުޅުން އަލުން އިއާދަ ކުރަން އެއްބަސްވެއްޖެއެވެ.\nތައިލެންޑްގެ ބޮޑުވަޒީރު ޕްރަޔަތު ޗަން-އޯޗާ ވަނީ އަންގާރަ ދުވަހު ރަސްމީ ދަތުރުފުޅެއްގައި ސައުދީ އަރަބިއްޔާ އަށް ވަޑައިގެން ވަލީއަހްދު މުހައްމަދު ބިން ސަލްމާނާއި ބައްދަލު ކުރައްވާފައެވެ. މިއީ 1989 ވަނަ އަހަރު ދެގައުމުގެ ހާރިޖީ ގުޅުން ކަނޑާލި ފަހުން ދެގައުމުގެ މިފެންވަރު އިސްވެރިންތަކެއް ބައްދަލު ކުރެއްވި ފުރަތަމަ ފަހަރެވެ.\nވަލީއަހްދު މުހައްމަދާއި ބޮޑުވަޒީރު ޕްރަޔަތުގެ ބައްދަލުވުމަށް ފަހު ނެރުއްވި ގުޅިފައިވާ ބަޔާނުގައި ވިދާޅުވީ ދެގައުމުގެ ހާރިޖީ ގުޅުން އަލުން ގާއިމުކޮށް އިގްތިސޯދީ ދާއިރާ އާއި ސަލަމާތީ ދާއިރާގައި ވެސް ދެގައުމުގެ ގުޅުން އިތުރަށް ބަދަހި ކުރަން ނިންމާފައިވާ ކަމަށެވެ. ދެގައުމުން ގުޅުން ބަދަހިކޮށް އަންނަ މެއި މަހު ސައުދީ އަރަބިއްޔާގެ ގައުމީ އެއާލައިނުން ބެންކޮކާއި ސައުދީ އަރަބިއްޔާގެ ރިޔާދް އާއި ދެމެދު ދަތުރުތައް ފަށަން ވެސް މިހާރު ވަނީ ނިންމާފައެވެ.\nސައުދީ އަރަބިއްޔާ އާއި ތައިލެންޑްގެ ގުޅުން ގޯސްވާން ފެށީ ސައުދީ އަރަބިއްޔާގެ ވަލީއަހްދެއްގެ ގެއިން ތައިލެންޑް މީހަކު 20 މިލިއަން ޑޮލަރުގެ އަގުހުރި ނޫކުލައިގެ އަލިމަސްތަކެއް ވަގަށް ނެގުމުންނެވެ. (އަލިމަހަކީ ޖަވާހިރުގެ ބާވަތްތަކުގެ ތެރެއިން އެންމެ އަގުބޮޑު އެއްބާވަތުގެ ޖަވާހިރެވެ.) މައްސަލަ އިތުރަށް ހޫނުވީ ގަހަނާ ވަގަށް ނެގި މައްސަލަ ތަހްގީގު ކުރަން ސައުދީ އަރަބިއްޔާ އިން ތައިލެންޑަށް ފޮނުވި ސަރުކާރުގެ މަންދޫބަކު ތައިލެންޑްގައި މަރާލުމުންނެވެ. އަދި ސައުދީ އަރަބިއްޔާގެ ތިން ޑިޕްލޮމެޓަކު ވެސް ތައިލެންޑްގައި މަރާލުމުންނެވެ.\nއެމައްސަލައިގައި ސައުދީ އަރަބިއްޔާ އިން ވަނީ ތައިލެންޑްގެ އެތައް ހާސް މަސައްކަތްތެރިންގެ ވިސާ ކެންސަލް ކޮށްފައެވެ. އަދި ތައިލެންޑްގެ މުސްލިމުން ހައްޖަށް ދިއުމަށް ވެސް ވިސާ ދިނުން ސައުދީ އަރަބިއްޔާ އިން ހުއްޓާލިއެވެ.\nސައުދީ އަރަބިއްޔާގެ މީހުންތަކެއް ބެންކޮކްގައި މަރާލި މައްސަލައިގައި އެއްވެސް މީހެއްގެ މައްޗަށް ކުށް ސާބިތުވެފައެއް ނުވެއެވެ. ތައިލެންޑުން ވަނީ ވަގަށް ނެގި ގަހަނާތައް ކަމަށް ބުނެ ބައެއް ގަހަނާތައް ސައުދީ އަރަބިއްޔާ އަށް ފޮނުވާފައެވެ. ނަމަވެސް ސައުދީ އަރަބިއްޔާ އިން ވަނީ އެއީ ފޭކް އުފެއްދުންތަކެއް ކަމަށް ބުނެ އެތަކެއްޗާއި ހަވާލުވާން ދެކޮޅު ހަދާފައެވެ.\nޖެނުއަރީ 28, 2022 07:50\nގަހަނާގެ ބަދަލުމހައްްޖުން ހިފީ.ބަދަވީންގެ ވިސްނުން.ޢީރާނުން ބުނަނީ ރަނގަޅައް ދޯ


Eydhafushi Ibu aai Indonesi Miya ge kaiveneege vaahaka, Asaraai iburathun furifai! - One Online\nއޭދަފުށީ އިބޫއާއި އިންޑޮނޭޝިޔާ މިޔާގެ ކައިވެނީގެ ވާހަކަ! އަސަރާއި އިބުރަތުން ފުރިފައި\nއިބޫއާއި މިޔާގެ ކައިވެނި ހަފުލާއި (ވ) އަދި އިބޫއާއި މިޔާ އެމީހުންގެ ދަރިންނާއި އެކު (ކ) ---\nލޯބީގެ ލާމަސީލު މިސާލުތަކުން ނަމޫނާ ދައްކާފައިވާ އެތައް ދެމެފިރިޔަކު ރާއްޖޭގައިވެސް އެބައުޅެއެވެ. އަލަތު ކައިވެނި މަތީގައި އެކުއެކީގައި އުމުރު ދުވަސް ހޭދަކުރި މީހުންވެސް މަދެއް ނޫނެވެ. ނަމަވެސް ލޯބިވާ ދައްތައަށްޓަކައި އުފަން ގައުމު ދޫކޮށް، ނުވެސް ދަންނަ ބީރަށްޓެހި މާހައުލަކަށް މުޅި ދިރިއުޅުން ބަދަލުކޮށް، ކަޅާއި ހުދުން ކުރެހިފައިވާ މުސްތަގުބަލުގައި ހަގީގީ ކުލަ ޖެއްސޭނީ، ބޮޑު ގުރުބާނީއެއް ވެގެންކަން ޔަގީނެވެ. މިއީ ދިވެއްސަކާއި ކައިވެނިކޮށްގެން އުޅޭ، އިންޑޮނޭޝިއާގެ އަންހެނެއް ކަމުގައިވާ، ހަސްމިއްޔާ ދަހުލަންގެ ލޯބީގެ ފަލްސަފާއެވެ. ބ. އޭދަފުށީ، އިބްރާހިމް ހަސަން (އިބޫ) އާ ހަސްމިއްޔާ (މިޔާ)ގެ އަސަރުގަދަ ލޯބީގެ ވާހަކައެވެ.\nއެއީ، 1995 ވަނަ އަހަރެވެ. އިންޑޮނޭޝިއާގެ ރަށެއްގެ ކުޑަ އަވަށެއްގައި ދިރިއުޅޭ ހަސްމިއްޔާ ނުވަތަ "މިޔާ" އަކީ މެދުފަންތީގެ އާއިލާއެއްގައި ހުރި އެންމެ ހަގު އަންހެން ކުއްޖާއެވެ. މިޔާގެ ކުޑަކުޑަ އާއިލާގައި ހިމެނެނީ އޭނާގެ މައިންބަފައިންނާއި ދައްތަ (ލީނާ)ގެ އިތުރުން ބޭބެއެވެ. މިޔާއަކީ ގެވެހި އަންހެން ކުއްޖެކެވެ. ގޭގެ ހަތަރު ފާރުން ބޭރަށް ނުކުމެ އުޅެނީ ކައިރީގައި ހުރި ސްކޫލަށް ދާން އެކަންޏެވެ. ދެން ބައެއް ފަހަރު ބައްޕަ މަސައްކަތް ކުރާ ނޫޑްލްސް ފެކްޓަރީއަށް ބައްޕައަށް އެހީތެރިވުމަށެވެ. ބޭކާރު ގޮތުގައި ބޭރުގައި އުޅުމަކީ މިޔާ ގަޔާވާ ކަމެއް ނޫނެވެ. މިޔާއަކީ މީހުންނަށް ހިތްހެޔޮ މަޑުމައިތިރި، ބަސްމަދު މީހެކެވެ.\nއިބޫ އަކީ ބޯޓުދަތުރުކުރާ މީހެކެވެ. އިބޫއަށް ލީނާ އެންމެ ފުރަތަމަ ފެނުނީ އިބޫ އުޅޭ ބޯޓު ދަތުރުވަރިއެއްގައި އިންޑޮނޭޝިއާއަށް ބަނދަރު ކުރި ދުވަސްވަރެއްގައެވެ. ލީނާގެ ބައްޕަގެ ނޫޑްލްސް ފެކްޓަރީ ހުންނަނީ އިބޫ ދަތުރުކުރި ބޯޓު ބަނދަރުކޮށްފައި އޮތް ބަނދަރާ ފުދޭ ވަރަކަށް ކައިރީގައެވެ. އެހެންކަމުން ކޮންމެ ދުވަހަކު ކަހަލަ ގޮތަކަށް އިބޫ އެ ފެކްޓަރީއަށް ގޮސް އުޅެއެވެ. އެހެން ގޮސް އުޅުމުގެ ތެރޭގައި އެ ފެކްޓަރީން އިބޫއަށް ލީނާ ފެނި އޭނާއަށް ހިތް ކިޔާގޮތް ވިއެވެ. ނަމަވެސް ލީނާއަކީ ދުވަހަަކުވެސް ފެނިފައި ނުވާ އަދި ނުވެސް ދަންނަ މީހެއް ކަމުން އިސްވެ ލީނާއާ ވާހަކަ ދައްކާކަށް އިބޫއަކަށް ނުކެރުނެވެ. އެހެންވެ، އިބޫގެ ރައްޓެއްސަކު ލައްވައި ލީނާއާ ވާހަކަ ދައްކުވައި އޭގެ ފަހުގައި ލީނާއާ އެކުވެރިކަން ބަދަހި ކުރިއެވެ. ދުވަހަށްވުރެ ދުވަހެއް އިބޫއާ ލީނާގެ ގުޅުން ދިޔައީ ބަދަހިވަމުންނެވެ. އިތުރު މޫތައް ލަމުންނެވެ. އެންމެ ފަހުން އެދެމީހުން ލޯބީގެ ގޮތުން ގުޅުނެވެ.\nމިޔާ (ކ) އަދި އޭނާގެ ދައްތަ ލީނާ (ވ)\nލީނާއާ އިބޫ ލޯބީގެ ގުޅުމަށް ލީނާގެ އާއިލާއިންވެސް ވަރަށް ގަބޫލެވެ. ލީނާގެ މުޅި އާއިލާއިންވެސް އިބޫއާ މެދު ބަހައްޓަނީ ހާއްސަ ގާތްކަމެކެވެ. ލީނާގެ އާއިލާއިން ބޭނުން ވީ މާގިނަ ދުވަސް ނުކޮށް އެ ދެމީހުން ކައިވެނިކުރުމަށެވެ. ލީނާގެ އެއްބަނޑު އެއްބަފާ ކޮއްކޮ، މިޔާވެސް އެކަމާ ވަރަށް ގަބޫލެކެވެ. އޭނާވެސް އިބޫއާ މެދު ދެކެނީ ވަރަށް ގާތްކޮށެވެ. އިބޫ އާއި، ލީނާގެ ކައިވެނީގެ މަޝްވަރާތައް ގޭތެރޭގައި ކުރެވެން ފެށިތާ މާ ދުވަހެއް ނުވެ އިބޫއާ ލީނާ ކައިވެނިކޮށް ހަޔާތުގެ ގޮށް އެކުގައި ޖަހާލައި ބާރުކޮށްލިއެވެ. ފޮނި އުންމީދުތަކާއެކު އުމުރަށް އެކުގައި އުޅުމަށެވެ.\nކައިވެންޏަށް ފަހު ލީނާ އޭނާގެ ފިރިމީހާ އިބޫއާއެކު ރާއްޖެއަށް ދިރިއުޅުން ބަދަލުކުރުން ވެގެންދިޔައީ ލީނާގެ ކުޑަކުޑަ އާއިލާއަށް ބޮޑު ފަޅުކަމެއް ގެނުވި ކަމަކަށެވެ. ވަކިން ހާއްސަކޮށް މިޔާއަށް އެކަން ވެގެން ދިޔައީ ފުން އަސަރެއް ކުރުވި ކަމަށެވެ. އެއީ، ދުވަހަކު އަޑުވެސް ނާހާ، ނުވެސް ދަންނަ ބީރަށްޓެހި ބައެއްގެ އަތްމައްޗަށް ހުރި ހަމައެކަނި އަންހެން ދައްތަ ދޫކޮށްލަން ދިޔުމުންނެވެ.\nއިބޫ، ލީނާ ގޮވައިގެން އައީ، އޭނާގެ އުފަން ރަށް، ބ. އޭދަފުއްޓަށެވެ. އޭދަފުށްޓަށް ބަދަލުވުމަށް ފަހު ދުވަސްކޮޅަކު ރަށުގައި މަޑުކުރުމަށް ފަހު، އިބޫ އަނެއްކާވެސް ބޯޓުދަތުރު ކުރަން ފެށިއެވެ. އެއީ ބޯޓު ދަތުރުކޮށްގެން ރަނގަޅު އާމްދަނީއެއް ލިބޭތީއެވެ. އިބޫ މަސައްކަތްކުރާ ބޯޓު އިންޑޮނޭޝިއާއަށް ދާ ކޮންމެ ފަހަރަކު އިބޫ އުޅެނީ އޭނާގެ އަންހެނުންގެ ގޭގައެވެ. އެހެން ގޮސް އުޅޭއިރު، ލީނާގެ ވާހަކަތަކާއި، ރާއްޖޭގެ ވާހަކަތައް އިބޫ ކިޔައިދެއެވެ. އާއިލާއާ ބައްދަލުކޮށްލުމަށް ވަރަށް އަވަހަށް ލީނާ ގެނެސްދޭނެ ކަމަށް ބުންޏެވެ.\nއިބޫ އާއި ލީނާގެ ކައިވެންޏަށް ތިން އަހަރު ވީއިރު، އެމީހުންނަށް ލޯބިލޯބި އަންހެން ކުއްޖަކު ލިބުނެވެ. އެއީ ނުހާއެވެ. ކައިވެންޏަށް ތިން އަހަރު ފަހުން ލީނާ، އޭނާގެ މައިންބަފައިންނާ ބައްދަލުކޮށްލުމަށް އިންޑޮނޭޝިއާއަށް ދިޔައެވެ. ލީނާ އޭނާގެ އުފަން ވަޒަނަށް ދިޔައީ ދެ އަހަރު ނުވާ އަންހެން ދަރިފުޅު ނުހާ ވެސް ގޮވައިގެންނެވެ. އެއިރު އެ ދަތުރަކީ ލީނާގެ ފަހު ދަތުރުކަމަށް އެކަކުވެސް ހީއެއް ނުކުރެއެވެ. އިބޫއާ ލީނާގެ ގުޅުން އެހާ އަވަހަށް ނިމިދާނެ ކަމަކަށް އެމީހުންވެސް ހީއެއް ނުކުރެއެވެ. ނަމަވެސް ތަގުދީރުގެ ނިޔާއާ ދެކޮޅެއް ނުހެދޭނެއެވެ. ކޮންމެ މީހަކީވެސް މި ފަނާ ކުރަނިވި އާލަމާ ވަކިވާން ޖެހޭނެ މީހެކެވެ.\nލީނާ އިންޑޮނޭޝިއާއަށް ދިޔައީ ބޮޑު އީދު ދުވަސްވަރުވެސް ގާތްވެފައި ވަނިކޮށެވެ. އިންޑޮނޭޝިއާގެ ސަގާފަތް އޮންނަ ގޮތުން އެދުވަހަކީ ވަރަށް ގަދަޔަށް ކައްކާ ދުވަހެކެވެ. މީރު ކެއުންތަކުން ސުފުރާމަތި ފުރާލާނެއެވެ. ނަމަވެސް އެ ކެއުންތައް ވިހައަކަށްވެދާނެ ކަމަށް އެކަކުވެސް ހީއެއް ނުކުރެއެވެ. އެ ދުވަހު ކެވުނު އެއްޗެއްގެ ސަބަބުން ލީނާ ވަރަށް ބޮޑަށް ބަލި ވިއެވެ. ހޮޑުލެވި އެތައް އުނދަގޫތަކެއް ވާން ފެށި އެވެ. ޑޮކްޓަރަށް ދެއްކި ނަމަވެސް ލުޔެއް ނުލިބުނެވެ.\nލީނާ ބަލިވެ އުޅުނު ހަބަރު އިބޫއަށް ލިބުނީ ސައުތު އެމެރިކާގައި ހުއްޓައެވެ. އެހެންކަމުން ލޯބިވާ އަނބިމީހާ ކައިރިއަށް ދިއުމަށްވެސް ދުވަސްކޮޅެއް ނެގިއެވެ. ޗުއްޓީ ނަގައިގެން އަނބިމީހާގެ ހައްގުގައި އިބޫ އިންޑޮނޭޝިއާއަށް ދިޔައެވެ. ނަމަވެސް އެއިރުވެސް އަންހެނުންގެ ހާލަތަށް އެއްވެސް ބަދަލެއް ނާދެއެވެ. ޑޮކްޓަރުންގެ ފަރުވާއަކުން އޭނާގެ ބައްޔެއް ރަނގަޅެއް ނުވެއެވެ.\nއިބޫގެ ޗުއްޓީ ހަމަވެގެން ވަޒީފާއަށް ފުރައިގެން ދިޔައިރުވެސް ލީނާ އުޅެނީ ބަލިވެއެވެ. ކިތަންމެ ދާން ބޭނުން ނުވިޔަސް، ދިރިއުޅުމަށް ކުރާ މަސައްކަތް ކަމުން އަނބިމީހާ ބަލި އެނދުގައި އޮއްވައިވެސް އިބޫއަށް ވަޒީފާގެ މަސައްކަތަށް ނިކުންނަން ޖެހުނެވެ. މަޖުބޫރީ ހާލަތުގައެވެ. އޭގެ ގާތްގަނޑަކަށް ތިންމަސް ފަހުން ލީނާ މި ދުނިޔެއާ ވަކިވިއެވެ. إِنَّا لِلَّٰهِ وَإِنَّا إِلَيْهِ رَاجِعُونَ,\nކައިވެނީގެ ފޮނި މީރުކަން މުޅިން ނުކެނޑި އޮއްވައި އަނބިމީހާ ދުނިޔެ ދޫކުރުމުން އިބޫއަށް ހަދާނެ ގޮތް ހުސްވިއެވެ. ދެރަވެ މާޔޫސް ވިއެވެ. ނަމަވެސް އެމީހުންގެ ލޯބީގެ ނިޝާނެއްގެ ގޮތުން އިބޫއާ ހަވާލު ކުރި ކުޑަކުޑަ ނުހާ އަކީ އިބޫއަށް ލިބުނު އުއްމީދެކެވެ. ހިތްވަރެކެވެ.\nނުހާ އާމެދު އިބޫއަށް ވުރެ ބޮޑަށް ވިސްނީ ލީނާގެ އާއިލާއިންނެވެ. އެ އާއިލާ ބޭނުން ވީ ނުހާ އެމީހުންގެ ބެލުމުގެ ދަށުގައި ބަހައްޓާށެވެ. ނަމަވެސް އެކަމާ އިބޫއަކަށް އެއްބަހެއް ނުވެވުނެވެ. އިބޫ ބޭނުންވީ، ނުހާވެސް ގޮވައިގެން އެނބުރި ރާއްޖެއަށް އައުމަށެވެ. ނަމަވެސް ލީނާގެ އާއިލާގެ އުންމީދުތަކުގައި ކޮޅުފައިން ޖަހާކަށްވެސް އިބޫއަކަށް ނުކެރުނުނެވެ. އެހެންކަމުން ހަދާނެ ގޮތް ހުސްވެފައި ވަނިކޮށް، އެ މައްސަލައަށް ހައްލެއް ހޯދައިދިނީ ލީނާގެ އާއިލާއިންނެވެ. ލީނާގެ އާއިލާއިން އެދުނީ އެމީހުންގެ އާދަކާދައާ އެއްގޮތަށް އިބޫ، ލީނާގެ ކޮއްކޮ، މިޔާއާ ކައިވެނިކުރުމަށެވެ. އެކަމާ އިބޫ ގަބޫލު ވީ އޭނާގެ ދަރިފުޅަށް މައެއްގެ ލޯބި ދެވޭނެ ދެވަނަ މީހަކީ އެދަރިފުޅުގެ ބޮޑުދައިތަ މިޔާ ކަމަށް ވާތީއެވެ.\nއިބޫއާއި މިޔާގެ ކައިވެނީގެ ފޮޓޯއެއް --\nމިޔާ، އިބޫ އާ ކައިވެނި ކުރީ މިޔާގެ އުމުރުން އެންމެ 18 އަހަރުގައި އިންޑޮނޭޝިއާގައެވެ. ކުޑައިރުއްސުރެ މަޅިފަތި ޖަހައިގެން އިންތިޒާރުގައި ތިބި ނޫކަށިފުރައިގެ އެތައް ޒުވާނުންނަކަށް ނޫނެކޭ ބުނުމަށް ފަހު، މިޔާ އޭނާގެ އުފާތައް ގުރުބާން ކޮށްލީ، އާއިލާއަށް އިހްތިރާމުކުރުމުގެ ގޮތުންނެވެ. ލޯބިވާ ދައްތަ ދުނިޔޭގައި ނެތަސް އެ ދައްތަގެ ދަރިފުޅު ނުހާއަށް ދެރައެއް ވާން ނޭދޭތީއެވެ. މައެއްގެ ލޯބިން އެ ތުއްތު ނުހާ މަހުރޫމް ކުރުމަށް ބޭނުން ނުވާތީއެވެ.\nއެތައް އުންމީދެއް ގުރުބާންކޮށްލުމަށްފަހު، އިބޫއާ އިނދެގެން މިޔާ އައީ އޭދަފުށްޓަށެވެ. ނުވެސް ދަންނަ ބީރަށްޓެހި މާހައުލަކަށެވެ. އާދަކާދަ އާއި ކެއިންބުއިމާއި ދިރިއުޅުމުގެ ވައްޓަފާޅި އުޑާ ބިމާހާ ތަފާތު މާހައުލަކަށެވެ. އެކަން މިޔާއަށް ވީ އުނދަގޫ ކަމަކަށެވެ.\n"އެންމެ އުނދަގޫވީ، ވާހަކަ ދައްކައި އުޅުމަށް. ދިވެހި ބަހާ އިނގިރޭސި ބަސްވެސް އެއިރު އަހަންނަކަށް ނޭނގެ. އެހެންވެ ޖެހުނީ އިޝާރާތުން ވާހަކަ ދައްކަން. ދެން އެންމެ އުނދަގޫވީ އެކޮޅުގައި ކައިބޮއި އުޅުނު އެއްޗެހި މިކޮޅުން ނުލިބުން. ފިހާރަތަކުގައި ވިއްކަންވެސް ނުހުރޭ. އެހެންވެ، ފުރަތަމަ ދުވަސްކޮޅު ގިނައިން ކައި އުޅުނީ ނޫޑުލީހާއި ތަރުކާރީއާއި ބިސްގަނޑު ދެން ރަތްމަސް ލޮނު އަޅާފަ އަވީގައި ބެހެއްޓުމަށް ފަހު ރަނގަޅަށް ސީރާ ވުމުން ތެލުލައިގެން ސަންބޯލް ހަދައިގެން. އޭގެ ފަހުން ބަނބުކޭލު ތޮއްޓާއި ތޮޅި، އަދި ބައެއް ވައްތަރުގެ ފަތްޕިލާވެލިން ސޫޕް ހަދައިގެންވެސް ބޮއި އުޅުނިން" ފުރަތަމަ ދުވަސްކޮޅު އުޅެން ޖެހުނު ހާލު މިޔާ "ވަން"އަށް ކިޔައިދިނެވެ.\nމިޔާގެ ދަތިތަކަށް ހައްލެއް ހޯދައިދިނީ އިބޫގެ ތިމާގެ މީހުންނާއި ބައެއް އަވަށްޓެރިންނެވެ. ދިވެހި ބަހުން ވާހަކަ ދައްކަން ދަސްކޮށްދިނެވެ. އެކި ބާވަތްތަކުގެ ކާއެއްޗެހި މިޔާއަށް ގެނެސްދިނެވެ. ނަމަވެސް އޭދަފުށީގެ ބީރަށްޓެހި މާހައުލަށް މިޔާގެ ހިތްޖެހޭ ގޮތެއް ނުވިއެވެ. މިޔާ ބޭނުންވަނީ އިބޫ އާއި ނުހާ ގޮވައިގެން އޭނާގެ އުފަން ވަޒަނުގައި ދިރިއުޅޭށެވެ. ނަމަވެސް އެއީ ހަރަދު ބޮޑު ގޮތަކަށްވެފައި އެކަމާ އިބޫވެސް ގަބޫލު ނުވުމުން އޭދަފުށީގައި އުޅުމަށް މިޔާ ނިންމިއެވެ.\nމިޔާ އާއި އިބޫގެ ކައިވެންޏަށް އަހަރެއް ނުވަނީސް އެމީހުންގެ ފުރަތަމަ ދަރިފުޅު އުފަން ވިއެވެ. އެއީ ނިޝާއެވެ. ދަރިޔަކު ލިބުނުއިރު މިޔާވެސް މަޑުމަޑުން ދިވެހި އާދަތަކަށް ހޭނެން ފެށިއެވެ. ދިވެހި ކެއުންތައް ކަމުދާން ފެށިއެވެ. މިޔާ ބުނި ގޮތުގައި އޭނާއަށް އަދިވެސް އެންމެ ކަމުދަނީ މައިދައިތަ ހަވާދު ފުނޑައިގެން ކައްކާ މަސް ރިހައެވެ.\nމިޔާއަކީ ގެވެހި ދިރިއުޅުމެއް ދަސްވެފައިވާ މީހެއް ކަމުން އޭނާއަށް މީރުކޮށް ކައްކަން އެނގެއެވެ. މިޔާ ބޭނުންވީ، އިންޑޮނޭޝިއާގެ މީރު ރަހަތަކުގެ ކާއެއްޗެހި އިބޫ އާއި އާއިލާއަށް ކައްކައިދޭށެވެ. އެހެންކަމުން އިންޑޮނޭޝިއާގެ މަޝްހޫރު ނާސި ގޮރޭން އާއި ބާމިގޮރޭންއާއި ފާޑުފާޑުގެ ބަތް ގަނޑާއި އިންޑޮނޭޝިއަން ސްޓައިލް ބިރިޔާނީ އޭދަފުއްޓަށް މިޔާ ތައާރަފު ކުރިއެވެ. ފުރަތަމަ ގޭ މީހުންގެ ސުފުރާ މައްޗަށް ތައާރަފުކުރި ނަމަވެސް އެމީހުންނަށް މީރުވެގެން ވިޔަފާރީގެ ގޮތުގައިވެސް އެކަން ކުރަން ފެށިއެވެ.\nމިޔާ ބުނީ، އެގޮތަށް އޯޑަރަށް ކައްކައިދީގެން ރަނގަޅު އާމްދަނީއެއް ލިބޭ ކަމަށެވެ. އޭގެން ލިބޭ ފައިސާއިން މިޔާ އޭނާގެ މައިންބަފައިންނަށްވެސް ހަރަދު ކުރެއެވެ. ނަމަވެސް ދެވަނަ ދަރިފުޅު ލިބުމާއި ދައްތަގެ ދަރިފުޅާއެކު ތިން ދަރިން ބަލަން ޖެހުމުން އެކަން ހުއްޓާލަން ޖެހުނީއެވެ.\nމިޔާއަކީ މުރާލި އަންހެނެކެވެ. އޭނާ ގަބޫލު ކުރާ އުސޫލުގައި ދިރިއުޅުމަކީ ހުރިހާ ކަމެއްގައިވެސް ދެމަފިރިން އެއްވަރަށް ހިއްސާވާން ޖެހޭނެ އެވެ. އެހެންވެ އާމްދަނީ ހޯދުން ހަމައެކަނި ފިރިމީހާގެ ބޮލަށް ކަނޑާލުމަކީ އިންސާފު ނޫން ކަމަށް މިޔާ ދެކެއެވެ. އެހެންކަމުން މިޔާގެ މުޅި ދުވަސް ހޭދަކުރަނީ ކޮންމެވެސް މަސައްކަތެއް ކުރުމުގައެވެ. ރަށު ފެންވަރުގައި ކުރާ އިޖުތިމާއީ ހަރަކާތްތަކުގައިވެސް މިޔާ ބައިވެރިވަނީ އުފަލާއެކުގައެވެ.\nމިޔާއާއި އޭނާގެ ދަރިން ---\nއުފަން ވަޒަން ދޫކޮށް އޭދަފުށްޓަށް މިޔާ ހިޖުރަކުރިތާ މިހާރު 21 އަހަރު ވީއެވެ. މިޔާއަށް ތިން ދަރިން ލިބުނު އިރު، ފުރަތަމަ ދަރިފުޅު ނިޝާގެ އުމުރުން 19 އަހަރު ވެއްޖެ އެވެ. ލިބުނު ދެވަނަ ދަރުފުޅު ނާއިޝްގެ އުމުރަކީ 16 އެވެ. ދެން ހުރީ 11 އަހަރުގެ ނާއިލްއެވެ. އެންމެ ދޮށީ ދަރިފުޅު، ނުހާ (މިޔާގެ ދައްތަގެ ދަރިފުޅު) އުމުރަކީ 21 އަހަރެވެ.\nދިވެއްސެއް ނޫންނަމަވެސް، މިޔާއާ ދިވެއްސަކާ މާބޮޑު ތަފާތެއް މިހާރަކު ނެތެވެ. ފަރިތަކޮށް ދިވެހި ބަހުން ވާހަކަ ދައްކަން އެނގެއެވެ. ދިވެހި ކެއުންތައް ތައްޔާރުކުރެއެވެ. ދިވެހިންގެ ސަގާފަތަށް މިޔާ އިހުތިރާމު ކުރެއެވެ. މިޔާ ބުނި ގޮތުގައި މިހާރު އޭނާ ބޭނުންވަނީ އުމުރުގެ ބާކީ ދުވަސްތައް ރާއްޖޭގައި ހޭދަކުރުމަށެވެ. އެނބުރި އިންޑޮނޭޝިއާއަށް ދާ ހިތެއްވެސް މިހާރަކު ނުވެއެވެ.\n"މި ހިތްފަސޭހަ މާހައުލު ދޫކޮށް އެނބުރި ގައުމަށްދާން ބޭނުމެއް ނުވޭ. އަހަންނަށް ދުނިޔެ ފެނުނީ މިތަނުން. ލޯތްބާއި އިހުތިރާމް ތިބުނީ މިތަނުން. އުފަން ވަޒަން ނޫނަސް އަހަރެން މިތަން ދެކެނީ އަހަރެންގެ އަމިއްލަ ރަށުގެ ގޮތުގައި"އުމުރުން 41 އަހަރުގެ މިޔާ ސާފު ދިވެހި ބަހުން ބުންޏެވެ.\nމިޔާގެ ދަރިން ބޮޑެތިވަމުން އައި ނަމަވެސް، މިހާރުވެސް މިޔާއަކީ "ބިޒީ" އަންހެނެކެވެ. އޭނާއަކީ އާމްދަނީ ހޯދުމަށް ބުރަކޮށް މަސައްކަތް ކުރާ ފިސާރި ކަނބަލެކެވެ. މައިގަނޑު ގޮތެއްގައި މިޔާ މިހާރު ކުރަމުން އަންނަ މަސައްކަަތީ މިޔާގެ ރަށްޓެއްްސެއްގެ ގަސް ކާނާ ވިއްކާ ފިހާރަ ހިންގުމެވެ.\nގުޅޭ ޓެގު އިންޑޮނޭޝިއާ ބ. އޭދަފުށި ރިލޭޝަންޝިޕް


Shifain furusathu dheefinama, Adhureyge size dhahkaalaanan: Gamu...\nސިފައިން ފުރުޝަތު ދީފިނަމަ، އަދުރޭގެ ސައިޒު ދައްކާލާނަން: ގަމު ކައުންސިލްގެ ރައީސް\nމުޒާހާރާއަށް ހުރަސް އަޅާފައި ވަނީ ރައިޓްގިއަރުގައި ތިބި ސިފައިން\nސިފައިން ހުރަސް އެޅީ އަދުރޭ އަންގައިގެން ކަމަށް ޝިޔާމް ވިދާޅުވި\nއެއްވެސް މީހަކު ހައްޔަރުކޮށްފައެއް ނުވޭ\nކ. މާލެ |9މާރޗް 2018 | ހުކުރު 19:07 | 15,439\nލ،ގަމުގައި ބޭއްވި މުޒާހަރާއަށް ސިފައިން ހުރަސް އަޅަނީ - ރާއްޖެ އެމްވީ\nފެބްރުއަރީ މަހުގެ އެއްވަނަ ދުވަހު ދިވެހި ރާއްޖޭގެ ސްޕްރީމް ކޯޓުން ނެރުނު އަމުރު ތަންފީޒު ކުރުމަށް ގޮވާލައި ހައްދުންމަތީ ގަމުގައި ކުރިއަށް ގެންދާ މުޒާހަރާގެ ބައިވެރިންނަން ފޮނަދޫއަށް ދިއުމަށް ފުރުޝަތު ދީފި ނަމަ، ފޮނަދޫ ދާއިރާގެ މެމްބަރު އަދި ޕީޕީއެމްގެ ނައިބް ލީޑަރ އަބްދުއްރަހީމް އަބްދުﷲގެ އަސްލު ސައިޒު ދައްކާލާނެ ކަމަށް ގަމު ކައުންސިލްގެ ރައީސް މުހައްމަދު ޝިޔާމް ވިދާޅުވެއްޖެއެވެ.\nހުކުރު ދުވަހު ހަވީރު ގަމު ތުނޑީ އަވަށުގެ ހަރުގެ ކައިރިން ފެށި ވެހިކަލްބުރަށް ރައިޓް ގިއަރުގައި ތިބި ސިފައިން ވަނީ މާއްދުއާއި ކައްދޫ ގުޅޭ ކޯސްވޭ ކުރިމަތިން ހުރަސް އަޅާފައެވެ. ސިފައިން ސީޓްތަކާއި އެކު އެ މަގު ބަންދު ކުރުމުން ވެހިކަލް ބުރު މުޒާހަރާއަށް ބަދަލުވެ ރައްޔިތުން ވަނީ ކަންބޮޑުވުން ފާޅުކޮށްފައެވެ.\nލ،ގަމުގައި ބޭއްވި މުޒާހަރާއަށް ސިފައިން ހުރަސް އަޅަނީ\nސިފައިން ހުރަސް އެޅުމާއި ގުޅިގެން ރާއްޖެޓީވީއަށް މައުލޫމާތު ދެއްވަމުން ގަމު ކައުންސިލްގެ ރައީސް ޝިޔާމް ވިދާޅުވީ ސިފައިން މުޒާހަރާގެ ބައިވެރިނަން ހުރަސް އެޅީ ފޮނަދޫ ދާއިރާގެ މެމްބަރު އަބްދުއްރަހީމް އަންގައިގެން ކަމަށެވެ. އަދި ލ. ގަމުގައި ތިބި ގުޅިފައިވާ ސިޔާސީ ޕާޓީތަކަށް ތާއީދުކުރާ ރައްޔިތުންނަން ފޮނަދޫއަށް އަރަށް ފުރުޝަތުދޭން ސިފައިންނަން ނުކުރޭނެ ކަމަށާއި، އެ ފުރުޝަތު ލިބެއްޖެނަމަ އަބްދުއްރަހީމްއަށް ތާއީދުނެތްކަށް ހާމަވާނެ ކަމަށް ޝިޔާމް ވިދާޅުވިއެވެ.\nމީގެ އިތުރުން ޝިޔާމް ވިދާޅުވީ އަބްދުއްރަހީމްގެ އުފަން ރަށް އަދި އެބޭފުޅާގެ ދާއިރާގައި ވެސް އަބްދުއްރަހީމަށް މިހާރު ތާއީދު ނެތް ކަމަށެވެ.\nހުކުރު ދުވަހު ހަވީރު ގުޅިފައިވާ ސިޔާސީ ޕާޓީތަކަށް ތާއީދުކުރާ މުޒާހަރާގައި ގިނަ އަދަދެއްގެ އާންމު ރައްޔިތުން ބައިވެރިކަން ފާހަގަ ކޮށްލެވެއެވެ. ސިފައިން މުޒާހަރާގެ ބައިވެރިންން ހުރަސް އެޅިނަމަވެސް އެއްވެސް މީހަކު ހައްޔަރު ކޮށްފައެއް ނުއެވެ.


ކަޅިއެއްލުން – DhiSalafiyyah\n08/03/2012 ޢާންމު ލިޔުން, މުޖުތަމަޢުއަލް އުޚްތު އުންމު ޢަބްދިﷲ\nއިސްލާމްދީނަކީ ރިވެތި އަޚްލާޤްގެ ދީނެވެ. ރަސޫލު ﷲ صلى الله عليه وسلم ވަނީ ރިވެތި އަޚްލާޤުގެ ލާމަސީލު ނަމޫނާއެއް ދައްކަވައިދީފައެވެ. އެކަލޭގެފާނުގެ ސިޔަރަތުގައިވާ ކޮންމެ ޢަމަލަކީ އަދި ކޮންމެ ބަސްފުޅަކީ އެންމެހާ މީސްތަކުންނަށްޓަކައިވާ ދަރުސްތަކެކެވެ. މިގޮތުން ދިރިއުޅުމުގެ އެންމެހާ ކަންކަމުގައިވެސް އެކަލޭގެފާނުވަނީ އަޅުގަނޑުމެންނަށް އިރުޝާދުދެއްވާފައެވެ.\nއެކަލޭގެފާނު ނުހަނު އަހަންމިއްޔަތުކަމެއްދެއްވާ އުނގަންނަވާދެއްވިކަމެއް އަޅުގަނޑެމެންގެ މުޖުތަމަޢުގައި ހަނދާންނެތެމުން ދާކަން ފާހަގެކުރެވެއެވެ. އެއީ ގޯތިގެދޮރުގެ ޙުރުމަތްތެރިކަން ހިފެހެއްޓުމެވެ. ގެތަކަށް ވަނުމުގެ އަދަބާއި ބެހޭ ގޮތުން ﷲ ތަޢާލާ ވަޙީކުރެއްވިއެވެ. ﴿ فَإِن لَّمْ تَجِدُوا فِيهَا أَحَدًا فَلَا تَدْخُلُوهَا حَتَّىٰ يُؤْذَنَ لَكُمْ … ﴾ (سورة النور ٢٨) މާނައީ: “ފަހެ، އެ ގެތަކުން ތިޔަބައިމީހުންނަށް އެކަކުވެސް ނުފެނުނުނަމަ، ތިޔަބައިމީހުންނަށް އިޛުނަ ލިބެންދެން ތިޔަބައިމީހުން އެ ގެތަކަށް ނުވަންނާށެވެ….” އަދިވެސް އެކަލާނގެ ވަޙީކުރެއްވިއެވެ. ﴿ قُل لِّلْمُؤْمِنِينَ يَغُضُّوا مِنْ أَبْصَارِهِمْ وَيَحْفَظُوا فُرُوجَهُمْ ذَٰلِكَ أَزْكَىٰ لَهُمْ إِنَّ اللَّـهَ خَبِيرٌ بِمَا يَصْنَعُونَ (٣٠) وَقُل لِّلْمُؤْمِنَاتِ يَغْضُضْنَ مِنْ أَبْصَارِهِنَّ وَيَحْفَظْنَ فُرُوجَهُنَّ … ﴾ (سورة النور ٣٠ ، ٣١) މާނައީ: ” މުއުމިން ފިރިހެނުންނަށް، އެއުރެންގެ ބެލުންތައް ތިރިކުރުމަށާއި، އެއުރެންގެ ފަރުޖުތައް ރައްކާތެރިކުރުމަށް ކަލޭގެފާނު ވިދާޅުވާށެވެ. އެގޮތް އެއުރެންނަށްޓަކައި، ޠާހިރުކަން ބޮޑެވެ. ހަމަކަށަވަރުން، ﷲ އީ، އެއުރެން ކުރާކަންތައް މޮޅަށް ދެނެވޮޑިގެންވާ ރަސްކަލާނގެއެވެ. އަދި މުއުމިން އަންހެނުންނަށް އެކަނބަލުންގެ ބެލުންތައް ތިރިކުރުމަށާއި، އެކަނބަލުންގެ ފަރުޖުތައް ރައްކާތެރިކުރުމަށް ކަލޭގެފާނު ވިދާޅުވާށެވެ! …” ހުއްދަ ނެތި މީސްމީހުންގެ ގޯތިގެދޮރުގެ ތެރެއަށް ކަޅިއެއްލާ ބެލުމާއި އެތާތެރޭގެ ޙަޤީޤަތްތައް ހޯދުމަށް ފާރަވެރިވުމަކީ އިސްލާމްދީނުގެ ސުލޫކީ މިންގަނޑުން ބޭރުކަމެކެވެ. މުސްލިމުންނަށް ފާރަލާ ޖާސޫސްކުރުމަކީވެސް ހަމަ އެފަދަކަމެކެވެ.\n‘އެގެއެއްގެ އަހުލުވެރިންގެ ހުއްދަނެތި އެގެއެއްގެ ތެރެއަށް ބެލުންވަނީ ނަހީކުރެވިގެންނެވެ. ރަސޫލު ﷲ صلى الله عليه وسلم ޙަދީޘް ކުރެއްވިއެވެ. “… ތިބާގެ ހުއްދަނެތްޙާލުގައި މީހަކު ތިބާގެ ގޭގެތެރެއަށް ބޯދިއްކޮށް ބެލުމުން، ތިބާ އެއްލި ގާކޮޅަކުން އެމީހާގެ ލޯމަތިފެޅުނުނަމަ، ތިބާގެ މައްޗަށް އެކަމުގެ ފާފައެއްނުވެއެވެ.” [أخرجه البخاري / كتاب: الديات / باب: من أخذ حقه… / رقم الحديث: ٦٨٨٨]\nރަސޫލު ﷲ صلى الله عليه وسلم ޙަދީޘް ކުރެއްވިއެވެ. “ބަޔަކުމީހުންގެ ގޯތިތެރެއަށް މީހަކު ހުއްދަ ނެތި ސިއްރުން ބަލަނިކޮށް، ފަހެ (އެއްޗެއް އެއްލާ) އޭނާގެ ލޯމަތިފަޅާލިނަމަވެސް، އެލޮލަށް ލިބުނު ގެއްލުމުގެ ބަދަލު ދިނުމެއްވެސް އަދި ޤިޞާޞް ހިފުމެއްވެސްނެތެވެ.” [أخرجه أبو داود / كتاب: الأدب / باب: في الإستئذان / رقم الحديث: ٥١٧٢ وصححه الألباني في الإرواء ٢٢٢٧]‘1\nމިހަދީޘުން ހިތްވަރުމިދެވެނީ އެފަދައިން ކަންކަންކުރާމީހުންގެ ލޮލަށް ހަމަލާދިނުމަކަމަށް ނޫނެވެ. ނަމަވެސް އެފަދަ ކަންކަންކުރާމީހުންނަށް އެކަމުގެ ނުބައިކަން ބަޔާންކޮށްދީ، އެފަދަ ޙާދިޘާއެއް މެދުވެރިވި ނަމަވެސް އެބެލިމީހާއަށް ލިބޭނޭ ދެރަނިކަމެތިކަން ބަޔާންކޮށްދިނުމެވެ.\n‘މީހަކު ދޮރުކައިރިއަށް އައީ ހުއްދަހޯދުމަށްކަމުގައިވިޔަސް، ދޮރު ހުޅުވުމުންވެސް އެތެރެއަށް ބަލައިގެން ނުވާނެއެވެ. ސަޢުދު ބިން އަބީ ވައްޤާސް رضي الله عنه ވަޑައިގެން ނަބިއްޔާ صلى الله عليه وسلم ގެ ދޮރުކުރިމަތީ ،ދޮރާކުރިމަތިލާ ހުންނެވުމުން ނަބިއްޔާ صلى الله عليه وسلم އެކަލޭގެފާނަށް ޙަދީޘްކުރެއްވިއެވެ. “މިފަރާތުގައި އެހެންނޫނީ އެފަރާތުގައެވެ. (ދޮރާއި ދުރުގަ ހުންނަވާށެވެ.) ފަހެ ހުއްދަ ހޯދަނީ ބެލުމުން ރައްކާތެރިވުމަށެވެ.” [أخرجه أبو داود / كتاب: الأدب / باب: في الإستئذان / رقم الحديث: ٥١٧٤ وصححه الألباني في التعليق الرغيب]‘2\nއަޅުގަނޑުމެންގެ މިކުޑަކުޑަ މުޖުތަމަޢުގައި މިފަދަ ރިވެތި ސިފަތަކަށް ފުރިހަމައަށް ޢަމަލުކުރަން އަވަސްވެގަންނަމާ ހިނގާށެވެ. އަޅުގަނޑުމެންގެ ރާއްޖޭގެ ގެތަށް ފިތިބާރުކޮށް ހުރުމުން މިފަދަ ކަންކަމަށް ރިޢާޔަތްކުރުން ނުހަނު މުހިއްމެވެ. އެއްގެއެއްގެ ބަދިގެއިން އަނެއްގޭގެ ސިޓިންގެ ރޫމް ފެންނަހާކައިރިކައިރީގައި އުޅުމަށް މިއަދު އަޅުގަނޑުމެންނަށް މިވަނީ ޖެހިފައެވެ. ޖެހިގެން ހުރިގޭ ދޮރުފޮތިގަނޑު ކަޝްފުވެފައި ހުރިނަމަވެސް އަދި ދޮރާއި ކުޑަދޮރުހުޅުވިފައި ހުރިނަމަވެސް އަޅުގަނޑުމެން އެގެތަކުގެ އަހުލުވެރީންނަށް އިޙްތިރާމްކޮށް އެބައިމީހުންގެ ޙުރުމަތްތެރިކަމަށް ރައްކާތެރިވާންވާނެއެވެ. ޖާހިލިއްޔަ ޒަމާނުގައި އުޅުން ޢަންތަރާ ބުން ޝައްދާދު އޭ ކިޔުނު މީހަކު ކިޔާއުޅުނު ޅެންބައިތެއްގައިވެއެވެ.\nوَأَغُضُّ طَرْفَيَّ مَا بَدَتْ لِيْ جَارَتِي . . . حَتَّى يُوَارِيْ جَارَتِيْ مَأْوَاهَا 3\nމާނައީ: “އަދި އަހަރެންގެ އަންހެން އަވަށްޓެރިޔާ ފާޅުވުމުން އަހަރެން ދެލޯމަރަމެވެ. އެއީ އޭނާ އޭނާގެ ގޯތިތެރެ ނިވާކޮށްފުމަށް ދާންދެނެވެ.”\nއެހެންކަމުން އަޅުގަނޑުމެންނީ މުސްލިމުންކަމުގައި ވީހިނދު އިސްލާމީ ރިވެތި އަޚްލާޤު އުނގެނި، އަޅުގަނޑުމެންގެ ދަރިން އެގޮތުގެ މަތިން ތަރުބިއްޔަތުކުރުމަކީ އެންމެހާ ބެލެނިވެރިންގެ މައްޗަށް އޮތް ވާޖިބެކެވެ.\n  އިންވިޓޭޝަން ޓު އިސްލާމް އިން ޗާޕްކޮށްފައިވާ (އެޑްވައިސް އޮން އެސްޓެބްލިޝިން އެން އިސްލާމިކް ހޯމް…) އެފޮތުން ނަގާފައި